UV athun Green ah fahau vaguthu pointeh\nޔޫވީ އަތުން ގްރީންއަށް ފަހުވަގުތު ޕޮއިންޓެއް\nމެޗުގައި ގްރީންގެ ކެޕްޓަން އަސްހަދު އަލީ (ކ) އަތުން ބޯޅަ ހޯދަން، ޔޫވީގެ އަލީ ހައިސަމް މަސަސއްކަތް ކުރަނީ --- ފޮޓޯ: އެފްއޭއެމް\nޔުނައިޓަޑް ވިކްޓަރީ ލީޑްގައި ވަނިކޮށް ގްރީން ސްޓްރީޓުން ފަހު ވަގުތު ކާމިޔާބު ކުރި ލަނޑުން 1-1 ން މެޗު އެއްވަރުކޮށް ޕޮއިންޓަކުން ފުއްދާލައިފި އެވެ.\nޕޮއިންޓާއެކު، ގްރީން ސްޓްރީޓަށް، އަދި ހޯދުނީ ނުވަ ޕޮއިންޓެވެ. އެ ޓީމު އޮތީ ހަ ވަނައިގަ އެވެ. ފަސް ވަނައިގައި އޮތް ކުލަބު އީގަލްސްއާ ދެމެދު އޮތީ ތިން ޕޮއިންޓްގެ ފަރަގެވެ. މި ޕޮއިންޓާއެކު ޔުނައިޓަޑް ވިކްޓަރީއަށް އަދި ހަމަ ކުރެވުނީ ހަތް ޕޮއިންޓެވެ.\nއުނދަގޫ ހާލަތެއްގައި އޮތް ޔުނައިޓަޑް ވިކްޓަރީން ވަނީ އެ ޓީމު އެންމެ ފަހުން ކުޅުނު ދެ މެޗަށް ވުރެ ރަނގަޅަށް ކުޅެފަ އެވެ. ގިނަ ފުރުސަތުތައްޗެސް އުފެއްދި އެވެ. އެ ޓީމުގެ ކޯޗް މުހައްމަދު ނަޒީހް ވެސް އެކަން ފާހަގަ ކުރި އެވެ.\nއޭނާ ބުނީ ދެ ވަނަ ހާފުގައިވެސް އޯޕަން ޗާންސޭ ކިޔާވަރުގެ ތިން ފުރުސަތު ލިބުނު ކަމަށާއި ގޯލައާ ސީދާ ކޮށްލިނަމަ އެއީ ގޯލަށް ވަންނާނެ ތިން ބޯޅަ ކަމަށެވެ.\nޔޫވީގެ ލަނޑު ކާޟިޔާބު ކުރި ކޯޑެލް އަތުން ބޯޅަ ހޯދަން ގްރީންގެ ކުޅުންތެރިޔަކު މަސައްކަތް ކުރަނީ --- ފޮޓޯ: އެފްއޭއެމް\nމެޗުގައި ޔުނައިޓަޑް ވިކްޓަރީގެ ލަނޑު މެޗުގެ 12 ވަނަ މިނެޓްގައި ކާމިޔާބު ކުރީ ޓްރިނިޑާޑް އެންޑް ޓޮބޭގޯގެ ކޯޑެލް ސަމްއެލް އެވެ. މެޗުގެ މޮޅު ކުޅުންތެރިޔަކަށްވެސް ހޮވުނީ އޭނާ އެވެ.\n"މެޗު ހޯދޭ ވަރަށް ބައިވަރު ޗާންސްވެސް ލިބުނު، ފަހު ހާފު ފަށައިގެން ހަތަރު ފަސް ޗާންސް ލިބުނު، އޯޕަން ޗާންސޭ މިކިޔާ ވަރުގެ ހަތަރު ޗާންސް ލިބުނު، އެ ޗާންސް ތަކުގެ ބޭނުން ނުހިފުނީމަ މެޗު މިހާހިސާބަށް މިދިޔައީ،" މެޗަށް ފަހަު ވާހަކަ ދައްކަމުން ނަޒީހް ބުންޏެވެ.\nގްރީންއަށް މެޗުގެ ނަތީޖާ ހަމަހަމަ ކޮށްދިނީ، 94 ވަނަ މިނެޓްގައި އަބްދުﷲ މިސްބާހް (މިސްބެ) އެވެ. ގްރީންގެ ކުޅުންތެރިން ފޮނުވާލި ބޯޅަ ޔޫވީގެ ކީޕަރު ތޮލާލް ދިފާއު ކުރުމުން ރީބައުންސް ވެގެން ނިކުތް ބޯޅަ މިސްބާހް ވަނީ ބޮލުން ޖަހައި ގޯލް ތެރެއަށް ފޮނުވާލާފަ އެވެ. ނަޒީހް ބުނީ އެ ބޯޅައަށް ޔޫވީގެ ކުޅުންތެރިން ސަމާލުވެ ތިބި ނަމަ އެއީ ހުއްޓުވޭނެ ފުރުސަތެއް ކަމަށެވެ.\n"އެ ވަން ގޯލްވެސް، މިހާ (މާކު ނުކޮށް) ކައިރިގައި ބަލަހައްޓައިގެން، ހުއްޓާ އަރާ ބޮލުން އެޖެހީ."\nޔުނައިޓަޑް ވިކްޓަރީއާ ގްރީން ސްޓްރީޓް ކުޅުނު މެޗުގެ ތެރެއިން ޔުނައިޓަޑް ވިކްޓަރީގެ ޑިފެންޑަރު އަލީ ޝަރީފް ބޯޅައިގައި ޖަހަން މަސައްކަތް ކުރަނީ --- ފޮޓޯ: އެފްއޭއެމް\nގްރީން ސްޓްރީޓްގެ ކޯޗް އަލީ ސުޒޭން ބުނީ މެޗުގައި އޭނާގެ ޓީމުގެ ކުޅުންތެރިންގެ ފަރާތުން ފެނުނީ އާދައިގެ ކުޅުމެއް ކަމަށެވެ. ނަމަވެސް މިއަދުގެ މެޗުން ލިބުނު ޕޮއިންޓަކީ މުހިންމު ޕޮއިންޓެއްގެ ގޮތުގައި އޭނާ ފާހަގަ ކުރި އެވެ.\n"މި ޕޮއިންޓް އިރާދަ ކުރެއްވިއްޔާ މީ ވަރަށް މުހިންމު ޕޮއިންޓެއް،" މެޗަށް ފަހު ވާހަކަ ދައްކަމުން ސުޒޭން ބުންޏެވެ. "މި ޕޮއިންޓް ގުނާނެ ހަމަ ގްރީން [ދިވެހި] ޕްރިމިއާ ލީގަށް ދާއިރު މުހިންމު ޕޮއިންޓެއްގެ ގޮތުގައި."\nފުރަތަމަ ބުރުގައި، ޔުނައިޓަޑް ވިކްޓަރީއާ ދެކޮޅަށް ކުޅުނު މެޗު ގްރީން ކާމިޔާބު ކުރީ 5-0 ގެ ތަފާތު ބޮޑު ނަތީޖާ އަކުންނެވެ. ފުރަތަމަ ބުރުގައި ތަފާތު ބޮޑުކޮށް މޮޅުވެފައިވުމުން ފަސޭހަކޮށް މެޗު ކުޅުންތެރިންނަށް ނެގުނީތޯ ސުވާލު ކުރުމުން ސުޒޭން ބުނީ، ގްރީން އޮތް ހާލަތާއި ޕޮއިންޓް ތާވަލުގައި އޮތް ހިސާބުން އެއްވެސް މެޗެއް ފަސޭހަ މެޗެއްގެ ގޮތުގައި ކުޅުންތެރިން ނުނަގާނެ ކަމަށެވެ.\nފަހު ވަގުތު ގްރީން އާ އެއްވަރުވެ ނިއުއަށް މަގާމު ގެއްލިއްޖެ\nބޮޑު އިތުބާރެއް ހޯދައި އީގަލްސް ފުރަތަމަ ބުރު ނިންމާލައިފި


League Ge Fahu Match Bayern Inn Faseyha Kamaai Eku Kaamiyaab Kohfi - Vaguthu\nކޮވިޑް-19: ހާލަތަށް ބަދަލެއް ނައިސް ދުނިޔެ އިތުރު ނުރައްކަލަށް! - 22 މިނެޓް ކުރިން\nލީގުގެ ފަހު މެޗު ބަޔާނުން ފަސޭހަކަމާއެކު ކާމިޔާބުކޮށްފި\n6 މަސް ކުރިން ( ޖޫން 28, 2020 )\nބަޔާންގެ ބައެއް ކުޅުންތެރިން.\nޖަރުމަނުގެ ބުންޑަސް ލީގާގެ ފަހު މެޗު ޗެމްޕިއަން ބަޔާން މިއުނިކުން ފަސޭހަކަމާ އެކު ކާމިޔާބުކޮށްފިއެވެ.\nވުލްފްސްބާގްއާ އެކުގައި ބަޔާން ކުޅުނު މެޗު ކާމިޔާބު ކުރީ 4-0 ގެ ނަތީޖާއަކުންނެވެ. މި މެޗު ކާމިޔާބު ކުރި އިރު ބަޔާން އިން ވަނީ ލީގުގައި 100 ލަނޑު ފުރިހަމަކޮށްފައެވެ.\nމެޗުގެ ފުރަތަމަ ލަނޑު، ބަޔާންގެ ކިންގްސްލޭ ކޯމަން ކާމިޔާބުކޮށްދިނީ މެޗު ފަށައިގެން ތިން ވަނަ މިނެޓުގެ ތެރޭގައެވެ. ގިނަ އިރު ބޯޅަ ހިފަހައްޓައިގެން ބަޔާން މޮޅަށް ކުޅުނު މެޗުގެ ދެ ވަނަ ލަނޑު ކާމިޔާބުކޮށްދިނީ މައިކަލް ކުއިސޭންސްއެވެ.\nމެޗުގެ ދެ ވަނަ ހާފްގައި ވުލްފްސްބާގެ ޖޯޝުއާ ގުއިލަވޯގިއާ އޭރިއާ ތެރެއިން ކުރި ފައުލަކާ ގުޅިގެން އޭނާ އަށް ރަތް ކާޑު ދެއްކިއެވެ. އަދި ބަޔާނަށް ލިބުނު ޕެނަލްޓީ ކާމިޔާބުކޮށްދިނީ ރޮބާޓް ލެވަންޑޮސްކީއެވެ. މެޗުގެ ފަހު ލަނޑު ކާމިޔާބުކޮށްދިނީ ތޯމަސް މުލާއެވެ.\nބަޔާނަށް މި މެޗުގައި ވަނީ ލަނޑު ޖަހާނެ ގިނަ ފުރުސަތުތަކެއް ލިބިފައެވެ.\nފަހު މެޗުން މޮޅުވެ ބަޔާން ލީގު ކާމިޔާބު ކުރިއިރު ވަނީ ގިނަ ރެކޯޑުތަކެއް ހޯދައިފައެވެ. އެގޮތުން ލީގުގައި މި ސީޒަންގައި އެންމެ ގިނަ ލަނޑު ޖެހި ކުޅުންތެރިޔާ އަދި އެސިސްޓް ހެދި ކުޅުންތެރިޔާ އަކީ ބަޔާންގެ ދެ ކުޅުން ތެރިންނެވެ. މީގެ އިތުރުން އެންމެ ޒުވާން މޮޅު ކުޅުންތެރިޔާ އަދި ލީގުގެ އެންމެ ހަލުވި ކުޅުންތެރިޔާވެސް ލިބިފައިވަނީ ބަޔާންގެ ކުޅުންތެރިންނަށެވެ. މިސީޒަންގައި ބަޔާންއަށް އަދި ބާކީ ޗެންމްޕިއަންސް ލީގު އެބަ އޮތެވެ.\nޗެމްޕިއަން ބަޔާން އަތުން މޮންޗެންގްލަޑްބަކް އަށް މޮޅެއް\nފަހަތުން އަރާ5ލަނޑު ޖަހާ މެއިންޒްގެ މައްޗަށް ބަޔާން ކުރިހޯދައިފި\nލެވަންޑޮސްކީގެ ދެ ލަނޑާއެކު ބަޔާން ތާވަލްގެ އެއްވަނައަށް


Sihhee Haalu Kolhu Rangalhu, Hunnavaanee Rayyithunnaai Ekugai: Raees – adduLIVE\nސިއްހީ ހާލުކޮޅު ރަނގަޅު، ހުންނަވާނީ ރައްޔިތުންނާ އެކުގައި: ރައީސް\nMar 25, 2020, 21:48 ހަސަން ރަޝީދު\nސިއްހީ ހާލުކޮޅު ރަނގަޅު ކަމަށާއި، ހުންނަވާނީ ރައްޔިތުންނާއި އެކުގައި ކަމަށް ރައީސް އިބްރާހިމް މުހައްމަދު ސޯލިހު ވިދާޅުވެއްޖެއެވެ.\nރައީސް މިހެން ވިދާޅުވީ ކޮވިޑް-19 އާއި ގުޅިގެން މިއަދު ބޭއްވި ނޫސްވެރިންގެ ބައްދަލުވުމެއްގައި ނޫސްވެރިއަކު ކުރި ސުވާލަކަށް ޖަވާބުދެއްވަމުންނެވެ.\nއެގޮތުން ރައީސް ސޯލިހު ވިދާޅުވީ އެމަނިކުފާނުގެ ސިއްހީ ހާލުކޮޅު އަދި ރަނގަޅު ކަމަށާއި، އެމަނިކުފާނު ހުންނަވާނީ ރައްޔިތުންނާ އެކުގައި ކަމަށެވެ. އަދި އެ މަނިކުފާނަށް ވާނީ "ރައްޔިތުންނަށް ވާ ގޮތެއް ކަމަށް" ވެސް ރައީސް ވިދާޅުވިއެވެ.\n"އަޅުގަނޑުމެން ސަލާމަތާއި ރައްކާތެރިކަމަށް އަޅާނެ ފިޔަވަޅަކީ، ރައްޔިތުންގެ ސަލާމަތާއި ރައްކަލަށް އަޅާނެ ފިޔަވަޅު" ރައީސް ވިދާޅުވިއެވެ.\nމީގެއިތުރުން ރައީސް ވަނީ މި ދަތި އުނދަގޫ ދަނޑިވަޅުގައި ރައްޔިތުން އުފުލަމުންދާ ބުރަޔާއި ކެތްތެރިކަމަށްޓަކައި ރައްޔިތުންނަށް ވެސް ޝުކުރު އަދާކުރައްވާފައެވެ. އަދި މިކަމުގައި ސަރުކާރަށް ހުރިހާ ރައްޔިތުންގެ އެއްބާރުލުން ލިބެމުންދާކަމަށް އެމަނިކުފާނު ފާހަގަކުރެއްވިއެވެ.\nއެގޮތުން ކުރިއަށް އޮތް ދުވަސްތަކުގައިވެސް ރައްޔިތުންގެ ފަރާތުން ބޭނުން ވަނީ ޞިއްޚީ ދާއިރާގެ ބޭފުޅުން ދެއްވާ އިރުޝާދުތަކަށް އަމަލުކޮށް ކެތްތެރިކަމާއިއެކު ގޭގައި ތިއްބެވުންކަމުގައިވެސް ރައީސް ވިދާޅުވިއެވެ.\nރާއްޖެއިން މިހާތަނަށް ކޮވިޑަށް 13 މީހަކު ޕޮޒިޓިވްވިއިރު، އޭގެތެރެއިން އަށް މީހަކު ވަނީ ބަލިން ރަނގަޅުވެފައެވެ.


ސޯބެ އަށް ނިޒާރު: ނަތީޖާ ނުނެރެވި 10 އަހަރު ރިޕީޓް ވުމަކީ ތަޖުރިބާއެއްނޫން – Dhen.mv\nސޯބެ އަށް ނިޒާރު: ނަތީޖާ ނުނެރެވި 10 އަހަރު ރިޕީޓް ވުމަކީ ތަޖުރިބާއެއްނޫން\nJanuary 14, 2020 - 6:16 pm\nއެއް ކްލާހެއްގައި ނަތީޖާ ނުނެރެވި ރިޕީޓްވުމަކީ ތަޖުރިބާއެއް ނޫން ކަމަށް ވިދާޅުވެ، އައްޑޫ ސިޓީގެ މޭޔަރު ކަމަށް ވާދަކުރައްވާ ކުރީގެ މެމްބަރު އަލީ ނިޒާރު މިހާރުގެ މޭޔަރު އަބްދުﷲ ސޯދިގް (ސޯބެ) އަށް ފާޑު ވިދާޅުވެއްޖެއެވެ.\nނިޒާރު ވިދާޅުވީ އެެއްކުލާހެއްގައި ނަތީޖާ ނުނެރެވި 10 އަހަރު ރިޕީޓް ވުމަކީ ތަޖުރިބާއެއްނޫން ކަމަށާއި އެއީ ފެއިލް ވުން ކަމަށެވެ. އަދި ސިޔާސީ ކަންކަން ވެސް އެ މިގަޑުން ކިރާލެވިދާނެ ކަމަށް އޭނާ ވިދާޅުވިއެވެ.\nނިޒާރު މިހެން ވިދާޅުވިއިރު ސޯބެ މޭޔަރު ކަމުގައި ހުންނަތާ މިހާރު 10 އަހަރު ވާން ކައިރިވެއްޖެއެވެ. ނިޒާރާއި ސޯބެގެ އިތުރުން އައްޑޫ ސިޓީގެ އެމްޑީޕީ ދާއިރާ ރައީސް އަހްމަދު އަދުހަމް ވެސް މޭޔަރު ކަމަށް ޕްރައިމަރީގައި ވާދަކުރައްވައެވެ.\nމީގެ އިތުރުން އައްޑޫ ސިޓީ ތަރައްގީ ކުރަން ބޭނުންވަނީ އާ ލީޑާޝިޕެއް ކަމަށް ވެސް ދާދިފަހުން ނިޒާރު ވަނީ ވިދާޅުވެފައެވެ.


Dhe Fandiyaarun ge mahsala High court in balaigenfi\nދެ ފަނޑިޔާރުންގެ މައްސަލަ ހައިކޯޓުން ބަލައިގެންފި\nއުއްތަމަ ފަނޑިޔާރު އަބްދުﷲ ސައީދު: މައްސަލަ ހައިކޯޓުން ވަނީ ބަލައިގެންފަ - އަހުމަދު ޝުރާއު | އަވަސް\nއުއްތަމަ ފަނޑިޔާރު އަބްދުﷲ ސައީދާއި ފަނޑިޔާރު އަލީ ހަމީދުގެ މައްޗަށް ކުރިމިނަލް ކޯޓުން ކޮށްފައިވާ ހުކުމްތައް ހައިކޯޓަށް އިސްތިއުނާފަށް ހުށަހެޅުމުން އެ ކޯޓުން އެ މައްސަލަތައް ރަޖިސްޓްރީކޮށްފި އެވެ.\nހައިކޯޓުން ރަޖިސްޓްރީކޮށްފައިވަނީ އުއްތަމަ ފަނޑިޔާރުގެ މައްޗަށް އިއްވި ހަތަރު މަހާއި 24 ދުވަހުގެ ޖަލު ހުކުމުގެ މައްސަލަ އާއި ދެ ފަނޑިޔާރުންގެ މައްޗަށް އިއްވާފައިވާ އެއް އަހަރާއި ހަތް މަހާއި ހަ ދުވަހުގެ ޖަލު ހުކުމުގެ މައްސަލަ އެވެ.\nއުއްތަމަ ފަނޑިޔާރުގެ މައްޗަށް ކުރިމިނަލް ކޯޓުން ހުކުމް އިވާފައިވަނީ ރައީސް އަބްދުﷲ ޔާމީން ސުޕްރީމް ކޯޓަށް ފޮނުއްވި ސިޓީތަކެއް ބަލައިނުގަތުމަށް ދައުލަތުގެ ލިޔެކިޔުންތައް ބަދަލުކުރާ ނިޒާމް، ޖެމްސް ހުއްޓުވާލަން އުއްތަމަ ފަނޑިޔާރު އެންގެވި ކަމަށް ބުނެ އުފުލާފައިިވާ ދައުލަތުގެ މަސައްކަތަށް ހުރަސް އެޅުމުގެ ދައުވާ އަށެވެ. އުއްތަމަ ފަނޑިޔާރާއި އަލީ ހަމީދުގެ މައްޗަށް ކުރިމިނަލް ކޯޓުން ވަނީ ރަސްމީ ހައިސިއްޔަތުން ކުރަންޖެހޭ ކަންކަމަށް ނުފޫޒު ފޯރުވުމުގެ ދައުވާ ސާބިތުވުމުންނެވެ. އެއީ ފަނޑިޔާރުންނަށް ނުފޫޒު ފޯރުވި ކަމަށް ބުނާ މައްސަލަ އެވެ.\nފަނޑިޔާރުންގެ ގާނޫނަށް އެންމެފަހުން ގެނައި އިސްލާހާ ގުޅިގެން 10 ދުވަސް ތެރޭގައި ފަނޑިޔާރުންނަށް އިއްވާ ހުކުމްރައް ހައިކޯޓުގައި އިސްތިއުނާފު ކުރައްވަންޖެހޭނެ އެވެ. ހައިކޯޓުން އެ މައްސަލަ 30 ދުވަސް ތެރޭގައި ނިންމަން ޖެހޭނެ އެވެ. ސުޕްރީމް ކޯޓުގައި އިސްތިއުނާފު ކުރަން ބޭނުންވާނަމަ އެކަމަށް ވެސް ލިބެނީ 10 ދުވަހެވެ. ސުޕްރީމް ކޯޓުން ވެސް 30 ދުވަހުގެ ތެރޭގައި މައްސަލަ ބަލާ ނިންމަންޖެހޭނެ ކަމަށް ފަނޑިޔާރުންގެ ގާނޫނަށް އެންމެފަހުން ގެނައި އިސްލާހުގައި ބުނެ އެވެ.\nހައިކޯޓް އަލީ ހަމީދު އަބްދުﷲ ސައީދު\nދެ ފަނޑިޔާރުންގެ ޖަލު ހުކުމަށް ތާއީދުކޮށް އަދަބު ލުއިކޮށްފި\nދެ ފަނޑިޔާރުންގެ މައްސަލަ އާދިއްތާގައި ހައިކޯޓުން ނިންމަނީ\nދެ ފަނޑިޔާރުންގެ އިސްތިއުނާފު ނިންމާލައިފި، ދެން އޮތީ ހުކުމް


ރަން ދޮރާށި ފާލަން - ވިކިޕީޑިއާ\nރަން ދޮރާށި ފާލަން\nރަން ދޮރާށި ފާލަން.\nފާލަން ބިނާކުރުމުގެ މަސައްކަތް ފެށިފައިވަނީ 1928 ވަނަ އަހަރު އެވެ. ނަމަވެސް ޢަމަލީ ސިފައެއްގައި މަސައްކަތް ފެށިފައިވަނީ5ޖެނުއަރީ 1933 ގައެވެ. 1937 ގައި ފާލަން ބިނާކޮށް ނިމުމުގެ ކުރިން އެތަން ނުހެދޭނެ ކަމަށްބުނެ ވާހަކަތައް ފެތުރިގެން ދިޔައެވެ. އެއީ ދުންފިނީގެ ސަބަބުން ޖައްވު ނުސާފުވުމާއި، ގަޑިއަކު 60 މޭލުގެ ބާރުމިނުގައި މޫސުން ގޯސްވުމުގެ ސަބަބުން ވައިޖެހުމުންނާއި، ކަނޑުގެ ރާޅުބާނި ގަދަވެ، ފާލަން ހެދުމުގެ މަސައްކަތަށް ހުރަސްތަކާއި ކުރިމަތި ވުމުންނެވެ. އެހެން ކަމުން މިފާލަން ވަނީ ނުހެދޭނެ ފާލަންގެ ގޮތުގައި މަޝްހޫރު ވެފައެވެ.\nފާލަން ހަދައި ނިންމުމަށް4އަހަރާއި ދުވަސްކޮޅެއް ވެފައި ވެއެވެ. މުޅި ފާލަން ހެދުމުގެ މަސައްކަތަށް 35 މިލިއަން އެމެރިކާ ޑޮލަރު ހޭދަވެފައި ވެއެވެ. ފާލަންގެ ދިގުމިނުގައި 1.2 މޭލު ހުރެއެވެ. ފާލަން ހެދުމުގެ މަސައްކަތުގެ ތެރޭގައި 11 މީހަކު މިދުނިޔެ ދޫކޮށް ގޮސްފައި ވެއެވެ. މިފާލަން ފަރުމާކޮށްފައިވަނީ ޖޯސެފް ސްޓްރައުސް އެވެ.\nގަޑިއަކު 100 މޭލު ބާރު މިނުގައި ވައިޖެހޭނަމަ ފާލަން ކޮންޓްރޯލް ކުރުމަށް އޭގެ ޒާތުގައި 27 ފޫޓް ދުރަށް ހަރަކާތް ކުރެއެވެ. ނުވަތަ ހެއްލިގެން ދެއެވެ. ފާލަމުގެ ރަސްމީ ކުލައެއްގެ ގޮތުގައި ހޮވިފައިވަނީ އިންޓަނޭޝަނަލް އޮރެންޖް އެވެ. ފާލަމުގެ ދެފަޅީގައިވާ ކޭބަލްގައި 80 ހާސް މޭލުގެ ސްޓީލް ނަރު އެކުލެވިގެން ވެއެވެ. ފާލަން ހުޅުވުމަށް ފަހު މިހާތަނަށް ވައިގަދަވެގެން ފާލަން ބަންދު ކޮށްފައިވަނީ3ފަހަރު އެވެ. އެއީ 1951،1981،އަދި 1983 ގައެވެ.\nފާލަން ބިނާކޮށް ނިމުނު ދުވަސް ވެފައިވަނީ ސެންފްރެންސިސްކޯގެ ތާރީޚުގައި ކާމިޔާބު ދުވަހަކަށެވެ. އެއީ 27 މެއި 1937 އެކެވެ. ހުޅުވުމުގެ ރަސްމިއްޔާތުގައި 200 ހާސް މީހުން ފާލަން ހުރަސްކޮށް ހިގާފައި ވެއެވެ. ދުއްވާތަކެތި ފާލަން ހުރަސްކޮށް ދުއްވަން ފެށީ އޭގެ 1 ދުވަސް ފަހުންނެވެ.\nފާލަން ހިފެހެއްޓުމަށް ދެކޮޅު ގައި ހެދިފައިވާ ޓަވަރުތަކުގެ އުސްމިނުގައި 746 ފޫޓް ހުރެއެވެ. އައްސޭރި ފަށުން ފެށިގެން ހިފެހެއްޓުމަށް ލެވިފައިވާ ޓަވަރާއި ދެމެދު 1215 ފޫޓް ހުރެއެވެ. ފާލަން ހިފެހެއްޓުމަށް މަތިން ދެމިފައިވާ ކޭބަލްގެ ވަށަމިނުގައި 3.61 ފޫޓް ހުރެއެވެ. ފާލަން ހުރަސްކޮށް ދަތުރުކުރާ ކޮންމެ ދުއްވާ އެއްޗަކުން5އެމެރިކާ ޑޮލަރު ނަގައެވެ.\nތަފާތު އެތައް ޓީވީ ޕްރޮގްރާމްތައް، ޑޮކިއުމެންޓްރީ އަދި ފިލްމުތަކުގައި ފާލަން ބޭނުންކޮށްފައި ވެއެވެ. އަދި ފާލަމާ ބެހޭ އެތައް ފޮތްތަކެއް ޝާއިޢު ކުރެވިފައި ވެއެވެ. އަދި ތަފާތު ވީޑިއޯ ގޭމްސްތަކުގައި ވެސް ފާލަން ހިމަނާފައި ވެއެވެ. އަދި ވަރަށް ގިނަ ބަޔަކު ފާލަން މަތިން ފުއްމާލައިގެން އަމިއްލައަށް މަރުވެފައި ވެސް ވެއެވެ.\nރަން ދޮރާށި ފާލަން ރަސްމީ ވެބްސައިޓް\nރަންދޮރާށި ފާލަން އޯޕަން ޑައިރެކްޓަރީ ޕްރޮޖެކްޓް ގައި\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 22 ޖެނުއަރީ 2022، 19:55 ގައެވެ.


ޓެކްސީގެ ދަތުރުތަކަށް ބޮޑު އަގު ނަގަމުންދާތީ އެކަމުގެ ޝަކުވާ ހުށަހަޅާ ނަންބަރު\nމާލެ ސަރަހައްދުގައި ޓެކްސީ ފެއަރ ހަމަޖެއްސުމާއި ގުޅިގެން، ޓެކްސީ ދުއްވާ ފަރާތްތަކުން މިއޮތޯރިޓީން ހަމަޖައްސާފައިވާ އަގަށްވުރެ ބޮޑު އަގު ނަގަމުންދާ ކަމުގެ ޝަކުވާ ގިނަ ޢަދަދަކަށް ދަނީ ލިބެމުންނެވެ. އެހެންކަމުން މިއޮތޯރިޓީގެ ނަންބަރު (IUL)202-L/I/2019/67 ( 2019 ޖުލައި 31 ) އިޢްލާނުން ހަމަޖައްސާފައިވާ އަގަށް ޓެކްސީ ދުއްވާ ފަރާތްތަކުން މާލޭ ސަރަޙައްދުގެ ދަތުރުތައް ކޮށްދެއްވުމަށް އަންގަމެވެ. އަދި މިއާޚިލާފަށް ބޮޑު އަގު ނަގާ ފަރާތްތައް "އެއްގަމު ދަތުރުފަތުރުގެ ޤާނޫނު" 2009/5 ގެ5ވަނަ މާއްދާގެ (ރ) ގެ ދަށުން -/750 ރުފިޔާއިން ޖޫރިމަނާ ކުރެވޭނެ ވާހަކަ ދަންނަވަމެވެ.\nމިކަމާއިގުޅޭގޮތުން ޝަކުވާ ހުށަހެޅުއްވުމަށް މޯލްޑިވްސް ޕޮލިސް ސަރވިސަސްގެ ވައިބަރ ނަންބަރު 9926091 އަދި ވަޓްސްއަޕް ނަންބަރު 9888999 އަށް ތިރީގައި މިދަންނަވާ މަޢުލޫމާތު ފޮނުއްވުމަށްވެސް ދެންނެވީމެވެ. އަދި މިޤަވާއިދު ތަންފީޛު ކުރުމަށްޓަކައި ދަތުރު ކުރައްވާ ފަސިންޖަރުންގެ އެއްބާރުލެއްވުން ދެއްވުމަކީ މިއޮތޯރިޓީގެ ވަރަށްބޮޑު އެދުމެކެވެ.\n- އުޅަނދުގެ މަޢުލޫމާތު ދަތުރުގެ ތަފްޞީލާއި އެކު\n- ފަސިންޖަރުގެ މަޢުލޫމާތު\nވީމާ، މިވާހަކަ ޢާއްމުކޮށް އަންގާ އިޢްލާން ކުރީމެވެ.


Vaahaka: Vanhanaa2(Episode-10) - Vaguthu\nވާހަކަ: ވަންހަނާ2- ދިހަވަނަބައި\nމެއި 02 ވަނަ ދުވަހު ގެނެސްދިން ބައި\nނިކާލް ނިކަން ބާރަށް ގޮސް ފައިރޫޒްގެ މޭގައި ދެއަތްއަޅައި ކޮށްޕާލިއެވެ. އަދި ނަޒީލްގެ ކުރިމައްޗަށް ހުރަސްވެ ޕޮލިހުންނާ ދިމާއަށް ވަކިވަކިން ޝަހާދަތް އިނގިލި ދިއްކޮށްލީ ކުރިޔަށް އެންމެ ފިޔަވަޅެއް ވެސް އަޅައިގެން ނުވާނޭ ބުނާ ކަހަލަ އިންޒާރުން ފުރިގެންވާ ތޫނު ނަޒަރެއް އެމީހުންނާ ދިމާއަށް ސީދާކޮށްލަމުންނެވެ.\n"ނިކާލް. އަޅުގަނޑުމެންގެ މަސައްކަތަށް ހުރަސް ނާޅުއްވާ." ފައިރޫޒް ކުރިޔަށް ފިޔަވަޅެއް އަޅާލިއެވެ.\n"މި ބުނީނު އެކަކު ވެސް ކައިރިވެގެން ނުވާނޭ." ނިކާލް ހަޅޭލަވައިގަތެވެ. "ކަލޭމެންނަށް އަސްލު ތިކަމުގައި ކުށްވެރިވާ މީހަކު ނުހޯދުނުނީމަ މަތިއަޅަންވެގެން އެންމެފަހު ވަގުތު މިގޭ މީހެއްގެ ބޮލުގަ ތިކަން އަޅުވާފަ މައްސަލަ އޮއްބާލާނަމޭ ހިތާތަ ތި އުޅެނީ؟ ތަޙުޤީޤު ހިންގަނީއޭ ކިޔާފަ ކުރިމަގެއް ނުފެންނަ ކޮންމެ މައްސަލައެއްގަ ކަލޭމެން ހަދާނީ ތިކަހަލަ މޮޅު އެއްޗެއް. މިހާރު ކިހާ ދުވަހެއްވެއްޖެ ތިކަމެއް ހިނގައިދިޔަ ފަހުން. ކަލޭމެންނަށް މިއަދު ތަ އެނގުނީ އެއީ ނަޒީލް ކުރި ކަމެއްކަން. ހަމަ މިހާރު މި ގެއިން ނުކުމޭ. ނަޒީލް ތިކަހަލަ ކަމެއް ކުރަން ހިތަށް ވެސް ނާރުވާނެ. ފައިރޫޒް ކަލޭ ލަދެއް ވެސް ނުގަނޭތަ ތިހެން ބުނާކަށް؟"\n"އަޅުގަނޑުމެންގެ އަތުގައި މި އޮތީ ކޯޓު އަމުރު." ފައިރޫޒް ކޯޓު އަމުރު ދައްކާލުމާއެކު ނިކާލް އެ އަމުރު ޖަހައިގަތެވެ. އަދި އެ ކަރުދާސްގަނޑު އެއްއަތުން ބޮނޑިކޮށްލުމަށް ފަހު ފައިރޫޒްގެ މޫނާ ދިމާއަށް ހޫރުވާލިއެވެ.\n"ތިޔެއް ވެސް އަދި ކަލޭ ތި ދައްކާ ކަނޑުކޮސް ވާހަކަ އެއްވެސް މަށެށް ގަބޫލެއް ނުކުރާނަން. ނަޒީލް މިގެއިން ނެރެވޭނީ މަށާ ވެސް އެކުގައި." ނަޒީލްގެ އަތުގައި ހިފައިލަމުން ނިކާލްއާ ކައިރިކޮށްލިއިރު އެ އަތުގައި ވީ ތުރުތުރުލުން ނިކާލަށް އިޙްސާސް ކުރެވުނެވެ. އެވަގުތު ނަޒީލްގެ މޫނަށް ވަރަށް ފަރުވާތެރިކަމާއެކު އޭނާ ބަލާލިއެވެ. ނަޒީލްގެ ދެލޮލުން ހޯސްލައިފައި ކަރުނަ ފައިބަމުން ދިޔައިރު އޭނާގެ މުޅި ހަށިގަނޑު ތުރުތުރު އަޅައެވެ. ބިޑި އަޅުވައިފައިވާ ދެއަތް ޖޯޑުކޮށްގެން ދެއަތް އުފުލައިގެން ހުރެ އޭނާ އެއްޗެހިތަކެއް ކިޔަނީއެވެ. ކިޔާ އެއްޗެއް ސާފު ނުވި ނަމަވެސް އިސްޖެހިފައި ހުރުމުން ފައިރޫޒްމެންދެކެ ބިރުގެންފައި ހުރިވަރު ހާމަވެއެވެ. ނަޒީލަކީ އެހާ ފިނޑިމީހަކަށް ވީ ކޮންއިރަކު ހެއްޔެވެ؟ ކުއްލިއަކަށް ނިކާލްގެ ހިތަށް ބިރުވެރިކަން ވަނެވެ. ނަޒީލް ނުކުރާކަމެއްގެ ތުޙުމަތު އަޅުވައިފިނަމަ ރުޅިގަދަވުން އެއީ އޭނާގެ ޠަބީޢަތެވެ. ނަމަވެސް އިސްޖެހުން އެއީ އެކަމަށް އޭނާ ވާ އިޢުތިރާފެކެވެ. ނިކާލަށް ދުރަށް ޖެހިލެވުނީ ކުރެވުނު ޝައްކު ޔަޤީނާ ގާތަށް އެނގުމުންނެވެ.\nފައިރޫޒް އައިސް ނަޒީލްގެ އަތުގައި ހިފައިގެން ނުކުންނަން އުޅުނެވެ. ނަޒީލް ގަދަފައި ވިއްދައި ގެއިން ނުކުންނަން ދެކޮޅު ހެދިއެވެ. ނަމަވެސް ދެ ޕޮލިހުން އޭނާގެ ދެއަތުގެ ހިކަނދި މަސްގަނޑުގައި ހިފައި، ދަމާފައި ކަހަލަ ގޮތަކަށް ގެންދަން ފެށިއެވެ. އޭނާ ފަހަތަށް އެނބުރި ނިކާލަށާއި ޞަފިއްޔާއަށް ގޮވިއެވެ. ނިކާލް މޫނު އަނބުރާލީ ދުރަށެވެ. ޞަފިއްޔާ ރޮމުން ގޮސް ނިކާލްގެ ގައިގައި ހިފައި އޮޅުލައި ގަތެވެ.\n"ދަރިފުޅާ. ނަޒީލް ހުއްޓުވާ. އެއީ ދޮގެކޭ. ބައެއްގެ ރޭވުމެކޭ. ހުއްޓުވާ. މަގޭ ދަރިޔަކު އެހެނެއް ނޫޅޭނޭ." ޞަފިއްޔާ ރޮމުން ނިކާލްގެ ފައިބުޑަށް ތިރިވިއެވެ.\nއިންޝާ ކޮޓަރީގައި އޮވެފައި ތިރިއަށް އަންނަން ނުކުތީ އެވަގުތުއެވެ. އޭނާ ހިޔާލީ ދުނިޔެއެއްގައި ހުރެ ތިރިޔަށް އަންނަނިކޮށް ފެނުނު މަންޒަރުން މުޅި މީހާ ގަނޑުވިއެވެ. ދެ ޕޮލިހުން ނަޒީލް ގަދަކަމުން ގެންދަނީއެވެ. ނަޒީލަށް އިންޝާ ފެނުމާއެކު އެހީއަށް އެދި ގޮވިއެވެ. އިންޝާ ދުވެފައި ފޭބީ ވައިސޫރިއެއް ހެންނެވެ.\n"ދޫކުރޭ. ކިހިނެއްވެގެންތަ ތި އުޅެނީ." އިންޝާ ނަޒީލްގެ އަތުގައި ހިފަމުން ޕޮލިސް މީހާގެ އަތް ނައްޓުވަން މަސައްކަތްކުރިއެވެ. އެހެނަސް ބާރުގަދަ ޕޮލިހުންގެ ކުރިމަތީގައި އެކަން ކާމިޔާބުވާ ގޮތެއް ނުވިއެވެ. އިންޝާގެ އަތުގައި ފަހަތުން އައި ޖަނާން ހިފެހެއްޓީ ފުލުހުންގެ މަސައްކަތަށް ހުރަސް ނޭޅުމަށް އެދެމުންނެވެ. އިންޝާ ރޮމުން ފަހަތުން ދިޔައެވެ. ހަޅޭލެވިއެވެ. އެމީހުން ކަންފަތަށް އެއިން އެއްވެސް އަޑެއް ނީވުނެވެ. ދަމާ ކޫއްތާފައި ނަޒީލް ގެންގޮސް ބަހުގެ ތެރެއަށް ކޮށްޕާލިއެވެ. އިންޝާ ބަހުގެ ފަހަތުން ދުއްވައިގަތެވެ. ބޭކާރުކަމެއްކަން ވެސް އެނގިހުރެއެވެ. މަގުމަތިން ފެނުނު ދެމީހަކު އައިސް އިންޝާއާ ސުވާލުކުރިއެވެ. އޭރު ބިންމަތީގައި ދެކަކޫ ޖަހައިގެން އިނދެ އިންޝާ ހޭރެނީއެވެ. ހެދުމުގެ ފަސްބައިގައި ކިސަޑާ ވެލި ތަތްވެފައި ހުރިއިރު އަޅާފައި ހުރި ބުރުގާ ސޮހިގެން އައިސް ނިތްކުރިއަށް ވުރެން ތިރިޔަށް ފައިބައިފައި އޮތެވެ. ހުސް ފަޔާ މަގުގެ މެދުގައި ކަހަލަ ގޮތަކަށް ގިސްލަމުން ރޯން އިންޝާ އިނީ ގޮތް ހުސްވެފައެވެ.\n"އިންޝާ ކިހިނެއްވީ؟ ނަޒީލް އެ ގެންދިޔައީ ކީއްވެގެން؟" ކޮންމެވެސް މީހަކު އިންޝާގެ ދެކޮނޑުގައި ހިފައި ނަގަން މަސައްކަތްކުރިއެވެ. އިންޝާގެ ރުއިން މެދުކެނޑުނެވެ. ސިކުނޑި ރަނގަޅަށް މަސައްކަތްކުރަން ފެށިއެވެ. އޭނާއަށް ހަޤީޤަތުގައި ވީގޮތެއް ނުވެސް އެނގެއެވެ. ތިރިއަށް އައިއިރު ފެނުނީ ނަޒީލް ގަދަކަމުން ގެންދާތަނެވެ. ދެން އިވުނީ ނަޒީލް ރޮމުން އެހީއަށް އެދި އާދޭސްކުރި އަޑެވެ. ނަޒީލް އެ ގެންދިޔައީ ކޮން ކުށެށްގެ ތުހުމަތެއްގަބާއެވެ؟ އެ ސުވާލުގެ ޖަވާބު ހޯދުމަށް އިންޝާ ކަރުނަތައް ފޮހެމުން ދުވެފައި ގޮސް ވަނީ ގެއަށެވެ.\nޞަފިއްޔާ މަސަލަސްކުރެވޭތޯ ނިކާލް އުޅުނެވެ. ނަމަވެސް އޭނާ ތަށިމުށިގަނޑު މަތީ އަތުން ތަޅަމުން ރޮމުން ގިސްލަމުން ކިޔަމުން ދިޔައީ ހަމަ އެންމެ ވާހަކައެކެވެ. ނިހާގެ ރޭވުމެއް ކަމުގައެވެ. އިންޝާއަށް އެއްވެސް އެއްޗެއް ނުވިސްނުނެވެ.\n"މަންމާ. ނަޒީލް ގެންދިޔައީ. އެ ގެންދިޔައީ. ކީއްވެގެން؟" އިންޝާއަށް ރަނގަޅަށް ވާހަކަ ވެސް ނުދެއްކުނެވެ.\n"ޖިންސީ ގޯނާ ކުރީއޭ ނިހާއަށް." ޞަފިއްޔާ ހޭރިގަންނަމުން ބާރަށް ބުންޏެވެ.\n"އެއީ ނަޒީލް ހަމަހޭގައި ހުރެގެން ކުރިކަމެއް ނޫނޭ." އިންޝާއަށް ވަގުތުން ބުނެވުނެވެ. ޞަފިއްޔާގެ ހޭރުމުގެ އަޑު ހުއްޓުމަކަށް އަޔެވެ. ސުވާލުގެ ނަޒަރަކުން އިންޝާއަށް ބަލާލެވުނެވެ. ނިކާލް ވެސް ހުރީ އިންޝާ އެ ބުނި އެއްޗެއް ފަހުމު ނުވެފައެވެ.\n"ކީކޭތަ ތިބުނީ؟" ޞަފިއްޔާ ތެދުވަމުން ނިކާލްގެ އަތުގައި ހިފައިލިއެވެ.\n"އާން މަންމާ. އެއީ އިބްރީސް ނަޒީލްގެ ހަށިގަނޑަށް ވަދެގެން ކުރުވި ކަމެއް." އިންޝާ އޮޅުންފިލުވައި ދިނެވެ. "ދެރޭ މަތިން ވެސް ނިހާގެ ކޮޓަރިއަށް ވަނީ ނަޒީލް. އެކަމަކު އެއީ އޭނާ އަމިއްލަ އިޚުތިޔާރަކު ނޫނޭ. ހިނގާ މަންމާ. ހިނގާ ޕޮލިހަށް. ފައިރޫޒަށް ކަންތައްތައް ވީ ގޮތް އޮޅުން ފިލުވާދޭން ހިނގާ."\n"ތީ ހަމަ ތެދެއްތަ؟ ކީއްވެގެން މިހުރިހާ ދުވަހު ތި ވާހަކަތައް ނުބުނީ؟ ނިހާއަށް ވެސް އެނގޭތަ؟" ނިކާލް ހިތުގައި އުފެދުނު ސުވާލުތައް ފަތިފައްޗަށް އަމުނައިލިއެވެ. އޭނާ ހުރީ ހިސާބަކަށް ހައިރާންވެފައެވެ.\n"އާނ. ނިހާއަށް ވެސް އެނގޭނެ. އަހަރުމެންނަށް ވެސް އެނގުނީ ވަރަށް ފަހުން. ދެން މި ވާހަކަ ދައްކަން ވަގުތެއް ނެތް. ހިނގާދާން." ޞަފިއްޔާ އަތުގައި ހިފަމުން އިންޝާ ބުނެލިއެވެ.\nޞަފިއްޔާ އަތުގައި ހިފައިގެން އިންޝާ ނިކުތީ ބޭރަށެވެ. ނިކާލް ހުރީ ވިސްނާށެވެ. އިންޝާ ގޮވައިލިއެވެ. އަވަހަށް އައުމަށް އެދުނެވެ. މަންމަމެން ދިޔުމަށް ނިކާލް ބުނުމުން ވަގުތު ބޭކާރުނުކޮށް އެދެމައިން ނުކުމެގެން ދިޔައެވެ.\nނިކާލް އެއް އަތް ޖީބަށް ޖަހައިލަމުން އަނެއް އަތުން ދަތްދޮޅީގެ ދެފަރާތުން ހިފަހައްޓައިލިއެވެ. ފުން ވިސްނުމަކަށް މުޅި މީހާ ގެނބުނެވެ. އޭނާގެ ސިކުނޑީގެ ފީތާ ވަރަށް ބާރަށް އެނބުރެމުން ދިޔައެވެ. އެކި ދުވަހުގެ އެކި ހަނދާންތައް އަންނަމުން ގޮސް ނިހާގެ ކޮޓަރިއަށް މީހަކު ވަދެގެން އުޅެނިކޮށް ނިކާލަށް ހޭލެވުނުރޭގެ މަންޒަރުތައް ކުލަވެގެން ދިޔައެވެ. އެރޭ ނިކާލް ޕޮލިހަށް ގުޅަން އުޅުމުން ނިހާ އެކަމަށް ހުރަސް އެޅި ސަބަބު ނިކާލަށް މިއަދު ވިސްނިއްޖެއެވެ. ކޮޓަރިއަށް ވަން މީހަކީ ނަޒީލްކަން އެނގޭތީ އެ ވާހަކަތައް އިތުރަށް ދައްކަން ނިހާ ބޭނުންނުވީއެވެ. ނިކާލް ޤަބޫލުނުކުރާނެތީ ނުދަންނަ މީހެއްކަމަށް ބުނެ އޮޅުވައިލީއެވެ. ނިހާ ކަންތައްކުރީ ނިހާއަށް ފެނުނު އެންމެ ރަނގަޅު ގޮތަށްކަމުގައި ވި ނަމަވެސް އެގޮތް ނިކާލަށް ގޯހެވެ. އޭނާ ދެރަވިއެވެ. ބަރަހަނާ ހާލުގައި ނިހާ އޮތްތަން ފެނުނު ދުވަސް ހަނދާނަށް އައުމާއެކު ނިކާލަށް ދެއަތަށް ބޯ ހޫރާލެވުނެވެ.\nއިބްރީސްގެ ބާރުން އިންޝާއަށް ދިން އަނިޔާ ނިހާއަށް ވެސް ލިބިފައި އެ ވަނީ ނަޒީލް މެދުވެރިކޮށެވެ. ނަޒީލް އެ ކޮޓަރިއަށް އިބްރީސްގެ ބާރުގައި ވަންކަމަށް ބުނާ ވާހަކައަކީ ތެދެއް ހެއްޔެވެ؟ ނިކާލްގެ ހިތުގައި އެ ސުވާލު ވެސް އުފެދުނެވެ. ސަބަބެއް ނެތިއެއް ވެސް ނޫނެވެ. އެރޭ ނިކާލް ދޮރުގައި ތަޅައިގަތުމުން ނަޒީލް ދުވެ ފިލީ ކީއްވެގެން ހެއްޔެވެ؟ އިބްރީސްގެ ބާރުން ވީކަމެއް ކަމުގައިވާނަމަ ނަޒީލް ދުވެ ފިލުން އެއީ ބުއްދިހަމަޖެހޭ ވާހަކައެއް ނޫނެވެ. ނަޒީލަކީ އަބަދުވެސް އަންހެނުން ހިތި މީހެއްކަން ހަނދާން ނައްތައިލައިގެން ނުވާނެއެވެ. ސުކޫލު ދައުރުން ސުރެން އެތައް ކުދިންނަކާ ރައްޓެހިވިއެވެ. ފާޑުފާޑު އޮރިޔާންކާޑު ގެންގުޅޭކަން ވެސް އެއީ މާކުރިން ސުރެން ވެސް ނިކާލަށް އެނގޭކަމެކެވެ. ބައްޕަމެންނަށް ސިއްރުން ރައްޓެހިވެގެން އުޅޭ ކުއްޖާއާއެކު އެކަހެރިކޮށް ބައްދަލުކޮށް އުޅުނު މީހެކެވެ. އެ ނުބައި އާދަ ކާވެނިކުރުމާއެކު ނެތި ދިޔައީކަމަށް ނިކާލް ހީކުރީއެވެ. ނަމަވެސް އެހީވުމާމެދު އޭނާގެ ހިތުގައި މިއަދު ސުވާލު އުފެއްދިއްޖެއެވެ. އެކަމަކު ނިހާއަށް އެފަދަ ނަޒަރަކުން ނަޒީލް ނުބަލާނެކަމަށް ސިކުނޑިން ވިސްނައިދިނެވެ. ނަޒީލް އެހާ ވަރަށް ހައްދުން ނެއްޓިގެން ހިނގައިދާނެ ހެއްޔެވެ؟ ނިހާއަށް ހަޤީޤަތް އެނގިހުރެ ސިއްރުކުރި ސަބަބެއް ވެސް ނިކާލަކަށް ނުވިސްނެއެވެ. އެކަމުގައި ވަނީ ހަމައެކަނި އިބްރީސްގެ ބާރާއި ވަސްވާސް ނަމަ ނިހާ އެކަން ސިއްރުކުރީ ފަހެ ކީއްވެގެން ހެއްޔެވެ؟\nނިކާލަށް އެކަމުގައި ގޯހެއް އުޅޭކަމުގެ ސިގުނަލްތަކެއް ލިބުނެވެ. ފޮރުވިފައިވާ އިތުރު ހަޤީޤަތްތަކެއް ވަނީ ކަންނޭނގެއެވެ. ޕޮލިހަށް ދިއުމުގެ ކުރިން ނިހާއާ އެވާހަކަތައް ހިއްސާކޮށްލަން އޭނާ ބޭނުންވިއެވެ. ނިކާލް ދިޔައީ ނިހާ ހޯދާށެވެ. ކޮޓަރި ބެލިއިރު ކޮޓަރީގައި ނެތުމުން އޭނާ ހާމަފެންޑާއަށް ދިޔައެވެ.\nހާމަފެންޑާގައި ހުރި އަށިމަތީގައި ނިހާ އިށީނދެލައިގެން އިންތަން ނިކާލަށް ފެނުނެވެ. އަތުގައި އޮތް ފޯނު މަޑުމަޑުން ތަޅުވަމުން އިރުއިރު ކޮޅާ އަތުން އަނގަމަތީ އަތް ޖައްސައިލައެވެ. އެއަށްފަހު ހަށިފުރާ ނޭވާއެއް ދޫކޮށްލައެވެ. ނިހާގެ އަމަލުތައް ހުރީ ހާސްވެފައި އިން މީހަކު ހަމަޖެހެން މަސައްކަތްކުރާ ފަދަ ގޮތަށެވެ. ނިހާ ތެދުވެ ފޯނުން މެސެޖެއް ލިޔަން އުޅޭފަދަ ގޮތަކަށް ހަރަކާތްކޮށްލުމާއެކު ނިކާލަށް ނިހާ ކުރަން އެ އުޅޭކަމެއް ރޭކާލިއެވެ. ނިހާ އެ އުޅެނީ ފައިރޫޒަށް އެމީހުންގެ ހަޤީޤަތް ބުނެދޭންވެގެންނެވެ. ނަމަވެސް މިއީ އެކަމަށް އެންމެ މުނާސަބު ވަގުތެއް ނޫނެވެ. ނިކާލް ނިހާއަށް ގޮވައިލީ އެކަމަށް ހުރަސް އެޅުމުގެ ބޭނުމުގައެވެ. ނިހާ އަވަހަށް ފޯނުން ނަޒަރު ވަކިކޮށްލައިފައި ނިކާލަށް ބަލާލިއެވެ.\n"ނިކް. ނުވާނެ މިކަމެއް. ދެމީހުން އެކުގައި ގޮސް ކިޔާދޭން ހިނގާބަލަ. ނިކްއަށް ކެރޭނެއެއްނު ބުނަން." ނިހާ ޝަކުވާ ކުރާ ރާގަކަށް ބުނެލިއެވެ.\n"ތިކަން ފަހަށް ބާއްވަމާ." ނިކާލް ނިހާގެ އަތުން ފޯނު އަތުލިއެވެ. "މިތާ އިށީނދެބަލަ. ނިހާއާ ދައްކަންޖެހޭ ވާހަކައެއް އެބައޮތް. ތެދުތެދަށް ޖަވާބު ދެއްޗޭ."\nނިހާ އިށީނެވެ. ނިކާލް ދައްކަން އުޅޭ ވާހަކައިގެ އަބުއިކަން އެ މޫނުން ސާފުކޮށް ފެންނަން ހުއްޓެވެ.\n"ކޮން ވާހަކައެއް؟" ނިކާލް އަނގައިން ނުބުނެ ބަލަހައްޓައިގެން އިނުމުން ނިހާ އެހިއެވެ.\nނިކާލް ބަލަހައްޓައިގެން އިންދައި އެ ދެލޮލަށް ކަރުނަ ޖަމާވިތަން ނިހާއަށް ފެނުނެވެ. ނިހާ ކަންބޮޑުވެފައި ވީ ކިހިނަކުންތޯ ސުވާލުކުރުމުން ނިކާލް އެދުނީ މަޢާފަށެވެ. އިތުރު އެއްޗެއް ނުބުނެވި އުޅެނިކޮށް ކަރުނަ ތިކިތަކެއް ފައިބައިގަތުމާއެކު އަވަސް އަވަހަށް އޭނާ ކޯތާފަތްމަތި ފޮހެލިއެވެ. އެރޭ ނިހާ އުޅޭނެ ހާލާއި ނަޒީލްގެ ވަކިތަކުން މިންޖުވުމަށް ތެޅޭނެވަރު ހިތަށް އެރުމުން ނިކާލް އިނީ ދުލުކުރިޔާ ހަމައަށް އެ ވާހަކަ ގެނައުމަށް ވެސް ނުކުޅެދިފައެވެ.\n"ނިހާ ކޮޓަރިއަށް ވަނީ ކާކުކަން ބުނެދީފާނަންތަ؟" ނިކާލް ހިތްވަރުކޮށްފައި ސުވާލު ކުރިއެވެ.\nނިހާ އެތެރެއަށް ދަމާލި ނޭވާ ކަރުތެރޭގައި ތާށިވި ކަހަލައެވެ. ކޮށި އަރައިގަތުމާއެކު އަނގަމަތީ އަތް އަޅާލަމުން ދެތިން ފަހަރަކު ކެއްސާލިއެވެ. އަދި ހާސްވެފައި އިނދެ ނިކާލަށް ބަލާލެވުނެވެ. އެ ހަޤީޤަތް ނިކާލަށް އެނގުނީ ހެއްޔެވެ؟\n"ތެދުތެދަށް ޖަވާބުދޭތި؟" ނިހާގެ ދެލޮލަށް ބަލަމުން ނިކާލް އެހިއެވެ. "ފަހުން ނިހާ ހެދީ ދޮގެއްކަން އެނގިއްޖެއްޔާ ވަރަށް ރުޅި އަންނާނެ. އެރޭ ކަންތައްވީ ގޮތް ކިޔާ ދީފާނަންތަ؟"\nނިހާ ހޮސްޕިޓަލުން ދޫކޮށްލިފަހުން ނިކާލް އެވާހަކަ އެ ދައްކަނީ އަލަށެވެ. މި ހުރިހާ ދުވަހު ހިތްހަމަނުޖެހިފައި ހުރުމުން އެކަމާ ބެހޭގޮތުން ސުވާލެއް ކުރަން ނިކާލް ބޭނުން ނުވީ ހެއްޔެވެ؟ ނޫނީ މިއަދު އެ ހާދިޘާ އެނގެން ބޭނުންވެގެން އެ އުޅެނީ ނިހާގެ ތެދުވެރިކަން އިމްތިހާނު ހެއްޔެވެ؟ ނިކާލްގެ ދެލޮލުން ކޮންމެވެސް ހަޤީޤަތެއް އެނގިއްޖެކަމުގެ ލިސާންތައް ފެނެއެވެ. އެ ކަރުނަ އެކަމަށް ހެކިދެއެވެ. އެކަމަކު ނިކާލަށް އެނގުނީ ކިހާ މިންވަރަކަށް ހެއްޔެވެ؟ ދޮގެއް ހަދައިގެން އޭނާ ދެކެ ހިތްހަމަނުޖެހޭކަށް ބޭނުމެއްނޫނެވެ. ނިހާއަށް ބޮޑަށް ބުރަވެވުނީ ނިކާލަށް ހަޤީޤަތް އެނގިގެން އޭނާގެ ތެދުވެރިކަން އިމްތިހާނު ކުރަނީ ކަމުގައެވެ.\n"ނަޒީލް." ނިހާ ދުރު ބަލާލަމުން ބުނެލިއެވެ. ނިކާލްގެ ހިތަށް ތަދުވި ނަމަވެސް ނިހާ ތެދު ހާމަކުރުމުން ހިތްހަމަޖެހުނެވެ.\n"ކީއްވެގެން ސިއްރުކުރީ؟ ނަޒީލް ކަންތައްކުރި ގޮތް ކިޔާދީބަލަ." ނިކާލް ބޭނުންވީ ނަޒީލް ހައްޔަރުކުރިކަން ނިހާއަށް ނާންގައި އެކަން ހިނގައިދިޔަ ގޮތް އޮޅުން ފިލުވާށެވެ. ނަޒީލްގެ އަމަލުތައް ހުރި ގޮތް އެނގިއްޖެނަމަ އޭނާގެ ޝައްކު ފިލުވާލެވިދާނެކަމުގެ އުންމީދު އެބައޮތެވެ.\n"ނިކް ޤަބޫލުނުކުރާނެތީ ނުބުނީ. ދެން މިހާރު އެކަމެއް ވެ ނިމިފައި އެއޮތީ. އެވާހަކަ ދައްކައިގެންވާނެ ފައިދާއެއް ނެތް." އެވާހަކަތައް ކިޔާ ދިނުމަށް ނިހާ ލަދުގަނެއެވެ.\n"ނަޒީލް ދިން އަނިޔާއަކީ އިބްރީސްގެ ސަބަބުން ނިހާއަށް ލިބުނު ގެއްލުމެއްކަމަށް ޤަބޫލުކުރަންތަ؟" ނިކާލް ކުރީ ވަރުގަދަ ސުވާލެކެވެ. އެ ސުވާލުގެ ވަރުގަދަކަން ނިހާއަށް ލިބުނު ޝޮކުން ވެސް އެނގުނެވެ.\n"ކާކު ކީކޭ ކިޔައިގެން ތި އުޅެނީ؟" ނިހާ ޖަވާބު ދިނުމުގެ ބަދަލުގައި ކުރީ ސުވާލެކެވެ.\n"އާނއެކޭ ނުވަތަ ނޫނެކޭ ބުނެބަލަ." ނިކާލް އެދުނެވެ. "މީ ނިހާގެ ތެދުވެރިކަމުގެ އިމްތިހާނުގެ ވަގުތު. ނިހާ ކޮންމެ އެއްޗެއް ބުންޏަސް ޤަބޫލުކުރާނަން. ދޮގެއް ހަދައިގެން ފަހުން ހަޤީޤަތް އެނގިއްޖެއާ އަހަރެން ނިހާދެކެ ވަރަށް ފޫހިވާނެ. އެދުވަހަކުން މާފެއް ނުކުރާނަން. މިއަދު މި ސުވާލުގެ ޖަވާބު ތެދަށް ދީ. ފުރިހަމައަށް އިތުބާރުކުރާނަން."\nނިކާލް ޔަޤީންކަން ދިނުމުން ވެސް ނިހާ އިނީ ހަޤީޤަތް ހާމަކުރަން ޖެހިލުންވެފައެވެ. ތެދު ހާމަކުރުމަށް ހިތް އެދުނު ނަމަވެސް އިންޝާއާމެދު ވިސްނާލަން ޖެހުނެވެ. އެކަމަކު ދޮގު ހެދުމަކީ ވެސް ރައްކާތެރިކަމެއް ނޫނެވެ. ނިކާލަށް ހަޤީޤަތް އެނގިހުރެ ސުވާލުކުރީ ނޫންކަމެއް ވެސް ނޭނގެއެވެ. ދެމީހުންގެ ގުޅުން މިހާ ނާޒުކު ފައްތަރެއްގައި އޮއްވައި ނިހާއަށް ހެދޭ އެންމެ ގޯހަކުން ވެސް ނިހާގެ ހުރިހާ އުންމީދެއް ވިއްސިވިހާލިވެގެން ހިނގައިދާނެއެވެ.\n"ނަޒީލް ހަމަހޭގައި ހުރެގެން ކުރިކަމެއް އެއީ. އެކަމަކު ނަޒީލް އުޅެނީ އިބްރީސް ބާރުން ކުރެވުނު ކަމެއްކަމަށް ބުނެ އޮޅުވާލައިގެން. ނިކް ދޮރުގައި ތަޅައިގަތީމަ އަހަރެންގެ ގައިމަތިން ތެދުވެގެން ދަމުން މަށަށް އިންޒާރުދިން. ނިކް ގާތުގައި އެއްވެސް ވާހަކައެއް ބުނެފިނަމަ ހޭއަރުވާލާނެކަމަށް ބުނި. އަދި ބުނި ނިކް ޤަބޫލެއް ވެސް ނުކުރާނޭ. އެކަހަލަ މޮޔަކަމެއް ނުކުރާށޭ. އެ ހުރިހާ ވާހަކައެއް ދެއްކޭނީ ނަޒީލް ހަމަހޭގައި ހުރެގެން ކަމަށް ޤަބޫލުކުރެވެނީ." ނިހާ ތެދު ހާމަކުރުމާއެކު ނިކާލްގެ ދަތްތަކަށް ބާރުވެގެން ދިޔައެވެ. އިށީނދެގެން އިން އަށީގެ އަރިމަތީގައި ބާރަށް ހިފައިލުމާއެކު އަތުގެ ހުރިހާ ނާރެއް ފުއްޕާލިތަން ނިހާއަށް ފެނުނެވެ.\n"އެވަރުން ވެސް ނިހާ އޭނާއަށް ހިތްވަރުދީ އެއްބައިވެގެން ތި އުޅެނީ. އެ މައްސަލަ ތަޙުޤީޤުކުރާ މީހުންނަށް ވެސް އޮޅުވާލީ ކޮން ބޭނުމެއްގަ؟" ނިކާލް އިންގޮތަށް އިނދެ ބުންޏެވެ.\n"މިހާރު ސިއްރުކޮށްގެން މީނީ އިންޝާއަށްޓަކައި. ނަޒީލް ރަނގަޅުވެދާނެ ކަމުގެ އުންމީދު އިންޝާގެ ހިތުގައި އޮތީމަ. އެ އުންމީދާ އެއްގޮތަށް ނަޒީލް ބަދަލުވެދާނެކަމަށްޓަކައި. އެހެންނޫނަސް އެވާހަކަތައް މިގެއިން ބޭރުވެގެން ބަދުނާމުވުން ނޫންކަމެއް ނުވާނެ. މަ ދައްކާ ވާހަކަ ޤަބޫލުކުރާނެ މީހަކު ނުވާނެ. ފުރަތަމަރޭ ވެސް ހަޅޭއްލަވާގަތް އަޑު ދީޕިކާއަށް އިވުނީމަ މަ ސަލާމަތްވީ. ދެވަނަރޭ އޭނަ އައީ އެކަމަށް ތައްޔާރުވެގެން. އެރޭ އަޑެއް ބޭރުކޮށްލާނެ ފުރުޞަތެއް ވެސް ނުދޭ. އޭނާގެ އިނގިލިތަކުގެ ޝިކާރައަކަށް މަގޭ ހުރިހާ ގުނަވަނެއް ހަދާލީ ރޮއެރޮއެ އޮއްވައި. އިންޝާ އައިސް ސަލާމަތްކުރިކަމުން އެއަށްވުރެން ބޮޑު ކަމެއް އޭނައަށް ނުކުރެވުނީ. ނަސީބެއް ކަންނޭނގެ އެ ވާހަކަތައް އެއްވެސް މީހަކާ ހިއްސާނުކުރެވުނުކަން ވެސް. އިންޝާ އުޅުނު ކިޔާދޭން ވެގެން. އަހަރެން އެކަމާ ދެކޮޅުހެދީ. ފަހުން އިބްރީސްގެ ކަންތައް ހިލުނީމަ ނަޒީލް މުޅި ވާހަކަ ބަދަލުކޮށްލީ. އެއީ އޭނައަށް ދައްކާލަން ލިބުނު މޮޅު އުޒުރެއް. ނިވާފަތް ގަނޑަކަށް ބޭނުން ކުރީ އިބްރީސް. ދެން މި ހުންނަނީ އެގޮތަށް ޤަބޫލުކޮށްލައިގެން. ޤަބޫލުކުރުން ނޫން އިތުރު އެހެން ގޮތެއްވެސް ނެތީމަ. އެންމެ ކުޑަމިނުން މަގޭ މެޑިކަލް ރިޕޯޓުގަ ވެސް ނެތޭ މަށަށް އަނިޔާއެއްވިކަން ވެސް އެނގެން. ނިކާލަށް ދުނިޔެ ދަސްނުވަނީ. ކައިރީގަ އުޅޭ މީހުން ނޭނގެނީ." ނިހާއަށް ރޮވެން ފެށުނެވެ. އަމިއްލަ ނިކަމެތިކަން ހިތަށް އަރާފައެވެ.\n"ނިކް ވެސް މިކަން ސިއްރުކޮށްދީ. އިންޝާގެ އުފަލަށް. ނަޒީލް ބަދަލުވެދާނެކަމަށް އިތުރު ފުރުޞަތެއްދީ." ނިހާ ގިސްލަމުން ބުނެލިއެވެ.\nނިހާ ގިސްލަމުން ރޮމުންދިޔަ އަޑު ނިކާލްގެ ކަންފަތުގެ ހިނދުރީގެ ތެރެއިން ގޮސް ނިކާލްގެ ހިތާ ހަމައަށް ފޯރިއެވެ. އެ އަޑުގައި ވި ހިތްދަތިކަން އިޙްސާސްކުރެވި ރުޅި ފިނިވެލިއެވެ. ނިހާ ގަޔާ ކައިރިކޮށްލައިގެން އިނދެ އޭނާ ބުރަކަށީގައި ފިރުމަން ފެށީ ލޯތްބާއެކުއެވެ.\n"ނިހާ ބުނެފިއްޔާ އަހަރެން ހިމޭނުން ހުރެދާނަން." ނިހާ ހިތްހަމަޖައްސައި ދިނުމުގެ ގޮތުން ނިކާލް އެއްބަސްވިއެވެ. "އެކަމަކު ޕޮލިހުން ނަޒީލް ހައްޔަރުކޮށްގެން ގެންގޮސްފި. ނިހާ ސިއްރުކުރަން ބޭނުންވިޔަސް އެކަމެއް ދެން ސިއްރެއް ނުވާނެ."\n"ކޮންއިރަކު؟" ނިހާ ދުރަށް ޖެހިލަމުން އަހައިލިއެވެ.\n"ދެންމެގަ. ކޯޓު އަމުރެއްގެ ދަށުން ހައްޔަރުކޮށްގެން ގެންގޮސްފި." ނިކާލް ތަފުޞީލުދިނެވެ. "އިންޝާއާއި މަންމަ ވެއްޖެ ޕޮލިހަށް ގޮސް އިބްރީސްގެ ސަބަބުން ވީކަމެއްކަމަށް ބުނެދޭން. އަހަންނަށް އޭތި ޤަބޫލުނުކުރެވިގެން ނިހާގެ ގާތަށް މި އައީ."\n"ހިނގާދާން." ނިހާ ކުއްލިއަކަށް ތެދުވެ ނިކާލްގެ އަތުގައި ހިފައި ދަމައިލިއެވެ. "ނަޒީލްގެ ކުށެށް ނެތްކަން ބުނެދޭންޖެހޭނެ. ނޫނީ މަންމަ ވެސް އަހަރެންދެކެ ރުޅި އަންނާނީ. އިންޝާގެ ހިތް ހަލާކުވެދާނެ. މަށަށް ލިބުނު ގެއްލުމަށް މަ މާފުދީފިން. ހިނގާ ދާން."\nނިކާލް އިންތަނުން ގުޑައިވެސް ނުލިއެވެ. ނިހާގެ އަތް އޭނާގެ އަތާ ވަކިކޮށްލަމުން އޭނާ އެކަމުގައި ޝާމިލުވާން ބޭނުން ނުވާކަން ހާމަކުރިއެވެ. ކުށެށްކޮށްފިނަމަ މަންމައެއް ބައްޕައެއް ބޭބެއެއް ނޯންނާނެކަމަށާއި އެމީހަކަށް ހައްޤު ސަޒާ ލިބެން ޖެހޭނެކަމަށް ނިކާލް ބުނިއިރު ރުޅި ގަދަވެއްޖެއެވެ. ނިކާލްގެ ވިސްނުން އެނގުމުން ނިހާ އުފާވިއެވެ. އިލްހާމްގެ ދަރިއެއް ނަމަވެސް ބައްޕަގެ އެއްވެސް ސިފައެއް ނިކާލަށް ލިބިފައިނުވާތީ ފަޚުރުވެރިވިއެވެ.\n"އަހަރެން ދަނީ. އިންޝާއަށް މިވަގުތު އަހަރެންގެ އެހީ ބޭނުންވާނެ. ހީކުރަން ނިކްއަށް މަގޭ މަޖުބޫރީ ވިސްނޭނެ ކަމަށް." ނިހާ ހިނގައިގަތެވެ.\nޞަފިއްޔާމެންނަށް ނަޒީލްއާ ބައްދަލުކުރުމުގެ ފުރުޞަތެއް ނުލިބުނެވެ. ފައިރޫޒްއާ ބައްދަލުކުރުމަށް އެދިގެން ފުލުސް އޮފީހުގައި ތިބޭތާ ބައިގަޑިއިރު ވީއިރު ވެސް އެކަން ވެސް ވާގޮތެއް ނުވިއެވެ. ނިހާއަށް އެތަނަށް އާދެވުނު އިރު ވެސް އެމީހުން ތިބީ ގޮނޑި ބަރީގައި އިންތިޒާރުގައެވެ. ދެމައިން ތިބީ ކަންބޮޑުވެފައެވެ. އިންޝާ އިނީ ފެންކަޅިވާން ގާތް ވެފައެވެ. ނިހާ ފެނުމާއެކު އިންޝާ ބަޑި ފަޅައިގެން ދިޔައެވެ. ނިހާގެ ގައިގާ ބައްދައިގަންނަމުން ރޮއެގަތެވެ. ހުއްޓާލީ ނިހާ އެތައް ގޮތަކަށް ނަސޭޙަތް ދިނުމުންނެވެ. ފައިރޫޒަށް ގުޅޭތޯ ނިހާ ވަރަށް މަސައްކަތްކުރިއެވެ. އެތައް ފަހަރަކު ގުޅުމުން ވެސް ޖަވާބެއް ނުދިނެވެ. ޕޮލިސް ސްޓޭޝަނުން މަޢުލޫމާތު ސާފުކުރުމުން އެނގުނީ ފައިރޫޒް ބައްދަލުވުމެއްގައި އިންކަމެވެ. އެމީހުންނަށް ޖެހުނީ ބައްދަލުވުން ނިމޭނެ އިރަކަށް އިންތިޒާރު ކުރާށެވެ.\nއިލްހާމަށް އެ ހަބަރު ލިބުނީ އިބްރާހީމްބެމެން ގެއިން ނުކުމެގެން ގެޔަށް ދިޔަ މަގުމަތީގައެވެ. ކާރުގައި ހަމަޖެހިލާފައި ގެޔާ ދިމާއަށް ދަމުން ރޭޑިއޯ ޖައްސާލީ މެންދުރު 01:30 ގެ ހަބަރު އަޑުއަހާލުމުގެ ނިޔަތުގައެވެ. ހަބަރުގެ މެދުތެރެއިން ކުއްލިހަބަރެއް ގެނެސްދޭން އިޢުލާން ކުރުމުން އިލްހާމް އަޑު ބާރުކޮށްލިއެވެ.\n"އަންހެންކުއްޖަކަށް ޖިންސީ ގޯނާކުރިކަމުގެ ތުޙުމަތުގައި އުމުރުން 22 އަހަރުގެ ޒުވާނަކު ހދ.ކުޅުދުއްފުށިން ހައްޔަރު ކޮށްފި."\nއިލްހާމަށް ކުއްލިއަކަށް ކާރުގެ ބުރެކި ޖެއްސުނެވެ. އެ ހަބަރަށް ސަމާލުކަންދީގެން އަޑުއަހަން އިނދެވުނެވެ. އެ ޚަބަރުން ހައްޔަރުކުރެވުނީ ކާކުގެ ދަރިއެއްކަމެއް އިލްހާމަކަށް ނޭނގުނެވެ. ނަމަވެސް މަޝްހޫރު ވިޔަފާރިވެރިއެއްގެ ދަރިއެކޭ ބުނުމުން އިލްހާމްގެ ޝައްކު ޔަޤީންވި ކަހަލައެވެ. އުމުރާއި، ރަށާއި ހުރިހާ މައުލޫމާތެއް ނަޒީލާ ދިމާވެއެވެ. މައްސަލަ ތަހުޤީޤުކުރަމުން ދާތީ އިތުރު މައުލޫމާތު ހާމަކުރެވެން ނެތްކަމަށް ބުނެ ޚަބަރު ނިންމާލިއިރު އިލްހާމް އިނީ ރަނގަޅަށް ވެސް ހާސްވެފައެވެ. ވަގުތުން އޭނާ ގުޅީ ޑޮކްޓަރ ރާޖޭޝްއަށެވެ. ޑޮކްޓަރ ފަރާތުން އެނގުނީ އޭނާއަށް ޕޮލިހަށް ހާޟިރުވުމަށް ކިޔާފައި ވަނީ ހަވީރުކަމެވެ. ޕޮލިހުންގެ ގާތުގައި ވާހަކަ ދައްކަންޖެހޭ ގޮތް ހަނދާންކޮށް ދިނުމަށްފަހު އިލްހާމް ފޯނު ބޭއްވިއެވެ. އެވަރުން ވެސް އޭނާ ހިތްހަމައެއް ނުޖެހުނެވެ. ދެން އޭނާ ގުޅީ ނަޒީލްގެ ފޯނަށެވެ. ޖަވާބެއް ނުދިނެވެ. އިރުކޮޅަކު ވިސްނަން އިނުމަށްފަހު ކުރިޔަށްވުރެން ބާރަށް ކާރު ދުއްވައިލިއެވެ. ގޭ ދޮރު މައްޗަށް ކާރު މަޑުކުރުމަށްފަހު ދޮރުފަތް ހުޅުވައިލައިފައި ނުކުމެ ނިކަން ބާރަށް ދޮރުފަތް ޖެހިއެވެ. އަދި ނަގޫރޯޅިއެއް ހެން ގެޔަށް ވަދެ ނަޒީލަށް ގޮވަންފެށިއެވެ. ބައްޕަގެ އަޑު އިވިގެން ނިކާލް ތިރިއަށް އަޔެވެ.\n"ކޮބާ މިގޭ މީހުން؟ ކޮބާ ނަޒީލް؟" ގޭތެރެއިން މީހަކު ފެންނަން ނެތުމުން އިލްހާމް އަހާލީ ކަންބޮޑުވެފައި ހުރެއެވެ.\n"އެންމެން ވެއްޖެ ޕޮލިހަށް ގޮސް." ނިކާލް ބުންޏެވެ. "ނިހާއަށް ޖިންސީ ގޯނާ ކުރި މައްސަލައިގަ ނަޒީލް ހައްޔަރުކޮށްގެން ގެންގޮސްފި."\n"ދެން ކަލޭމެން އޭނަ ގެންދިޔަ އިރު ވެސް އަނގަނަގައިގެން ތިބީތަ؟" އިލްހާމް ގާތަށް އައީ ރުޅިއެވެ. "އެ އަންހެނާ ގަޔަށް އެރީ ނަޒީލެއް ނޫނޭ. ވަގަށް ފިރިހެނުން ވައްދާފަ ބޮނޑި ލިބުނީމަ މަގޭ ދަރިން ބަދުނާމުކުރަން އެއުޅެނީ."\n"ނިހާ އެއްޗެއް ކިޔާގެނެއްނޫން އޭނަ ގެންދިޔައީ. މިހުރިހާ ދުވަހު ނިހާއަށް ނަޒީލްކަން އެނގިހުރެ އަނގައިން ނުބުނެ ހުރީ ސިއްރުކޮށްގެން. ޕޮލިހުން ކޮންމެވެސް ގޮތަކުން ނަޒީލާ ދެކޮޅަށް ހެކި ލިބުނީމަ ހައްޔަރުކޮށްގެން އެ ގެންދިޔައީ. އެކަމުގައި ނިހާގެ އެއްވެސް ކުށެށް ނެތް." ނިހާގެ ބޮލުގައި ދޮގު އިލްޒާމު އެޅުވުމުން ނިކާލް ހިތްހަމަނުޖެހުނެވެ.\n"ނިކާލަކަށް ނުފެންނާނެ އޭނާގެ އެއްވެސް ކުށެށް." އިލްހާމް ރުޅިގަނޑު ފަޅައިގެންދިޔައެވެ. "އެ ނިހާ ފޫ ބުޑުން ތި ދުވެ ނަގަނީ. އޭނަ އެހެންމީހަކާ އިންނަން ރަންކިޔަން ތައްޔާރުވާން އުޅޭކަމެއް ކަލޭމެން ހަނދާނަކަށް ނާދޭ. ތިހާވަރުވެފަ ތިބީމަ އޭނާ ކޮންމެ އެއްޗެއް ބުންޏަސް ނިކާލް ޤަބޫލުކުރާނެ. އެއް ފުރާޅެއްގެ ދަށުގަ އުޅޭއިރު ނިކާލަށް މަށާ އަނގައިން ބުނެލާނެ އަވަދިނުވޭ. އެހެންނުވާނީ. އަހަރުމެން މީ އެއްވެސް ބަޔެއް ނޫންވިއްޔަ. އަހަރުމެން މީ މަކަރުވެރިން ހަދާނީ ހުސް ދޮގު. މަށެށް ތި ނިހާއަކަށް އިތުބާރެއް ނުކުރާނަން. ސިހުރު ހަދައިގެން މުޅި ގެ ސުންނާފަތިކޮށްފަ މަށާ މަގޭ ދަރިންނާ އަނބިމީހާއާ ދުރުކޮށް ވަކިކުރުވައިފި. ނިކާލް ވެސް ވިސްނާލަބަލަ. ކޮން ފާޑަކަށްތަ ތި އުޅެނީ. މަ އެއްޗެއް ނުބުނަން މި ހުންނަނީ ތި މީހުން ގަންނަ ގަނޑު ނޭނގޭތީ އެއް ނޫނޭ. މަ ތިކަމާ ރުހޭތީކީ ވެސް ނޫން. އަމިއްލައަށް އެއްޗެއް ވިސްނިގެން ދުރުވޭތޯ؟"\n"ނިހާގެ އެއްވެސް ކުށެށް މިއަކު ނެތް." ނިކާލް ނިހާ ދިފާޢުކުރިއެވެ. "ބައްޕައަކީ އަބަދުވެސް ނިހާއަށް ނަފުރަތުކުރާ މީހެއް. އެހެންވީމަ ނިހާގެ ރަނގަޅު ސިފައެއް ބައްޕައަކަށް ނުފެންނާނެ. މިހާރުވެސް ތި ބުނާ ނިހާއެއްވީ ޕޮލިސް ސްޓޭޝަނަށް ގޮސް. ދޮގު ހަދައިގެން ނަޒީލް ސަލާމަތްކުރަން."\n"ކަލޭގެ ދެލޮލުގަ އަނދުން އަޅުވަން ތިހުރިހާ ކަމެއް ވެސް އޭނަ ކުރާނެ. ދެން ކަލޭ ހުރޭ އެ "އެނދި މަރިޔަބުގެ" ދަޅައަށް ހެއްލިގެން އޭނައަށް ސަނާކިޔަން." އިލްހާމް ބުނެލިއެވެ.\nބައްޕައާ ޒުވާބުކުރާކަށް ނިކާލްގެ ޟަމީރު ނޭދުނެވެ. ކޮންމެ ގޮތަކަށް ވާހަކަދެއްކި ނަމަވެސް ބައްޕަގެ ވިސްނުން ބަދަލުވުމަކީ ނާދިރުކަމެކެވެ. އެހެންކަމުން އޭނާ ދެން ޚިޔާރުކުރީ ހިމޭންކަމެވެ. އިލްހާމް ރުޅި އައިސް ނިކާލަށް ބަލަންހުރެފައި ނުކުމެގެން ދިޔައީ ފޯނު ކަންފަތުގައި ޖަހައިލައިގެން ހުރެއެވެ. ނިކާލްގެ ކުރިމަތީގައި އޭނާ ވެސް މާ ހަރުކަށިވާން ބޭނުން ނުވީއެވެ. ނިކާލަކީ މައިންބަފައިންނަށް އިޚްތިރާމުކުރަން ދަންނަ މީހެއް ނަމަވެސް ނިކަން ގޮތުގައި ހުންނަ ފިރިހެނެކެވެ. އޭނާ ގާތުގައި ކަމެއް ނުކުރަން ބުނި ނަމަވެސް އެކަމަކީ ރަނގަޅު ކަމެއް ކަމަށް އޭނާއަށް ފެންނަހާ ހިނދަކު އެކަންތައް ހުއްޓުވަން އުނދަގޫވާނެއެވެ. ނަޒީލްއާ ޚިލާފަށް ގޮތްދޫނުކުރުމާއި ބޯ ހަރުކަން ނިކާލްގެ ކިބައިގައި ބޮޑުވާނެއެވެ. އިލްހާމް ނިކާލަށް ކަންކުރަންވީ ގޮތް ކިޔައިދީ ކަންކަން ކުރަން މަޖުބޫރުނުކުރަނީ އެހެންވެއެވެ. ނިކާލްގެ މިޒާޖު އެނގޭތީ އޭނާ ބުނާ އެއްޗެއް ބުނަނީ ނިކަން ވިސްނާފައެވެ.\nދިގު އިންތިޒާރަކަށްފަހު ފައިރޫޒްއާ ބައްދަލުކުރުމުގެ ފުރުޞަތު ލިބުމުން ތިން މީހުން އެތެރެއަށް ވަނުމުގެ ހުއްދަ ލިބުނެވެ. ފައިރޫޒަށް އިންޝާއާއި ޞަފިއްޔާ އަންނާނެކަން އެނގޭތީ ހައިރާންކަމެއް ނުލިބުނަސް ނިހާ ފެނުމުން ހައިރާންކަމެއް ލިބުނެވެ. ނަޒީލްގެ ވިޔާނުދާކަން އެނގުމުން އެ މޫނުމަތިން ފެންނަންޖެހޭ ނަފުރަތެއް ނުފެނުނެވެ. އެހެން މީހުންނެކޭ އެއްފަދައިން ނިހާ ވެސް ހުރީ ފިކުރު ބޮޑުވެފައެވެ. ފައިރޫޒްގެ ކުރިމަތީގައި ހުރި ގޮނޑީގައި ނިހާ އިށީނެވެ. ޞަފިއްޔާ އާއި އިންޝާ ހުރީ ނިހާގެ ފަހަތުގައި ކޮޅަށެވެ. ނިހާ ދުލުކުރިއާ ހަމައަށް އެ ބަސްތައް ގެނައުމަށް ނުކުޅެދިފައި އިންނަން ޖެހުނެވެ. ޞަފިއްޔާއާއި އިންޝާ ހުރީ ނިހާއަށް ފުރުޞަތުދީގެންނެވެ.\n"ނަޒީލްގެ ކުށެށް އެކަމުގަ ނެތޭ." އެންމެންނަށް އެއްފަހަރާ ކަހަލަ ގޮތަކަށް ބުނެވުނެވެ.\nފައިރޫޒް އެންމެންގެ މޫނަށް ވަކިވަކިން ބެލިއެވެ.\n"ނަޒީލް ކުރިކަމެއް ކުރީ އިބްރީސްގެ ބާރުގެ ސަބަބުން." ވާހަކަ ކުރިޔަށް ގެންދިޔައީ ނިހާއެވެ. "ފައިރޫޒަށް ވެސް އެނގޭނެ ނަޒީލްގެ ހަށިގަނޑު މެދުވެރިއަކަށް ހަދައިގެން އިބްރީސް އިންޝާއަށް ވެސް އަނިޔާވެރިވިކަން. ފުރަތަމަ ނަޒީލް ދިމާކުރީ އަހަންނާ އެކަން ކާމިޔާބު ނުވީ އިންޝާގެ ސަބަބުން. ދެން އެ އަނިޔާތައް ތަހައްމަލު ކުރަން ޖެހުނީ އިންޝާއަށް. އަހަރެން މިކަންތައް ސިއްރުކޮށްގެން މިހުރީ އެކަމުގައި ނަޒީލްގެ ކުށެށް ނެތްކަން އެނގޭތީ."\n"ނިހާއަށް ކުރިން ވެސް އެނގޭތަ؟" ފައިރޫޒް ހައިރާންވިއެވެ. (ނުނިމޭ)\n"އެ ބުނީ ހަޤީޤަތަށް. ނިހާއަށް ލިބުނު އަނިޔާގެ ބަދަލެއް ނުދެވޭނެ. އެކަމަކު އެއީކީ ނަޒީލް ގަސްތުގައި ކުރި ކަމެއްނޫން." ޞަފިއްޔާ ވެސް ބުނެލިއެވެ.\n"ނަޒީލްތަ ބުނީ އޭނަ އަމިއްލަ އިހްތިޔާރުގައި ކުރިކަމެއް ނޫނޭ." ފައިރޫޒް ސުވާލުކުރި ރާގުން އެމީހުން ދެއްކި ވާހަކައަށް އިތުބާރު ނުކުރާކަން އެތަނުގައި ތިބި އެންމެނަށް ވެސް އެނގުނެވެ.\nމެއި 3, 2021 21:54\nވަރަށް ސަޅި މިވާހަކަ މިދާކޮތް!\nމެއި 3, 2021 22:15\nވާހަކަ ލިޔާ ކުއްޖާ! އިންސާނެއްގެ ހަށިގަނޑު ތެރެއަށް ޖިންނިއެއް ވަދެ އޭނަ ލައްވާ ކުރުވާ އެއްވެސް ކަމެއް އޭނަ ހަނދާނެއް ނުހުންނާނެ. ބަލަންތިބޭ ބަޔަކު ބުނިއްޔާ ބުނި އެއްޗެއް އެނގޭނީ. މީގެންވެސް ސާބިތު ކޮށްދެވޭނެ ނަަޒީލް އެ ހަދަނީ ދޮގުކަން. ކޮބާ ރޫނާ؟ އަހާބަލަ ފައިރޫޒް ރޫނާ ގާތުގަ!\nމެއި 3, 2021 23:16\nމމިހާރު ދެން ހާދަ ކުރޭ\nމެއި 4, 2021 09:59\nނަޒީލް ހޫނުކޮށް ރޯނާކޮށްލާނަން، އަނބުޅޭ އޮޅުއަޅުވާލާނަން، އިލްހާމް ވޮލަތިނބިއަރުވާލާނަން


1 Mega Vote Ge Generator Setaa Eku Karantuge Haalathu Rangalhu Vegen Dhaane — Ihavandhoo.com\n1 މެގަވޯޓްގެ ޖަނަރޭޓަރާއެކު ކަރަންޓުގެ ހާލަތު ރަނގަޅު ވެގެންދާނެ: ފެނަކަ\n30 ސެޕްޓެމްބަރު 20200ޢަބުދުﷲ ޙަމީދު\nހއ. އިހަވަންދޫއަށް ގެނެވުނު 1 މެގަ ވޯޓުގެ ޖަނަރޭޓަރާއެކު ކަރަންޓު ހާލަތު ސްޓޭބަލް ވެގެން ދާނެ ކަމަށް ފެނަކަ އިހަވަންދޫ ބުރާންޗުގެ ޑެޕިއުޓީ މެނޭޖަރ އަލްފާޟިލް މުޙައްމަދު ސަމީރު ވިދާޅުވެއްޖެއެވެ.\nމިނޫހަށް މައުލޫމާތު ދެއްވަމުން ސަމީރު ވިދާޅުވީ މިފަހަރު މިގެނެވުނު ޖަނަރޭޓަރ ސެޓަކީ ކަރަންޓްގެ ހާލަތު ރަނގަޅު ކުރުމުގެ ގޮތުން ގެނެވުނު ޖަނަރޭޓަރެއް ކަމަށެވެ.\nއިއްޔަ މިގެނެވުނު 1 މެގަވޯޓްގެ ޖަނަރޭޓަރ ސެޓާއެކު ވޭތުވެދިޔަ2އަހަރުތެރޭ ޖުމުލަ3ޖަނަރޭޓަރ ސެޓް އިހަވަންދޫއަށް ގެނެވިފައިވާ ކަމަށް ސަމީރު ވިދާޅުވިއެވެ. އަދި އަލަށް މިގެނެވުނު ޖަނަރޭޓަރ ސެޓަކީ ހއ.އަތޮޅުގެ ރަށަކަށް ގެނެވުނު އެންމެބޮޑު ޖަނަރޭޓަރ ސެޓެވެ.\nއަލަށް ގެނަ ޖަނަރޭޓަރ ސެޓު އިންސްޓޯލް ކުރުމަށް ބޭނުންވާ އެހެނިހެން ސާމާނުތައްވެސް ލިބިފައިވާ ކަމަށާއި މި ޖަނަރޭޓަރ ސެޓު އިންސްޓޯލް ކުރުމަށް ހަމަޖެހިފައިވަނީ އިންޖީނުގޭގައި މިހާރު ހަދަމުންދާ އައު އިމާރާތުގައި ކަމަށް ސަމީރު ވިދާޅުވިއެވެ. ސަމީރު ވިދާޅުވީ އައު އިމާރާތުގެ 95 އިންސައްތައަށްވުރެ ބޮޑު މަސައްކަތް ނިމިފައިވާ ކަމަށެވެ.\nއިއްޔަ އިހަވަންދޫއަށް ގެނަ ޖަނަރޭޓަރ ސެޓު ރަށަށް ބާލާފައިވާއިރު މިވަގުތު ފެނަކައިން ދަނީ ޖަނަރޭޓަރ ސެޓު ފެނަކަ އިމާރާތަށް ގަނައުމުގެ މަސައްކަތް ކުރަމުންނެވެ. މި ޖަނަރޭޓަރ ސެޓު އުފުލި އުލަނދު ފަރަށް އެރުމުގެ ސަބަބުން ޖަނަރޭޓަރ ތަކަށް ލޮނުގެ އަސަރު ކޮށްފައިވާނެ ކަމަށް މީގެ ކުރިން މީސްމީޑިއާގައި ވާހަކަ ދެކެވިފައި ވެއެވެ. މިކަމާ ގުޅިގެން ސަމީރު ވިދާޅުވީ، އެންމެ ފުރަތަމަވެސް އެބޭފުޅުން އެކަން ޗެކު ކުރައްވާފައިވާ ކަމަށެވެ. "އިރާދަކުރިއްވިއްޔާ ޖަނަރޭޓަރަށް ލޮނުގެ އަސަރެއް ކޮށްފައެއް ނެތް" ސަމީރު ވިދާޅުވިއެވެ.\nމިޖަނަރޭޓަރުން ޚިދުމަތް ދޭން ފެށުމުން ޕަވަރ ޖެނެރޭޝަންގެ ބައި ސްޓޭބަލް ވެގެންދާނެ ކަން ފާހަގަ ކުރައްވާ، ސަމީރު ވިދާޅުވީ އިހަވަންދޫގެ ކޭބަލް ނެޓުވޯކު އަޕްގުރޭޑު ކުރުން މިއަންނަ އަހަރަށް ޕުލޭން ކުރެވި، ސާވޭ ނިންމާފައިވާ ކަމަށެވެ. މިހާރު ކަރަންޓުގެ ހިދުމަތް ދެމުންދާ އެލްވީ (ލޯ ވޯލްޓޭޖު) ކޭބަލް ތައް އެޗްވީ (ހައި ވޯލްޓޭޖް) ކޭބަލް އަށް ބަދަލުކޮށް ވޯލްޓޭޖު ޑްރޮޕުވުމުގެ މައްސަލަ ތަކަށް ހައްލުހޯދާ ރަށުގެ އެކިހިސާބުގައި ބަހައްޓަންޖެހޭ ޓުރާންސްފޯމަރ ތައް ބެހެއްޓިގެން ދާނެ ކަމަށް ސަމީރު ވިދާޅުވިއެވެ.\nފެނަކަ ކޯޕަރެޝަނުން އިހަވަންދޫގައި ފޯރުކޮށްދެމުންދާ ހިދުމަތްތައް ތަރައްޤީކޮށް ރަނގަޅުކުރުމަށް މި އަހަރުތެރޭ ވަރަށް ގިނަ މަސައްކަތްތަކެއް ދަނީ ކުރަމުންނެވެ. މި ގޮތުން އިންޖީނުގެ ބޮޑު ކުރުމުގެ މަސައްކަތާއި، 150،000 ލީޓަރުގެ ތެޔޮ ތާނގީއެއް ހެދުމުގެ މަސައްކަތާއި، ވޯލްޓޭޖް ދައްވާ މައްސަލައަށް ހައްލެއް ހޯދުމުގެ ގޮތުން ރަށުގެ އެކި ސަރަހައްދުތަކުގައި ޓުރާންސް ފޯމަރު ބެހެއްޓުމުގެ މަސައްކަތްވެސް ދަނީ ކުރަމުންނެވެ. އަދި ރަށުގެ ސުކޫލަށް ދިމާވެފައިވާ ކަރަންޓްގެ މައްސަލަ ހައްލުކުރުމުގެ ގޮތުން އިންޖީނުގެއިން ސުކޫލަށް ވަކި ފީޑަރެއް އެޅުމަށްފަހު ކަރަންޓް ދިނުމަށް މިހާރު ދަނީ ތައްޔާރުވަމުންނެވެ.


"Duper Fifteen" Malhi Futsal Challenge: Varugadha KH United in Xephyrs Aiydhashu Koffi - Vaguthu\n"ޑުޕަ ފިފްޓީން" މަޅި ފުޓްސަލް ޗެލެންޖް: ވަރުގަދަ ކޭއެޗް ޔުނައިޓެޑުން ޒެފަރސް އަތްދަށުކޮށްފި\nކުޑަހެންވޭރު ޔުނައިޓެޑާއި ޒެފަރސް ބައްދަލުކުރި މެޗުގެ ތެރެއިން\nމަޅި މޯލްޑިވްސް އިން އިންތިޒާމުކޮށްގެން ކުޑަހެންވޭރާއި މަސްއޮޑި ސްޕޯޓްސް ކުލަބް ގުޅިގެން މިހާރު ކުރިޔަށްގެންދާ "ޑުޕަ ފިފްޓީން" މަޅި ފުޓްސަލް ޗެލެންޖުގައި ވަރުގަދަ ކުޑަހެންވޭރު ޔުނައިޓެޑުން ޒެފަރސް އަތްދަށުކޮށްފިއެވެ.\nމުބާރާތުގެ ފެށުން ކުޑަހެންވޭރު ޔުނައިޓެޑުން ރަނގަޅުކުރީ ޒެފަރސް އާއި ވާދަކޮށް 7-0 ގެ ނަތީޖާއަކުންނެވެ. މި މެޗުގައި ގިނަވަގުތު ބޯޅަ ހިފަހައްޓައިގެން ކުޅުނީ ކުޑަހެންވޭރު ޔުނައިޓެޑުންނެވެ. އަދި ޒެފަރސް ވެސް ވަނީ ލިބުނު ފުރުސަތުތަކުގައި ކުޑަހެންވޭރު ކޮޅަށް ބާރުބޮޑުކޮށްފައެވެ.\nމި މެޗުގައި ވާދަކުރި ކުޑަހެންވޭރު ޔުނައިޓެޑު ޓީމުގައި ފުޓްސަލްގައި ފާހަގަކޮށްލެވޭ ގިނަ ކުޅުންތެރިންތަކެއް ތިއްބެވެ. އެގޮތުން އައްޑޫގައި އެންމެފަހުން ބޭއްވި ވަގުތު ފުޓްސަލް ޗެލެންޖުގެ އެންމެ މޮޅު ފަސް ކުޅުންތެރިންގެ ތެރޭގައި ހިމެނުނު އިސްމާއީލް ވިފާގު ގެ އިތުރުން ފުޓުބޯޅައިން ފާހަގަކޮށްލެވޭ ކުޅުންތެރިން ކަމަށްވާ އިސްމާއީލް އީސަ (މެސީ) އާއި ހަސަން އަދުހަމް (ސަޑޭ) އާއި ޓީސީގެ ކުރީގެ ކެޕްޓަން ޔާމިން އިބްރާހިމް (ޔާމްބެ) އާއި ސަލާސް ގެ އިތުރުން ފުޓުބޯޅަ ދަނޑުތަކުން ވިދާލި އަބްދުﷲ މުއާޒް (އޮޓޯ) ފާހަގަކޮށްލެވެއެވެ.\nމެޗު ދެ ޓީމުންވެސް ފެށީ ވަރުގަދަކޮށެވެ. މެޗު ފަށައިގެން ކުޑަހެންވޭރު ޔުނައިޓެޑުން ގިނަވަގުތު ބޯޅަ ހިފަހައްޓަައިގެން ކުޅުނެވެ. ފުލުފުލުގައި ގިނަ ހަމަލާތައް ފޮނުވާލަން މަސައްކަތްކުރި ނަމަވެސް ޒެފަރސް ޓީމުގެ ކުޅުންތެރިން ފަހަތަށް ޖެހިގެން ވަރަށް ރަނގަޅަށް ބޯޅަތައް ހޯދިއެވެ. ނަމަވެސް އެ ޓީމަށް މާގިނައިރަކު ވަރުގަދަ ކުޑަހެންވޭރު ޔުނައިޓެޑު ހިފަހައްޓާލެވޭ ގޮތެއް ނުވިއެވެ. މި ހާފުގެ ފަހުކޮޅު ކުޑަހެންވޭރު ޔުނައިޓެޑުގެ މުހައްމަދު ނާފިއު އަހުމަދު ވަނީ އެ ޓީމަށް ލީޑު ނަގައިދީފައެވެ.\nމި ލަނޑަށްފަހު ވެސް ޒެފަރސް ޓީމުން ކުރިޔަށްޖެހި ހަމަލާތަކެއް އުފެއްދޭތޯ މަސައްކަތްކުރި އެވެ. ނަމަވެސް ކުޑަހެންވޭރު ޔުނައިޓެޑުގެ ތަޖުރިބާކާރު ކުޅުންތެރިން އޭގެ ބޭނުންހިފައި އިދިކޮޅު ޓީމަށް ބާރުބޮޑުކުރިއެވެ. ނަތީޖާއެއްގެ ގޮތުން ކުޑަހެންވޭރު ޔުނައިޓެޑުގެ ދެވަނަ ގޯލު ޖަހައި ، އިސްމާއީލް އީސަ (މެސީ) ވަނީ އެ ޓީމަށް ނަތީޖާ ފުޅާކޮށްދީފައެވެ. ފުރަތަމަ ހާފު ނިމުނީ މި ނަތީޖާގައި އޮވެގެންނެވެ.\nމެޗުގެ ދެވަނަ ހާފު ކުޑަހެންވޭރުން ވަރުގަދަކޮށް ފެށިއެވެ. ފުރަތަމަ ހާފާއި ހިލާފަށް މި ހާފުގައި އެ ޓީމުން ބޯޅަ ގެންގުޅުނު ވަގުތު ގިނައެވެ. ނަތީޖާއެއްގެ ގޮތުން އަބްދުﷲ މުއާޒް (އޮޓޯ) ތަނަވަސްކޮށްދިން ބޯޅައަކުން ކުޑަހެންވޭރުގެ ތިންވަނަ ލަނޑު ސަލާސް ކާމިިޔާބުކޮށްދިނެވެ.\nމެޗުގެ ދެވަނަ ހާފުގައި މުއާޒް ތަނަވަސްކޮށްދިން ބޯޅައަކުން ކުޑަހެންވޭރުގެ ތިންވަނަ ލަނޑު ކާމިިޔާބުކޮށްދިނީ ސަލާސް އެވެ. އެއަށްފަހު އިސްމާއީލް ވިފާގު ގެ މޮޅު ކުޅުމާއެކު އެ ޓީމުގެ ހަތަރުވަނަ ލަނޑު ޖެހިއެވެ. މި ލަނޑަށްފަހު އިދިކޮޅު ޓީމު ގާތްގަނޑަކަށް ހުއްޓުން އެރިއެވެ. އިސްމާއީލް އީސަ (މެސީ) ފުލުފުލުގައި ކާމިޔާބުކުރި ތިން ލަނޑާއެކު ޒެފަރސް ޓީމަށް ގޮތްހުސްވި އެވެ.\nމެޗުގެ މޮޅު ކުޅުންތެރިއަކަށް ހޮވިފައިވަނީ ކުޑަހެންވޭރު ޔުނައިޓެޑުގެ އިސްމާއީލް އީސަ (މެސީ) އެވެ. އޭނާއަށް އިނާމު ހަވާލުކޮށްދެއްވީ މެޗުގެ ޝަރަފްވެރި މެހެމާނު ޓްރިޕަލް އޭއެޗް ގެ އެމްޑީ އިބްރާހިމް މުހައްމަދު އެވެ.\nމުބާރާތުގައި މިރޭ ކުޅޭފަހު މެޗުގައި ބައްދަލުކުރާނީ މަސްއޮޑި ސްޕޯޓްސް ކުލަބާއި ޗިކަން ސްޕޯޓްސް ކުލަބެވެ


Midhandivalhugai beynunvanee Economic Forecast rangalhah kuran engey dhuruvisney Ministers!\nމިދަނޑިވަޅުގައި ބޭނުންވަނީ އިކޮނަމިކް ފޯކާސްޓް ރަނގަޅަށް ކުރަން އެނގޭ ދުރުވިސްނޭ މިނިސްޓަރުން!\nކޮވިޑް 19 އާއި ގުޅިން ރާއްޖޭގެ އިގްތިސާދަށް ކުރާނެ ނޭދެވޭ އަސަރުތަކުގެ އަންދާޒާތައް ހެދިފައިހުރީ އެކޮޅުކުޅުންނެވެ. އެއްވެސް އަންދާސާއެއް ދިމަލެއް ނުވިއެވެ. 3،4މަސް ގައުމު ލޮކްޑައުންކޮށްގެން ރާއްޖޭގެ ރިސޯޓް ވިޔަވާރިތަކާއިއެކު މެދު އަދި ކުދި ވިޔަފާރިތަކަށްވަނީ އަހަރު ދެ އަހަރުން ނޫނީ ސަލާމަތް ނުވެވޭނެ ވަރުގެ މާލީ ހަނަފަސްކަމަކާއި ކުރިމަތިލާންޖެހިފައެވެ. އެތައް ބައެއްގެ އެތައް އާއިލާއެއްވަނީ ނިކަމެތިވެ ބިކަވެފައެވެ. ރާއްޖޭގައި ކޮވިޑް ޖެހިގެން ބަލިވެ ދުނިޔެ ދޫކުރި އިންސާނުންނަށްވުރެ ކޮވިޑް ސަބަބުން އަޅާފައިވާ ދަތިތަކުން ފަރުވާ ނުލިބި އެހެން ބަލިތަކުގައި މަރުވި މީހުންގެ އަދަދު ގިނައެވެ.\nކޮންމެއެކަސް ކޮވިޑް 19 ގައި މިސަކަރާތުގައި ރައްޔިތުންނަށް ދިމާވެފައިވާ މާލީ ހަނަފަސްކަމުން ސަލާމަތްކުރުމަށް ތަފާތު ނަންނަމުގައި ސްޓިމިއުލަސް ޕެކޭޖްތަކެއް ސަރުކާރުން ތައްޔާރުކޮށް ފައިސާ ބަހަންފެށިއެވެ. އަޅުގަނޑު ދަންނަ އެތައް ބައެއް ވަޒީފާ ގެއްލިގެންނާއި ދިމާވި އެކި ދަތިތަކަށް މި ފައިސާއަށް އެދި ހުށަހެޅިއެވެ. އަދި ނުއެއް ލިބެއެވެ.\nމި ވާހަކަތައް ބަހައްޓާފައި އަސްލު މިސްރާބައް ދަމާ ހިނގާށެވެ. ލޮކްޑައުންގެ މިހާލަތުގައި ސަރުކާރުން ބުނަމުން އައީ އިދާރާތަކުން މެދުނުކެނޑި ހިދުމަތް ލިބޭނެ ކަމުގައެވެ. އެހެނެއްވެސް ނުވިއެވެ. އިދާރާތަކަށް އާއްމު ރައްޔިރުން ފޯރުކޮށްދިން ހިދުމަތްތަކަށް އަދި އަދަށްދާންވެސް ފައިސާއެއް ނުލިބެއެވެ.\nތަފާތު ނަންނަމުގައި އެކި ޕެކޭޗް ހަދައިގެން ފައިސާ ބެހުމުގެ ބަދަލުގައި އާއްމު ފަރާތަކުން އަމިއްލަ ޖީބުން ސަރުކާރުގެ އިދާރާތަކަށް ފޯރުކޮށްދީފައިވާ ހިދުމަތްތަކަށް ފައިސާ ނުލިބޭތާ މިހާރު4ވަރަކަށް މަސްވަނީއެވެ. އެހެންކަމުން މި ވާގޮތެއް ބަލައިލާން މަސައްކަތް ފެށީމެވެ. ކޮވިޑްގެ މިދަނޑިވަޅުގައި ބަޖެޓް މެނޭޖްނުކުރެވުނީއެވެ. ލިބިފައިހުރި ހިދުމަތްތަކަށް ފައިސާ ދިނުމުގެ ބަދަލުގައި އެޑްވާސްކޮށް އެއްކޮށް ކޮވިޑަށް ބޭނުންވާ ތަކެތި ގަންނަން ފައިސާ ދިނީއެވެ. އިވޭ އަޑުތަކަށް ބަލާއިރު މީގެ ތެރޭގައި ގިނައީ ކަރުދާސް ކުންފިތަކެވެ. މިނިސްޓަރުކަމަށް ތިމާ އައުމުގެ ކުރިން ތިމާގެ ނަމުގައިވާ ކޮންފުނިތައް އެއްބަޑުއެއްބަފާ މީހުންނާއި ތިމާގެ މީހުންގެ ނަމަށް ބަދަލުކޮށް އެ ކުންފުނިތަކުގެ ނަމުގައި ސެލެކްޓިވް ބިޑް ތަކަކުން ބޭނުންވާ ކުންފުނިތައް ހޮވައި އެޑްވާންސްތައް ބޮޑެތި އަދަދު ތަކުން ފައިސާ ދިނީއެވެ. ވެންޓިލޭޓަރު ހޯދަން ހަވާލުކުރި ދުބާއީ ކުންފުންޏަށްވަނީ އެއްކޮށް ފައިސާދީ ހަލާސްކޮށްފައެވެ. އެއީ ހަމައެކަނި ކަރުދާސްކޮށްފުންޏެކޭ ކިޔާ އަޑުވެސް ވަރަށް ގަދައެވެ. ކޮންމެކައަކަސް އެކަމުގެ ހަގީގަތް ބަލަން ޖެހޭ އިދާރާތަކުން ބަލައި އެކަންތައްތައް ރައްޔިތުންނާއި ހިއްސާކުރާނެ ކަމުގައި ދެކެމެވެ.\nކަންތައްތައް މިހެން ހުރުމުގެ ސަބަބުން ކުރެވިފައިވާ މަސައްކަތްތަކަށް އާއްމު ކުންފުނިތަކާއި މީހުން ހުށަހަޅާ ބިލްތަކަށް ފައިސާ ނުދެވި ބަންޑޭރި ޕޯޓަލްގައި ތާށިވެފައިވާތާ މިހާރު4ވަރަކަށް މަސްވަނީއެވެ. ބިލަކަށް ފައިސާ ލިބުނަސް ލިބެނީ ފަލަމަޑި ނުވަތަ ނޫމަޑި ފަދަ ކުންފުނިތަކަށެވެ. އަޑި އަޑިން ގާތްމީހުންނަށެވެ. މިނިސްޓަރު ބަލާ މިންގަނޑުތަކުންނެވެ.\nނޫމަޑިއަށް ބަދަލުދިން ގޮތަށް އާބިޓރޭޝަނަށް ގޮސްފިނަމަ ލިބޭނެ ގެއްލުން ބޮޑުވެދާނެތީއެވެ. ސެލެކްޓިވް ބިޑްތަކުން ވެންޓިލޭޓަރ ހޯދުމަށް ހަވާލުކުރީވެސް ވަރަށް ރަނގަޅު އަންދާސާއެއް ހަދައިގެންނެވެ. އެކަމަކު އެއެއް އަދި އަދަށްދާންވެސް ނުލިބެއެވެ. ބަޖެޓް ފޯކާސްޓް ހައެއްކަ ފަހަރު ހަދައި ދައުލަތަށް ލިބޭނެ ފައިސާގެ އަދަދު ހިސާބު ޖަހައިފިއެވެ. ދިމަލެއް ނުވިއެވެ. ހަދާއެއްވެސް ހިސާބު ދިމާއެއް ނުވެ ވިއްކަން އުޅުނު ބޮންޑްވެސް ނުވެ އެއްވެސް ކަމެއް ނުވީއެވެ.\nމި ދަނޑިވަޅުގައި އިކޮނުމިކް ފޯކާސްޓް ރަނގަޅަށް ކުރަން އެގޭ ދުރުވިސްނޭ މިނިސްޓަރެއް ބޭނުންވާކަމުގައި ދަންނަވަމެވެ.\nއިބްރާހިމް މުހައްމަދު ސޯލިހް ވިޔަފާރި\nއެކަމަށް އެންމެ ރަނގަޅު ވާނީ ފައިސާގޯނި ގޭގެއަށް އުފުލަން ދަންނަ، ގެއަށް ވަންނަނީ ޙަލާލު ފައިސާ ނޫންކަން އެނގޭ އިރުވެސް އެ ވައްދަން މޮޅު، ދައުލަތު މާލިއްޔަތު ދަވާލައިގެން ފްލެޓްތަކާ ބިންތަކާ ކާރުތައް ގަނެފަ ތިބި މީހުން.\nރިޔާ ހަލާކުވެ ފެނާކާނާ ހުސްވެ އިންޖީނު ތެލަށް ޖެހި އޮޑި އަނބުރާލަން ޖެހިއްޖެ މަރުމޯލު ކައްޕިން ގޮތް ހުސްވެފަ...\n"ގަރލްސް ޓު ކޯޑް- ތިނަދޫ" ޕްރޮގްރާމް ފަށައިފި05 days ago\nކާޑުތަކުން ރާއްޖެއިން ބޭރުގެ މުއާމަލާތްތައް ކުރެވޭ އަދަދަށް ބަދަލެއް ނުގެންނަން: ބީއެމްއެލް 16days ago\nދަނޑުވެރިކަމަށް ހުޅުވާލި ރަށްތަކަށް ބިޑު ހުށައެޅުމުގެ މުއްދަތު އިތުރުކޮށްފި03 weeks ago\nބޭންކް އޮފް މޯލްޑިވްސް އިން ފައިސާ ނެގޭ އަދަދު މަދުކޮށްފި03 weeks ago\n20 ރުފިޔާއަށް ނުވަތަ އެއަށްވުރެ ބޮޑު އަގެއްގައި މަސް ގަތުމަކީ ކުރެވޭނެ ކަމެއްނޫން: ޒަހާ23 weeks ago\nބީއެމްއެލް އިސްލާމިކްއިން އެޑިޔުކޭޝަން ފައިނޭންސިންގ ތައާރަފްކޮށްފި03 weeks ago


Ehen gaumuthakugai thaashivefai thibi lanka meehun gaumah gendhiumuge masakkai alun fashanee - One Online\nސްރީލަންކަން އެއާލައިންސްގެ ފްލައިޓެއް --\nއެހެން ގައުމުތަކުގައި ތާށިވެފައި ތިބި ލަންކާ މީހުން ގައުމަށް ގެންދިއުމުގެ މަސައްކަތް އަލުން ފަށަނީ\nއެހެން ގައުމުތަކުގައި ތާށިވެފައި ތިބި ލަންކާ މީހުން އެ ގައުމަށް ގެންދިއުމުގެ މަސައްކަތް އަލުން ފަށަން ނިންމައިފިއެވެ.\nލަންކާ ސަރުކާރުން ވަނީ ބޭރު ގައުމުތަކުގައި ކޮވިޑާ ގުޅިގެން ތާށި ވެ ގައުމަށް އަނބުރާ ނުދެވިފައި ތިބި މީހުން ގެންދިއުމުގެ މަސައްކަތް މިމަހުގެ 31 ވަނަ ދުވަހުން ފެށިިގެން ކުރިޔަށް ގެންދިއުމަށް ނިންމައިފައެވެ.\nސްރީލަންކާގެ ރައީސްގެ އެޑިޝަނަލް ސެކެޓްރީ އެޑްމިރަލް ޖަޔަންތަ ވިދާޅުވީ 31 ޖުލައި ގައި ހާއްސަ ދެ ފްލައިޓެއް އޮޕަރޭޓް ކުރުމަށް ނިންމާފައިވާކަމަށެވެ. މި ދެފްލައިޓު ދިއުމަށް ހަމަޖެހިފައިވަނީ ދުބާއީންނާއި އެކުވެރި އަރަބި އިމާރާތުންނެވެ.\nޖަޔަންތަ ވަނީ މި ދެފްލައިޓުން 600 ލަންކާ ރައްޔިތުން އެނބުރި ގައުމަށް ދާނެކަމަށް ވިދާޅުވެފައެވެ. މީގެ އިތުރުން އަނބުރާ ގައުމަށް ދިއުމަށް އެކި ގައުމުތަކުން އިތުރު 50،000 އަށްވުރެ ގިނަ މީހުން ރަޖިސްޓަރީ ކޮށްފައިވާ ކަމަށްވެސް ޖަޔަންތަ ވިދާޅުވިއެވެ.\nލަންކާއިން ބޭރުގައި ތާށިވެފައިވާ މީހުން ގެންދިއުން މަޑުޖައްސާލާފައިވަނީ އެގަމުގައި ކޮވިޑްގެ ކޭސްތައް އިތުރުވެ ކަރަންޓީނު ފެސިލިޓީތައް ފުރިދާނެކަމުގެ ބިރު ހީވުމުންނެވެ.\nގުޅޭ ޓެގު ސްރީލަންކާ ކޮވިޑް 19 ސިއްހަތު\nޝިންޖިއާންއާ ގުޅޭ ޕޯސްޓަކާ ގުޅިގެން އެމެރިކާގައި ހުންނަ ޗައިނާ އެމްބަސީގެ ޓުވިޓާ އެކައުންޓު ސަސްޕެންޑުކޮށްފި\nމަޝްހޫރު ޓޯކް ޝޯ ހޯސްޓް، ލެރީ ކިންގު މަރުވެއްޖެ


Ihumaaluge report nimihje, thafseelu mendhuru fahu haamakuranee – Iru\nއިހުމާލުގެ ރިޕޯޓު ނިމިއްޖެ، ތަފްސީލު މެންދުރު ފަހު ހާމަކުރަނީ\nކޮވިޑް-19ގައި ނިޔާވި އުމުރުން 10 އަހަރުގެ މިޝްކާ ނިޔާވުމުގައި ހެލްތު ސިސްޓަމްގެ އިހުމާލު އެބައޮތް ކަމަށާއި އެކަމުގެ ތަހުގީގު ނިމިފައިވާ ކަމަށް ހެލްތު މިނިސްޓްރީން ބުނެފިއެވެ.\nހެލްތް މިނިސްޓްރީން ބުނީ އިހުމާލު ރިޕޯޓުގެ ތަފްސީލު މެންދުރު ފަހު ހާމަ ކުރާނެ ކަމަށެވެ. މިޝްކާގެ ހާލު ދެރަވެ އެމްބިއުލާންސް އަށް ގުޅާތާ ދެ ގަޑި އިރަށް ވުރެ ގިނަ އިރުވީ އިރު ވެސް އެޗްޕީއޭ އަދި އައިޖީއެމްއެޗުން ވެސް އެއްވެސް ސިއްހީ އެހީތެރިކަމެއް ނުލިބި ތިން ގަޑި އިރަށް ގާތްވެފައި ވަނިކޮށް ކުއްޖާ ބަލައި އައި އިރު ކުއްޖާއަށް ހާޓްއެޓޭކެއް ޖެހި ސިކުނޑި ވެސް މަރުވެ އެންމެ ފަހުން އެ ކުއްޖާ ނިޔާވި މައްސަލައިގައި ސިއްހީ ދާއިރާގެ ވަރަށް ބޮޑު ފެއިލިއަރއެއްވާ ކަމަށް ބުނެ ކަންބޮޑުވުން ފާޅުކުރަމުންދާއިރު މިނިސްޓަރ ނަސީމް ވިދާޅުވީ، އެ ވަގުތު ކޯލްތަކަށް ޖަވާބުދިން ފަރާތްތަކުގެ އިހުމާލު އެބައޮތް ކަމަށެވެ. މިނިސްޓަރ ވިދާޅުވީ އެ މައްސަލާގައި ފިޔަވަޅު އަޅާނެ ކަމަށާއި އަޅާ ފިޔަވަޅު އާންމު ވެސް ކުރާނެ ކަމަށެވެ.\nމިޝްކާ ނިޔާވި މައްސަލާގައި އާއިލާއިން ބުނީ މިޝްކާގެ ނޭވާއަށް އުނދަގޫ ވާން ފެށީ މެއި މަހުގެ 31 ވަނަ ދުވަހުގެ ރޭ އިރު އޮއްސުނު ފަހުން ކަމަށެވެ. އެއީ ކޮވިޑް-19ށް ޕޮޒިޓިވްވެ އައިސޮލޭޝަން އަށް ލީތާ7ވަނަ އަށް ވީ ދުވަހެވެ. އާއިލާއިން ބުނި ގޮތުގައި, އެމީހުން އެންމެ ފުރަތަމަ އެމްބިއުލާންސް އަށް ގުޅިީ އެރޭ 9:00 ގައެވެ. ގިނަ އިރުވެ އެމްބިއުލާންސް ނައުމުން އައިޖީއެމްއެޗް އަށް ވެސް ގުޅި ކަމަށާއި އެކަމަކު މިޝްކާ ކޮވިޑަށް ޕޮޒިޓިވް ވެފައި ހުރުމުން އައިޖީއެމްއެޗްގެ އެމްބިއުލާންސްގައި މިޝްކާ ހޮސްޕިޓަލަށް ގެންދިޔުމަށް އިންކާރު ކުރި ކަމަށް އާއިލާއިން ބުނެއެވެ.\nގޮތް ހުސްވެ ހާސްވެފައި ތިބި މިޝްކާގެ މައިންބަފައިން ގެންދިޔައީ މެދު ނުކެނޑި އެޗްޕީއޭގެ އިމަޖެންސީ ނަންބަރަށް ގުޅަމުން ކަމަށް ވެސް ބުންޏެވެ. އެކަމަކު ގުޅާލާ ކޮންމެ ފަހަރަކު ވެސް އެމީހުންނަށް ލިބެނީ އެއް ޖަވާބެއް ކަމަށާއި ކޮންމެ ފަހަރަކު ވެސް އެޗްޕީއޭއިން ބުނަނީ މެޑިކަލް ޓީމަށް މައުލޫމާތު ހިއްސާ ކުރެވިއްޖެ ކަމަށާއި, މެޑިކަލް ޓީމުން ދާނެ ކަމަށެވެ.\nއާއިލާއިން ބުނީ ދެ ގަޑިއިރާއި 30 މިނިޓް ފަހުން އެމްބިއުލާންސް އައިއިރު މިޝްކާ އޮތީ ހުއްޓިފައި ކަމަށެވެ. ހޮސްޕިޓަލަށް ގެންދެވުނު އިރު މިޝްކާއަށް ހާޓް އެޓޭކެއް ޖެހިފައި ވާކަމަށާއި, އިންޓާނަލް ބްލީޑިން އަކަށް ގޮސްފައި ވާކަމަށެވެ. އަދި މިޝްކާގެ ވިންދު އައީ އައިޖީއެމްއެޗްގެ އިމަޖެންސީގައި, ސީޕީއާރް ދޭތާ 20 މިނިޓް ފަހުންނެވެ. އެކަމަކު އޭރު ރެސްޕޮންޑްނުކޮށް ގިނަ އިރުވުމުގެ ސަބަބުން މިޝްކާގެ ސިކުނޑި ވަނީ މަރުވެފައި ކަމަށް ވެސް ޑޮކްޓަރުންނާ ހަވާލާދީ އާއިލާއިން ބުންޏެވެ.\nހެލްތު މިނިސްޓަރ ނަސީމް ވިދާޅުވީ މިޝްކާ ނިޔާވުމުގެ ކުރިން އެ މައްސަލަ އެ ބޭފުޅުންގެ ސަމާލުކަމަށް އައިސްފައިވާ ކަމަށެވެ. އަދި އޭރުން ފެށިގެން އެކަން ބަލަމުން އަންނަ ކަމަށާއި، ޚުދު މިނިސްޓަރ އަމިއްލަފުޅަށް ވެސް އާއިލާއާ ކޮންޓެކްޓް ކުރެއްވި ކަމަށެވެ. އެގޮތުން އާއިލާއަށް ގުޅުއްވާ މާފަށް އެދިވަޑައިގެން ކަން ހިނގައިދިޔަ ގޮތް ތަފްސީލް ކޮށްދެއްވާފައިވާނެ ކަމަށް ވެސް ވިދާޅުވިއެވެ. މީގެ އިތުރަށް ރައީސުލްޖމްހޫރިއްޔާ އިބްރާހިމް މުހައްމަދު ޞާލިހު ވެސް އާއިލާއަށް ގުޅުއްވާފައިވާ ކަމަށް ވެސް ވިދާޅުވިއެވެ.\nމިނިސްޓަރ ވިދާޅުވީ ކުރިއަށް އޮތް ތަނުގައި އެފަދަ ކަމެއް ތަކުރާރު ނުވާނެކަން ޔަގީންކުރުމަށް މަސައްކަތްކުރަމުން އަންނަ ކަމަށެވެ. އަދި އެކަންކަން ވަރަށް ރަނގަޅަށް ބަލައި އުސޫލުތައް ވެސް އިސްލާހުކޮށްފައިވާ ކަން ފާހަގަކުރެއްވިއެވެ.


Roadha aa eku Islamee ummathah thafaathu imthihaaneh\nޖަމާއަތުގައި ނަމާދު ކުރުމުގެ ހުއްދަ ޕާކިސްތާނުން ދީފައިވަނީ، ކޮންމެ މީހެއްގެ ދެމެދުގައި މަދުވެގެން ހަ ފޫޓު ބެހެއްޓުމަށް ޝަރުތު ކޮށްފައި. -- ފޮޓޯ: އޭޕީ\nދުނިޔޭގެ އެކި ކަންކޮޅުތަކުގައި ދިރިއުޅޭ މުސްލިމުން ކޮންމެ އަހަރެއްގެ ރޯދަ މަހަށް ހާއްސަ އިންތިޒާރެއް ކުރެ އެވެ. އަޅުކަމުގެ ހާއްސަ ކަމުގެ އިތުރުން އެކި މީހުނަށް ތަފާތު އެކި ސަބަބުތަކެވެ. އެއް ބަޔަކު ގޭތެރެ ޒީނަތްކޮށް ރޯދައަށް ތައްޔާރު ވާއިރު، އަނެއް ބަޔަކު ޗުއްޓީ ނަގައިގެން އާއިލާ ކައިރީގައި މުޅި މަސް އެކުގައި ހޭދަ ކުރުމަށް ދުރާލައި ނިޔަތްގަނެ އެވެ. ރޯދައިގެ މާތް އަޅުކަމާއެކު މުޖުތަމައުގައި އޮންނަ އެކުވެރި ކަމާއި އެއްބައިވަންތަކަމުގެ ރޫހު އާލާވުމުގެ ރަމްޒެއްގެ ގޮތުގައި ރޯދަ މަސް އޮންނަނީ ވެފަ އެވެ.\nނަމަވެސް މިއަހަރުގެ ބަރަކާތްތެރި ރޯދަ މަސް މުސްލިމުންނަށް މަރުހަބާ ކިޔާފައި މިވަނީ މުޅި ދުނިޔެ ނާމާންކަމާއި ބިރުވެރި ކަމެއްގެ ތެރޭގައި އޮތް ދަނޑިވަޅެއްގަ އެވެ. ކޮވިޑް-19 އިގެ ބަލާއާފާތާއެކު ރޯދައިގެ އާއްމު ސަގާފަތްތަކާއި އާދަކާދަތައް ބަދަލު ކުރަން މުޅި އިސްލާމީ އުއްމަތަށް ވަނީ މަޖުބޫރުވެފަ އެވެ.\nއާއްމުކޮށް ރޯދަ މަހަކީ ދުނިޔޭގެ އެކި ކަންކޮޅުތަކުގައި ދިރިއުޅޭ މުސްލިމުން، މިސްކިތްތަކުގައި ޖަމާއަތް ހެދުން ނިސްބަތުން އެތައް ގުނައެއް އިތުރު ވެގެންދާ މަހެކެވެ. އެކަމަކު މިއަހަރު ކޮނޑާ ކޮނޑު ޖައްސައިގެން، ޖަމާއަތުގައި ނަމާދު ކުރުން ވަނީ ދޫކޮށްލާފަ އެވެ. ބޮޑެތި ޖާފަތްތައް ހަދައިގެން، މުޅި އާއިލާ އެކީގައި އެއް ސުފުރާ މަތިން ރޯދަ ވީއްލޭނެ ގޮތެއް ނެތެވެ. މުޅި ހިސާބުގަނޑު އެންމެން އެއްތަނަކަށް ޖަމާވެ، އެކުވެރިކަން އާލާ ކުރުމުގެ ހުރިހާ މަގެއް ވަނީ ބަންދުވެފަ އެވެ.\nކޮވިޑްގެ ބަލި ފެތުރިދާނެކަމުގެ ބިރަށް އެފަދަ އެއްވެސް ކަމެއް ނުކުރަން ސިއްހީ މާހިރުން ދަނީ ތަކުރާރުކޮށް އިލްތިމާސް ކުރަމުންނެވެ. އެކަކު އަނެކަކުގެ ކިބައިން ބަލި ފެތުރުން ހުއްޓުވުމަށް އެ ހުރިހާކަމެއް މުސްލިމު ގައުމުތަކުގައި ވަނީ ލިމިޓް ކޮށްފަ އެވެ.\nއިސްތިސްނާއެއް ކިރިޔާވެއް ގެންގުޅެނީ ޕާކިސްތާނު ފަދަ މަދު ގައުމުތަކެކެވެ. ސައުދީ އަރަބިއްޔާ އާއި އިރާނު އަދި ޔޫއޭއީ ފަދަ ގައުމުތަކުގައި މިސްކިތްތައް ބަންދު ކޮށްފައިވި ނަމަވެސް، ދީނީ އިލްމުވެރިންގެ ޕްރެޝަރާއެކު، ޕާކިސްތާނުގެ ސަރުކާރަށް ވަނީ ޝަރުތު ތަކަކާއެކު، ޖަމާއަތުގައި ނަމާދު ކުރުމުގެ ހުއްދަ ދޭން މަޖުބޫރެއް ވެފަ އެވެ. އެކަމަކު މިސްކިތްތަކުގައި ޖަމާއަތް ހެދި ނަމަވެސް، ކޮންމެ ދެ މީހެއްގެ މެދުގައި ހަ ފޫޓު ބެހެއްޓުން ވަނީ ލާޒިކޮށްފަ އެވެ.\nމިސްކިތްތައް ދޮށުގައި ބޮޑެތި މޭޒުތައް ބަހައްޓައިގެން ފަގީރުންނަށް ކާބޯތަކެތި ބެހުން މިސްރުގައި ވަނީ މަނާކޮށްފައި. -- ފޮޓޯ: ރޮއިޓާސް\nއެ އުސޫލުގެ ދަށުން ނަމަވެސް، މިސްކިތްތަކަށް މީހުން އެއްވެއްޖެނަމަ، އިތުރު ފުރާނަ ތަކަކަށް ނުރައްކާ ވާނެ ކަމަށް ބުނެ، ޕާކިސްތާނުގެ އެތަކެއް ޑޮކްޓަރުންނެއް ވަނީ ސަރުކާރަށް ހާއްސަ އިލްތިމާސެއް ވެސް ކޮށްފަ އެވެ. ނަމަވެސް، "މިނިވަން" ގައުމެއްކަމަށް ވިދާޅުވެ، މިސްކިތްތައް ބަންދު ކުރެވެން ނެތް ކަމަށް ޕާކިސްތާނުގެ ބޮޑުވަޒީރު އިމްރާން ހާން ވަނީ ނިންމަވައިފަ އެވެ.\n"އަޅުގަނޑުމެން ގަދަބާރުން މީހުން މިސްކިތްތަކަށް ދިއުން ހުއްޓުވަން ވީތޯ؟ އަދި އެމީހުން މިސްކިތަށް ދާނަމަ، ފުލުހުން ނުކުމެ އެމީހުން ހިފާ ހައްޔަރުކޮށް ޖަލަށްލާން ވީތޯ؟ މިނިވަން މުޖުތަމައުއެއްގައި އެކަމެއް އެގޮތަކަށް ނުކުރެވޭ،" އިމްރާން ހާން ޖަވާބު ދެއްވީ އެގޮތަށެވެ.\nޕާކިސްތާނެކޭ އެއްފަދައިން ގިނަ މުސްލިމު ގައުމުތަކުގައި ބައްޔާ ދެކޮޅަށް އަޅާފައިވާ ފިޔަވަޅުތަކާއެކު، ރޯދައިގެ ސަގާފަތްތަކާއި އާދަކާދަތަކަށް ޖާގަ ދޭން ވަނީ ދަތިވެފަ އެވެ.\nލޮކްޑައުންކޮށް، ކާފިއު ހިންގާފައިވާ ލެބަނަން އާއި ސީރިއާ، އިރާގު އަދި މިސްރުގައި ވެސް ހާރު ކެއުމާއި ރޯދަ ވީއްލުމަށް ހާއްސަ ލުއިތަކެއް ދޭން ވަނީ މަޖުބޫރުވެފަ އެވެ. އެގޮތުން، އިރުއޮއްސޭ ވަގުތުން ފެށިގެން، ބައިގަޑިއިރާއި އެއް ގަޑިއިރަށް ބައެއް ގައުމުތަކުން މިހާރު ވެސް ވަނީ ކާފިއުއަށް ލުއިތަކެއް ދީ އެކަން އިއުލާނު ކޮށްފަ އެވެ. ނަމަވެސް، ރޯދައާ ދިމާކޮށް ގިނަ ބައަކު އެމީހުންގެ އާއިލާތައް ކައިރިއަށް އާއްމުކޮށް ދާއިރު، ގިނަ ގައުމުތަކުން ވަނީ މީހުން އެއްތަނުން އަނެއްތަނަށް ދިއުމުގެ ހުއްދަ ނުދެވޭނެ ކަމަށް ބުނެފަ އެވެ.\nއެކަމަކު ސީރިއާގައި، މިހަފްތާގެ ތެރޭގައި ވަނީ އެހެން ޕްރޮވިންސްތަކަށް ދިއުމުގެ ފުރުސަތު ދެ ދުވަހުގެ މުއްދަތަށް ހުޅުވާލައިފަ އެވެ.\nމުސްލިމުންގެ އާބާދީ އެންމެ ބޮޑު އިންޑޮނީޝިއާގައި ފިތުރު އީދުގައި ސަރުކާރުގެ މުވައްޒަފުންނާއި ފުލުހުންނާއި ސިފައިން، ފިތުރު އީދަށް އެމީހުންގެ ގެއަށްނުދެވޭނެ ކަމަށް އެގައުމުގެ ސަރުކާރުން މިހާރު ވެސް ވަނީ އަންގައިފަ އެވެ. މިސްކިތްތައް ބަންދު ކުރުމުން، އެ ތަންތަނުގައި ހާއްސަކޮށް ފަގީރުންނަށް ރޯދަ ވީއްލުމާއި ހާރުކެއުން ފަދަ ކަންކަން އިންތިޒާމު ނުކުރުމަށް އެކި ގައުމުތަކުން ވަނީ އަންގައިފަ އެވެ.\nމިސްރުގެ ސަރުކާރުން ވެސް ވަނީ ގިނަ ބައަކު އެއްވެގެން ރޯދަ ވީއްލުމާއި ހާރުކެއުމާއި، އަދި ފަގީރުންނަށް ކާބޯތަކެތި ބެހުން ފަދަ ހަރަކާތްތައް މަނާ ކޮށްފަ އެވެ. މެލޭޝިއާ އާއި ބްރޫނާއީ އަދި ސިންގަޕޫރުގައި ވެސް ކާބޯތަކެއްޗާއި އަންނައުނު ވިއްކާ މަގުމަތީ ބާޒާރުތައް ނުބޭއްވުމަށް ވަނީ އަންގައިފަ އެވެ.\nރޯދަ މަހަކީ އާއްމުކޮށް، ކާބޯތަކެތި އިތުރަށް ބޭނުންވާ މަހަކަށް ވާއިރު، ލޮކްޑައުންތަކާ ގުޅިގެން ކާބޯތަކެތި ގުދަން ކުރުމާއެކު، މުސްލިމު ގައުމުތަކުގައި ކާބޯތަކެތީ ދަތިކަމެއް އައުމުގެ ބިރު މިހާރު ވެސް ވަނީ ހީވާން ފަށައިފަ އެވެ.\nއާއްމުކޮށް ރޯދަ މަހާ ދިމާކޮށް ބާއްވާ މަގުމަތީ ބަޒާރުތައް ބޭއްވުން މެލޭޝިއާގައި ވަނީ މަނާކޮށްފައި -- ފޮޓޯ: އޭޕީ\nމިފަދަ ބޮޑެތި ލިމިޓުތަކާއެކު، މިއަހަރުގެ ރޯދަ މަހުގެ އާދަކާދަތަކާއި، ސަގާފަތްތަކުގެ އިތުރުން އަޅުކަމުގެ ކަންކަމުގައި ވެސް ޓެކްނޮލޮޖީގެ އެހީ ހޯދަން ގިނަ ގައުމުތަކުގެ މުސްލިމުންނަށް ވަނީ މަޖުބޫރުވެފަ އެވެ.\nއިނގިރޭސި ވިލާތުގައި ނަމާދު ގަޑިތަކާއި ދީނީ ދަރުސްތައް ވެސް ލައިވްކޮށް ސްޓްރީމް ކުރާނެ ކަމަށް ވަނީ ބުނެފަ އެވެ. އަދި ދުނިޔޭގެ ސިއްހަތު ޖަމިއްޔާ ޑަބްލިޔުއެޗްއޯ ވެސް އިރުޝާދު ދީފައިވާ ގޮތަށް، ޒަކާތް ދިނުމާއި ފަގީރުންނަށް އެހީވުމުގެ އިންތިޒާމުތައް ވެސް، ގޭގައި ތިބެގެން އޮންލައިންކޮށް ކުރެވޭ ގޮތަށް ގިނަ ގައުމުތަކުން މިހާރު ވެސް ވަނީ ހަމަޖައްސައިފަ އެވެ.\nވީޑިއޯ ކޮންފަރަންސް މެދުވެރިކޮށް، މުޅި އާއިލާ އެކުގައި ރޯދަ ވީއްލޭނެ އުސޫލެއް ޔޫކޭގެ މުސްލިމުންގެ ޖަމިއްޔާއިން ވަނީ މިހާރު އާއްމު ކޮށްފަ އެވެ.\nދަތިތަކާއި، ބިރުވެރިކަމާއި ނާމާންކަމާއެކު މުސްލިމުން މި އަހަރުގެ ރޯދަ މަހާ ކުރިމަތިލާން ޖެހިފައި ވީ ނަމަވެސް ބަރަކާތްތެރި މި މައްސަރުގެ ރުކުންތަކަށް ބަދަލެއް ނާދެ އެވެ. މިސްކިތަށް ނުދެވުނަސް ނަމާދު ކުރެވޭނެ އެވެ. ފަގީރުންނަށް އެހީވެވޭނެ ގޮތްތައް ވެސް ބައިވަރެވެ. އާއިލާއާ ދުރުގައި ތިބެގެން ވިޔަސް، އެކުގައި ވަގުތު ހޭދަ ކުރެވޭނެ އެވެ. ކާބޯތަކެތި ހޯދަން އުނދަގޫ ވެގެން ނަމަވެސް، އިސްރާފު ކުޑަ ކުރަން ދަސް ކުރެވޭނެ އެވެ.\nކޮވިޑް-19 އާއެކު މުޅި އިސްލާމީ އުއްމަތަށް މިހާރު ކުރިމަތިވެފައި ވަނީ ހިތަށް ގެންނަން ވެސް ނޭނގޭފަދަ ތަފާތު އިމްތިހާނެކެވެ.\nރޯދަ މަސް ކޮރޯނާ ވައިރަސް ކޮވިޑް-19 + ކޮވިޑް-19 އިގެ ބަލާއާފާތް\nކޮވިޑް-19 ނުފެތުރޭ ގައުމެއް އެބަ އޮތްތަ؟


SunOnline: Libya ge hanguraamaige fahathugai Saudi , UAE adhi Misru\nލީބިޔާގައި ހިނގަމުންދާ ހަނގުރާމައިގެ ފަހަތުގައި ސައޫދީ ޔޫއޭއީ އަދި މިސްރު\nމުހައްމަދު ޖަވާދު ޔޫސުފު 10 Apr 2019, 10:54\nލީބިޔާގެ ވެރިރަށް ޓްރިޕޮލީ\nލީބިޔާގެ ވެރިރަށް ޓްރިޕޮލީ އަތްދަށު ލުމަށްޓަކައި އެގައުމުގެ ހަނގުރާމަވެރި ލީޑަރު ޖެނެރަލް ޚަލީފާ ހަފްތަރުގެ ބާރުތަކުން ފަށާފައިވާ އަސްކަރީ އޮޕަރޭޝަން ލީބިޔާގެ ވަތަނީ އެއްބައިވަންތަކަމުގެ ސަރުކާރުން މިވަގުތަށްވަނީ ހުއްޓުވާފައެވެ.\nޖެނެރަލް ހަފްތަރުގެ ބާރުތަކާ ކުރިމަތިލުމަށްޓަކައި "ވޮލްކީނޯ އޮފް އެންގާ" ގެ ނަމުގައި ލީބިޔާގެ ވަތަނީ އެއްބައިވަންތަކަމުގެ ސަރުކާރުގެ ބާރުތަކުން ކުރިޔަށް ގެންދާ ހަނގުރާމައިގާ ޓްރިޕޮލީގެ ދެކުނުގައިވާ ޓްރިޕޮލީ އިންޓަނޭޝަނަލް އެއާޕޯޓް ސަރަހައްދާއި ގަސްރު ބެންޣަޝީރު ފަދަ ސަރަހައްދުތަކުން ޖެނެރަލް ހަފްތަރުގެ ހަނގުރާމަވެރިންވަނީ ފައްސާލާފައެވެ. ހަފްތަރުގެ ހަނގުރާމަވެރިން ވަނީ މީގެ ހައެއްކަ ދުވަސްކުރިންވަނީ ކުއްލި ޙަމަލާތަކެއްދީ އެ ސަރަހައްދުތައް އެމީހުންގެ ބާރުގެ ދަށަށްގެނަސްފައެވެ.\nޓްރިޕޮލީގައި ތިއްބަވާ ބޭރުގެ މުރާސިލުން ބުނާގޮތުގައި ދެމިލިޔަން މީހުންގެ އާބާދީއެއް ދިރިއުޅޭ ޓްރިޕޮލީގެ ރައްޔިތުންވަނީ ޖެނެރަލް ހަފްތަރުގެ ބާރުތަކުން ކުއްލި ގޮތަކަށް ފެށިހަނގުރާމައިގެ ޝިކާރައަކަށްވެފައެވެ. ހަނގުރާމައިން ސަލާމަތް ވުމަށްޓަކައި ޓްރިޕޮލީގެ އާންމު ރައްޔިތުން ބިރުވެރިކަމާއެކު ރައްކާތެރި ސަރަހައްދުތަކަށް ރެފިއުޖީންގެ ގޮތުގައި ދާންފަށާފައިވާއިރު ހަފްތަރުގެ ބާރުތައް ޓްރިޕޮލީ އަށް ވަނުން ހުއްޓުވުމަށްޓަކައި ލީބިޔާގެ ވަތަނީ އެއްބައިވަންތަ ކަމުގެ ސަރުކާރުގެ ބާރުތަކާއި ހަފްތަރުގެ ބާރުތަކާދެމެދު ހިނގަމުންދާ ހަނގުރާމައިގާ ދެފަރާތުންވެސް އެތަށްބަޔަކު މަރުވެ އެތަށް ހާސްބަޔަކު ވަނީ ޒަޚަމްވެފައެވެ.\nލީބިޔާގެ ވަތަނީ އެއްބައިވަންތަ ކަމުގެ ސަރުކާުރުގެ ރައީސް ޑރ. ފާއިޒް އައްސައްރާޖް\nއދ. ގެ ބެލުމުގެ ދަށުން ލީބިޔާގައި އެކުލަވާލާފައިވާ ވަތަނީ އެއްބައިވަންތަ ކަމުގެ ސަރުކާރުގެ ތަރްޖަމާން މުހައްމަދު ގަނޫން ވިދާޅުވީ ޖެނެރަލް ހަފްތަރު ގެ ބާރުތަކުން ޓްރިޕޮލީ ހިފުމަށް ފަށާފައިވާ ހަނގުރާމައިގެ ފަހަތުގައިވަނީ ސައޫދީ އަރަބިޔާއާއި ޔުނައިޓެޑް އަރަބް އިމަރޭޓްސް (ޔޫއޭއީ) އާއި މިސްރު ކަމުގައެވެ. އެތިން ގައުމުގެ ބޭނުމަކީ ޖެނެރަލް ހަފްތަރަށް ލީބިޔާގެ ވެރިކަން ހޯދައިދިނުން ކަމަށާ ހަފްތަރަކީ އެތިން ގައުމުގެ އެޖެންޓެއް ކަމަށް މުހައްމަދު ގަނޫން ވަނީ ތުހުމަތު ކުރައްވާފައެވެ.\nލީބިޔާގެ ވަތަނީ އެއްބައިވަންތަ ކަމުގެ ސަރުކާރަކީ އިޚްވާނުލްމުސްލިމޫން ފިކުރުގެ ބޭފުޅުންގެ މައްޗަށް އެކުލެވޭ ސަރުކާރެއްކަމަށް ސައޫދީ އަރަބިޔާއާއި ޔުނައިޓެޑް އަރަބް އިމަރޭޓްސް އާއި މިސްރުން ދެކެއެވެ. ސައޫދީ ޔުނައިޓެޑް އަރަބް އިމަރޭޓްސް އާއި މިސްރަކީ އިޚްވާނުލްމުސްލިމޫން އާ ދެކޮޅުތިން ގައުމުކަމަށްވާތީ ހަފްތަރުގެ ބޭނުންހިފައިގެން ލީބިޔާގެ ވެރިކަމުން އިޚްވާން ފިކުރުގެ ބޭފުޅުން ބޭރުކޮށް އިޚްވާން ފިކުރުގެ ދުޝްމަނެއް ކަމަށްވާ ޖެނެރަލް ހަފްތަރަށް ވެރިކަން ހޯދައިދިނުމަށް އެތިން ގައުމު މަސައްކަތް ކުރަމުން ގެންދާކަމަށް ބައިނަލްއަގްވާމީ ރިޕޯޓްތައްވެސް ބުނެއެވެ.\nހަފްތަރުގެ ހަމަލާތަކުގެ ސަބަބުން ލީބިޔާގެ ވެރިރަށް ޓްރިޕޮލީ ފުނޑުފުނޑުވެ އެތަށް ލައްކަ ބަޔަކު މަރުވެ ފަނާވެގެންދިޔަސް ހަފްތަރާއި އޭނާގެ ފަހަތުގައިވާ ގައުމުތަކުގެ ފަރުވާލެއްނެތް ކަމަށް ލީބިޔާގެ ވަތަނީ އެއްބައިވަންތަކަމުގެ ސަރުކާރުން ބުނެއެވެ. ހަފްތަރުގެ ބާރުތަކަކީ ލީބިޔާގެ އިރުމަތީގެ ސަރަހައްދުތަކާއި ދެކުނުގެ ސަރަހައްދުތައް ކޮންޓްރޯލް ކުރާ ބައެކެވެ. އެމީހުން އައު ހަތިޔާރުތަކަކާއެކު ވެރިރަށް ޓްރިޕޮލީ އާއި ހުޅަނގުގެ ސަރަހައްދުތައް ހިފުމުގެ ހަނގުރާމަ ކުއްލި ގޮތަކަށް ފަށާފައިވަނީ މިދިޔަ ހަފްތާގެ ފަހުކޮޅުއެވެ.\nހަފްތަރު މިދިޔަ ހަފްތާގައި ސައޫދީ ރަސްގެފާނާ ބައްދަލުކުރައްވަނީ\nއެ ހަނގުރާމަ ފެށުމުގެ އެއް ހަފްތާ ކުރިން ޖެނެރަލް ހަފްތަރުވަނީ ސައޫދީ މިސްރު އަދި ޔޫއޭއީ އަށް ވަޑައިގެން އެތިން ގައުމުގެ އިސްވެރިންނާ ބައްދަލުކުރައްވާފައެވެ. ހަފްތަރުގެ ބާރުތަކުން ބޭނުންކުރަނީ ސައޫދީ އާއި ޔޫއޭއީ ފައިސާ ދީގެން މިސްރުން ފޯރުކޮށްދޭ އެމެރިކާގެ ހަތިޔާރުން ކަމަށް ވަތަނީ އެއްބައިވަންތަ ކަމުގެ ސަރުކާރުން ބުނެއެވެ.\nޔަމަންގައި ހަނގުރާމަކޮށް ޔަމަންވެސް ހަލާކު ކުރުމުގައި އެންމެ ބޮޑު ދައުރެއް އަދާކުރީ އަރަބި ކޯލިޝަނެއްގެ ދަށުން ސައޫދީ އާއި ޔޫއޭއީ ޔަމަންގެ ހަނގުރާމައަށް ވެދެގަނެގެންނެވެ. ހަނގުރާމައުގެ ސަބަބުން މިއަދު ޔަމަނަކީ މުޅިން ފުނޑުފުނޑުވެ ރައްޔިތުންގެ 90 % މީހުން ހައިހޫނުކަމާއި ބަލިމަޑުކަން ތަހައްމަލް ކުރަމުން ގެންދާ ގައުމެކެވެ. އޭގެ ކުރިޔަށް ބަލާއިރު ސޫރިޔާގައިވެސް ހަނގުރާމައިގެ ހުޅު ރޯކުރި ގައުމުތަކުގެ ތެރޭގައި ގަތަރުގެ އިތުރުން ސައޫދީ އާއި ޔޫއޭއީ އާއި އެމެރިކާ ހިމެނެއެވެ. ސޫރިޔާގައި ހަނގުރާމައިގެ ހުޅު ރޯކުރީ ސޫރިޔާގެ ހަނގުރާމަވެރި ޖަމާއަތްތަކަށް ފައިސާއާއި ހަތިޔާރު ފޯރުކޮށްދީގެންނެވެ.\nލީބިޔާގެ ހުޅަނގުގެ ސިޓީތައް ގަދަބާރުން ހިފުމުގެ ހަނގުރާމަ ހަފްތަރުގެ ބާރުތަކުން ފެށިއިރު ލީބިޔާގެ މައްސަލަ ސުލްޙަވެރިކަމާއެކު ހައްލުކޮށް އެއްސަރުކާރު ގާއިމްކުރުމަށްޓަކައި އދ. މެދުވެރިވެގެން ލީބިޔާގެ ވާދަވެރި ފަރާތްތަކުގެ މެދުގައި ސުލްހައިގެ މަހާސިންތާއެއް ބޭއްވުމަށް ވަނީ އެއްބަސްވުމަކަށް އައިސްފައެވެ. ލީބިޔާގެ ވަތަނީ އެއްބައިވަންތަކަމުގެ ސަރުކާރުގެ ރައީސް ފާއިޒް އައްސައްރާޖް ވިދާޅުވެފައިވަނީ ޓްރިޕޮލީ ހިމެނޭގޮތަށް ލީބިޔާގެ ހުޅަނގުގެ ހުރިހާ ސަރަހައްދުތަކެއް ހިފުމުގެ އޮޕަރޭޝަން ހަފްތަރުގެ ބާރުތަކުން ފެށީ ކުއްލި ގޮތަކަށް ކަމަށާ އެކަމާމެދު ހައިރާންވެ ވަޑައިގެންނެވި ކަމުގައެވެ.\nހަފްތަރު ޔޫއޭއީގެ ވަލީއުލްއަހްދު މުހައްމަދު ބިން ޒާޔިދްގެ އަރިހުގައި\nހަފްތަރުގެ ބާރުތަކުން ކުއްލިގޮތަކަށް ފެށި ހަނގުރާމަ ހުއްޓުުވުމާބެހޭގޮތުން މަޝްވަރާ ކުރެއްވުމަށްޓަކައި އދ. ގެ ސެކްރެޓަރީ ޖެނެރަލް އެންޓޯނިޔޯ ގުޓެރަސް އާއި އދ. ގެ ޓީމެއް މިހަފްތާގެ ކުރީކޮޅު ވަނީ ލީބިޔާއަށް ވަޑައިގެން ޖެނެރަލް ހަފްތަރާއި ވަތަނީ އެއްބައިވަންތަކަމުގެ ސަރުކާރުގެ ރައީސް ފާއިޒް އައްސައްރާޖް އާ ބައްދަލުކުރައްވާފައެވެ. ނަމަވެސް ހަނގުރާމަ ހުއްޓާނުލާނެ ކަމަށް ހަފްތަރުވަނީ ވިދާޅުވެފައެވެ.\nހަފްތަރުގެ ހަމަލާތަކުގެ ސަބަބުން އެތަށް ހާސް ބަޔަކު މަރުވެ ވެރިރަށް ޓްރިޕޮލީ ގެ ބޮޑުބައެއް ހަލާކުވެގެން ދާނެކަމަށްވެސް ސައްރާޖް ވިދާޅުވިއެވެ. ސައްރާޖް ވަނީ ޓްރިޕޮލީގައި ހުންނަވާ ފަރަންސޭސި ސަފީރު ޕިޔެޓްރިސް ދޮއިލިން އޭނާގެ އޮފީހަށް ހާޒިރުކޮށް ހަފްތަރުގެ އަސްކަރީ އޮޕަރޭޝަނަށް ފަރަންސޭސިސަރުކާރުންވެސް ނުސީދާ ގޮތެއްގައި ވާގިވެރިވާކަމުގެ ޝަކުވާ ކުރައްވާފައެވެ. ޖެނެރަލް ހަފްތަރުގެ ބާރުތަކުން ފަށާފައިވާ އަސްކަރީ އޮޕަރޭޝަން ހުއްޓާލުމަށް އދ. ގެ ސަލާމަތީ މަޖިލީހުންވެސްވަނީ ގޮވާލާފައެވެ. ނަމަވެސް އެކަން ހުއްޓުވުމަށް ސަލާމަތީ މަޖިލީހުން ކަމެއްކޮށްފައި ނުވާތީ ސައްރާޖްގެ ސަރުކާރުންވަނީ އެމަޖިލީހަށް ޝަކުވަގެ ސިޓީއެއް ފޮނުއްވާފައެވެ. ހަފްތަރުގެ ބާރުތަކުގެ ހަމަލާތަކާއެކު ޓްރިޕޮލީގެ ދެކުނުގައިވާ ސަރަހައްދުތަކުގައި ދަނީ ވަރުގަދައަށް ހަނގުރާމަ ހިނގަމުންނެވެ.


vnews - Emme fahun school uniform thakugaives bidheyseen\nއެންމެ ފަހުން ސްކޫލު ޔުނީފޯމްތަކުގައި ވެސް ބިދޭސީން\nބިދޭސީއެއް ތާޖުއްދީން ސުކޫލް ޔުނީފޯމެއްލައިގެން---\nރާއްޖޭގައި ބިދޭސީ މަސައްކަތު މީހުންގެ އާބާދީ ލައްކައިން މައްޗަށްގޮސް އިޤުތިސާދީ އިޖުތިމާއި އަދި އެނޫންވެސް ތަފާތު މައްސަލަތައް ދުވަހެއް ދުވަހަކަށް އަންނަނީ އިތުރުވަމުންނެވެ. މިފަދަ މައްސަލަތަކުގެ ތެރެއިން މިދުވަސްވަރު އެންމެ ބާރަށް އަނެއްކާވެސް ސޯޝަލްމީޑިޔާގައި ފެތުރެނީ، ބިދޭސީ ލޭބަރުން ސްކޫލުތަކުގެ ރަސްމީ ޔުނީފޯމްތަކުގައި މަސައްކަތު މާހައުލުންނާއި މަގުމަތިން ފެންނާތީ އެވާހަކައެވެ. ބިދޭސީންނާއި ގުޅުން ހުރި އައު މައްސަލައެއްގެ ބަހުސެއް ފެށުނު އިރުވެސް އިހުމާލުވުން އޮތީ ކާކުގެ ކަމެއް ނޭނގުނެވެ.\n"އަސްލު ވަރަށް ދެރަ ކަމެއް މީ. ސްކޫލުތަކުގެ ޔުނީފޯމްތަކުގައި މިގޮތަށް ބިދޭސީން ފެނުމަކީ. މިކަމަށް ހައްލެއް ބޭނުންވޭ" މާލޭގެ ސްކޫލެއްގެ އަންހެން ބެލެނިވެރިއަކު ޚިޔާލުފާޅު ކުރިއެވެ.\n"އެގޮތަށް އެހެން ބަޔަކު އެޔުނީފޯމްތައް ބޭނުން ކުރަންޏާ އެހެން މައްސަލަވެސް ދިމާވާނެ. ހަމަ ރާއްޖޭގައި އެބަ އުޅޭ ހަމަ ސްކޫލު އުމުރުގެ ކުދިންނެކޭ ބަލާބެލުމަށް އެއްވަރު ބޭރު މީހުން. ވަކިވެސް ނުވާވަރަށް ދިވެހިންހެން ހިވާ މީހުން. އެއިން މީހަކު ސްކޫލެއްގެ ޔުނީފޯމްލައިގެން ހުރެ ސިނގިރޭޓެއް ބޮނިކޮށް ނޫނީ އެހެންވެސް ސްކޫލު ކުއްޖަކުކޮށްގެން ނުވާނެ ފަދަ އަަޚުލާގީ ގޮތުން ދަށްފެންވަރުގެ ކަމެއް ކޮށްފިއްޔާ! ފުރަތަމަވެސް މިވެނި ސްކޫލެއްގެ ކުއްޖެކޭ ދޯ ބުނާމީހުން ބުނާނީ. ބަދުނާމު ރައްދުވަނީ ކަންކުރި މީހާއަށްވުރެ ބޮޑަށް ސްކޫލަށް" އަހުމަދިއްޔާ ސްކޫލުގެ ބެލެނިވެރިއަކު ބުންޏެވެ.\nމިފަހަރު ސޯޝަލް މީޑިއާގެ ތެރޭގައި ދައުރުވަމުންދަނީ، ތާޖުއްދީން ސްކޫލުގެ އެކްޓިވިޓީ ޔުނީފޯމްގައި ހުރި އުމުރުން ދުވަސްވީ ބިދޭސީ މީހެކެވެ. އެއްބަޔަކު އެބިދޭސީ މީހާއަށް އާޑަ ފުރައްސާރަ ރައްދުވާގޮތަށް ކޮމެންޓްތައް ކޮށްފައި ވާއިރު އަނެއް ބަޔަކު ބުނެފައިވަނީ އެއީ ބެލެނިވެރިން ހޭލުންތެރިވާންޖެހޭ ކަމެއް ކަމަށެވެ. ބައު ޔުނީފޯމްތައް ކުނިގޮނޑަށް އުކާލާނަމަ މިމައްސަލަ ނުކުންނާނެ ކަމަށެވެ.\nއެޑިޔުކޭޝަން މިނިސްޓްރީގެ ސްޓޭޓް މިނިސްޓަރ ޑރ އަބުދުﷲ ނަޒީރު ވިދާޅުވީ، ސްކޫލުތަކުގެ ޔުނީފޯމްތައް ދަރިވަރުންނޫން ބަޔަކު ބޭނުން ކުރުމަކީ މަނާކަމެއް ކަމަށެވެ. އަދި ދަރިވަރުންނަށްވެސް ޔުނީފޯމް ބޭނުން ކުރެވޭނީ، ޔުނީފޯމްގެ ޤަވާއިދާއި އުސޫލުތަކާއި އެއްގޮތަށް ކަމުގައި ޑރ ނަޒީރު ވިދާޅުވިއެވެ. ނަޒީރު ވިދާޅުވީ، ސްކޫލުތަކުގެ ދަރިވަރުންގެ ބައު ޔުނީފޯމްތައް ނައްތާލުމުގައި އަމަލު ކުރާނެ ވަކިއުސޫލެއް އެޑިޔުކޭޝަނުން ކަނޑައަޅާފައި ނޯންނަ ކަމަށެެވެ.\n"ޔުނީފޯމަކީ ބެލެނިވެރިން ގަންނަ އެމީހުންގެ އަމިއް؛ލަ އެއްޗެއް. އާއްމު ވިސްނުމެއް އެއީ އެހެން ބަޔަކު، ނުވަތަ ކަމާ ނުގުޅޭ ބަޔަކު އެޔުނީފޯމްތައް ނުލުން. ޔުނީފޯމަކީ ވަކި ޚާއްސަ ބަޔަކަށް ވަކި ޚާއްސަ ކަމަކަށް ބޭނުން ކުރާ އެއްޗެއް" ޑރ ނަޒީރު ވިދާޅުވިއެވެ.\nސްކޫލުތަކުގެ ޔުނީފޯމްތަކުގެ މައްސަލައިގައި ސްކޫލުތަކުގެ ޕްރިންސިޕަލްގެ މެދުގައިވެސް ވަނީ ބަހުސްތައް ފެށިފައެވެ. މިއީ އައުކަމެއް ނޫން ނަމަވެސް މިއީ ހުއްޓުވެން ޖެހޭ އަދި ހުއްޓުވިދާނެ ކަމެއް ކަމުގައި ޕްރިންސިޕަލުންވެސް ޤަބޫލު ކުރައްވައެވެ. އަދި އެކަމުގައި އެންމެ މުހިއްމު ދައުރެއް އަދާކުރެވޭނީ ބެލެނިވެރިންނަށްކަންވެސް ފާހަގަކުރައްވައެވެ.\n"އަޅުގަނޑު ގާތު ޓެކްސީ ޑްރައިވަރަކުވެސް އެހި، ކީއްވެހޭ އެހެން މުއައްސަސާތަކުގެ ޔުނީފޯމްތައް ބިދޭސީން އެގޮތަށް ނުލަނީ. އެތަންތަނުން ބައުވާ ޔުނީފޯމްތަކަށް ކިހިނެއްހޭ ހަދަނީ. އަޅުގަނޑުގެ ޚިޔާލަކީ ބެލެނިވެރިން މިކަމަށް ހޭލުންތެރި ކުރުވާށޭވީ. ބައުވާ ޔުނީފޯމްތައް ސީދާ ގޮނޑަށް އުކާނުލުމަށާއި، ކަމާއި ނުބެހޭ އެހެން ބަޔަކަށް ނުދިނުމަށް" އަމީނިއްޔާ ސްކޫލުގެ ޕްރިންސިޕަލް ނާޒްނީން ވާފިރު ވިދާޅުވިއެވެ.\nނާޒްނީން ވިދާޅުވީ، މީގެ އަހަރެއްހާ ދުވަސް ކުރިން އަމީނިއްޔާ ސްކޫލުގެ އެކްޓިވިޓީ ޔުނީފޯމް ބިދޭސީންތަކެއް ލައިގެން އުޅެނިކޮށް ނަގާފައިވާ ފޮޓޯތަކެއް ސޯޝަލްމީޑިއާއިން ދެކެވަޑައިގެންނެވި ކަމަށެވެ. އަދި އެފަދަކަންކަމާއި ކަންބޮޑުވެ ވަޑައިގަންނަވާކަމުގައި ވިދާޅުވިއެވެ.\n"ބިދޭސީން އެޔުނީފޯމްލަނީ ގޮނޑަށް އުކާލާތީ އެތަނުން ހޮވައިގެން. ރަނގަޅަށް ވިއްޔާ އެމީހުންނަށްވެސް ނޭނގޭނެ އެއީ ޔުނީފޯމްކަމެއް" ކަންބޮޑުވުން ފާޅުކުރި ބެލެނިވެރިއަކު ބުންޏެވެ.\nސްކޫލު ޔުނީފޯމް ނޫނަސް ބައެއް ބޭންކުތަކާއި އެހެން ބައެއް މުއައްސަސާތަކުގެ ޔުނީފޯމްޓީޝާޓުތައް ބިދޭސީން ބޭނުންކުރާކަން ފާހަގަކުރެވިފައިވެއެވެ. އެހެން ކަމުން ޔުނީފޯމްފަދަ ތަކެއްޗަކީ، އެއްލާލާނަމަ އެހެން މީހަކަށް އަންނައުނެއްގެ ގޮތުގައި ބޭނުން ނުކުރެވޭ ގޮތަށް ކުދިކޮށްކޮށާލާފައި ނުވަތަ ބެޖާއި ލިޔުން ފަދަ ތަކެތި ނައްޓާލާފައި އުކާލުން މުހިއްމެވެ.\nލީގު ތަށި އުފުލާލުމަށްފަހު އިނިއެސްޓާ ބާސާއާ އަލްވަދާއު ކިޔައިފި\nމާޒިޔާ އަތުން އީގަލްސްއަށް މުހިއްމު މޮޅެއް\nކޮކާކޯލާގެ ފުރަތަމަ ދިވެހި އިޝްތިހާރު ދައްކާލައިފި


ކޮވިޑް-19 އަށް ޓެސްޓު ކުރަނީ ޑަބްލިއުއެޗްއޯގެ މިންގަނޑަށް: އައިޖީއެމްއެޗް – Dhen.mv\nކޮވިޑް-19 އަށް ޓެސްޓު ކުރަނީ ޑަބްލިއުއެޗްއޯގެ މިންގަނޑަށް: އައިޖީއެމްއެޗް\nMarch 2, 2020 - 9:46 pm\nދުނިޔޭގައި ހަލުވިކަމާއެކު ފެތުރެމުންދާ ކޮރޯނާ ވައިރަސް(ކޮވިޑް-19) އަށް އައިޖީއެމްއެޗް ގައި ޓެސްޓު ކުރާނީ ދުނިޔޭގެ ސިއްހަތު ޖަމިއްޔާ (ޑަބްލިއުއެޗްއޯ) ގެ މިންގަނޑުތަކާ އެއް ގޮތަކަށް ކަމަށް އެ ހޮސްޕިޓަލުން ބުނެފި އެވެ.\nއައިޖީއެމްއެޗުން މިއަދު ނެރުނު ބަޔާނެއްގައި ބުނީ ހޮސްޕިޓަލުގެ ލެބޯޓަރީއަށް ގެންނަ ހުރިހާ ސާމްޕަލަކާ މެދު ވެސް އަމަލު ކުރާނީ އިންސާނުންނަށް ގެއްލުމެއް ލިބިދާނެ އެއްޗެއްގެ ގޮތުގައި ކަމަށާއި، ގެނެވޭ ސާމްޕަލަކީ ވަކި ބައްޔަކަށް ޝައްކު ނުކުރެވޭ އެއްޗަކަށް ވިޔަސް، ސަލާމަތީ ފިޔަވަޅުތައް އަޅާފައިވާ ކަމަށެވެ.\n"މުވައްޒަފުންގެ ސަލާމަތާއި ރައްކާތެރިކަމަކީ ހޮސްޕިޓަލުގެ މެނޭޖްމެންޓުން އަބަދު ވެސް ހާއްސަ ސަމާލުކަމެއް ދޭ ކަމެކެވެ،" ބަޔާނުގައި ވެއެވެ.\nއެ ހޮސްޕިޓަލުން އިތުރަށް ބުނީ ކޮވިޑް-19 ސާމްޕަލް އުފުލާއި ޓެސްޓު ކުރުމުގައި އަމަލު ކުރާނީ ޑަބްލިއުއެޗްއޯގެ ޕްރޮޓޮކޯލް އާއި ބައިނަލްއަގްވާމީ މިންގަނޑުތަކާ އެއް ގޮތަށް ކަމަށެވެ.\nޑަބްލިއުއެޗްއޯއިން ހަދިޔާ ކުރި ޓެސްޓު ކިޓުތަކާއެކި މިހާރު ރާއްޖޭގައި ކޮވިް-19 އަށް ޓެސްޓު ކުރެވެ އެވެ. އެ ޓެސްޓުތައް ކުރަނީ އައިޖީއެމްއެޗުގެ ލެބޯޓަރީގަ އެވެ. މިދިޔަ ހޮނިހިރު ދުވަހު ފުރަތަމަ ސާމްޕަލް ޓެސްޓު ކުރިއިރު، ވަނީ ނެގެޓިވްވެފަ އެވެ.\nއެ ވައިރަހުން ރައްކާތެރިވުމުގެ ގޮތުން ރާއްޖެއިން ވަނީ ގިނަ ފިޔަވަޅުތަކެއް އަޅާފަ އެވެ. އެގޮތުން ކްރޫޒްލައިނާތައް އައުން މެދުކަނޑާލުމާއި، ޗައިނާ، ދެކުނު ކޮރެއާ އަދި އީރާނުން މީހުން އައުން މަނާ ކުރުމާއި، އެގައުމުތަކުން އަންނަ ދިވެހިން ދެ ހަފްތާއަށް ކަރަންޓީން ކުރުން ހިމެނެ އެވެ.\nޗައިނާއިން އަލަށް ފެނުނު ކޮރޯނާ ވައިރަހެއް ކަމަށްވާ، ކޮވިޑް-19 ގެ ސަބަބުން މިހާތަނަށް 3000 އަށް ވުރެ ގިނަ މީހުން ވަނީ މަރުވެފަ އެވެ. އަދި ދުނިޔޭގެ 60 އަށް ވުރެ ގިނަ ގައުމަށް މި ވައިރަސް ފެތުރިފައި ވާއިރު، ބޮޑު ރޯގާއެއް ފެތުރިދާނެ ކަމުގެ އިންޒާރު ޑަބްލިއުއެޗްއޯ އިން ވަނީ ދީފަ އެވެ.


Neykurandhoo jalaa gulheygothun Imraanaa suvaalukuranee\nނޭކުރަންދޫ ޖަލާ ގުޅޭގޮތުން އިމްރާންއާ ސުވާލުކުރަނީ\nހދ. ނޭކުރަންދޫ. ނޭކުރަންދޫ ޖަލާ ގުޅޭގޮތުން އިމްރާންއާ ސުވާލުކުރަން ވަނީ ނިންމައިފައި---\nރާއްޖޭގެ އުތުރުން ހދ. ނޭކުރެންދޫގައި ހަދާ ޖަލުގެ މަސައްކަތްތަކާ ގުޅޭގޮތުން ހޯމް މިނިސްޓަރާ އިމްރާން އަބްދުﷲއާ ސުވާލުކުރަން ނިންމައިފި އެވެ.\nޖަލާ ގުޅޭ ގޮތުން ސުވާލުކުރަން ހުށަހެޅުއްވީ ނޭކުރަންދޫ ހިމެނޭ މަކުނުދޫ ދާއިރާގެ މެމްބަރު މުހައްމަދު ރާއީ އެވެ.\nހޯމް މިނިސްޓްރީގެ ބެލުމުގެ ދަށުން ނޭކުރަންދޫގައި ޖަލެއް އަޅަން ނިންމީ 2019 ވަނަ އަަހަރު އެވެ.\nރާއީ އެދިވަޑައިގެންފައިވަނީ އެ ޖަލު އެޅުމަށް މިހާތަނަށް ކޮށްފައިވާ އަމަލީ މަސައްކަތްތަކުގެ މައުލޫމާތު ދިނުމަށެވެ. އަދި ކޮންމެ އަހަރަކު ދައުލަތުގެ ބަޖެޓުން އެކަމަށް ބަޖެޓުކުރާ ފައިސާއިން އެކަން ކުރުމަށް ކޮށްފައިވާ ހަރަދުތަކުގެ ތަފްސީލެވެ.\nނޭކުރެންދޫގައި ޖަލު އަޅަން މިއަހަރުގެ ބަޖެޓުގައި ވެސް މިންވަރެއް ހިމަނާފައި ވެއެވެ.\nހޯމް މިނިސްޓްރީން މިދިޔަ މަހު ބުނީ ނޭކުރަންދޫގައި ޖަލު އެޅުމަށް މިހާރު ތައްޔާރުވަމުންދާ ކަމަށެވެ. އަދި އެކަމާ ގުޅޭ އެންވަޔަރަމަންޓަލް އިމްޕެކްޓް އެސެސްމަންޓް (އީއައިއޭ) ވެސް ނިންމާފައިވާ ކަމަށާއި އަދި މިހާރު ކުރިއަށް ދަނީ ޖަލާ ގުޅިފައިވާ މަގުތައް ހެދުމުގެ މަސައްކަތް ކަމަށާއި މަގުތައް ސާފުކޮށް ނިމުމުން ޖަލުގެ ވަށާފާރު ރާނައިދޭނެ ބަޔަކު ހޯދަން އިއުލާނު ކުރާނެ ކަމަށެވެ.\nއުތުރު ޖަލާ ގުޅޭގޮތުން ހޯމް މިނިސްޓަރު އިމްރާން އަބްދުﷲ މީގެ ކުރިން ވިދާޅުވެފައިވާ ގޮތުގައި އެ ޖަލަކީ ގައިދީންނަށް ކޮންމެހެން ބޭނުންވާ ހިދުމަތްތަކާއި ވަސީލަތްތައް ލިބެން ހުންނާނެ ޖަލަކަށް ވާނެ އެވެ. އެ ޖަލު އިމާރާތް ކުރަނީ ޖަލަށްލާ މީހުން ރިހެބިލިޓޭޓްކޮށް، ތަމްރީނު ދިނުމުގެ މަސައްކަތް ކުރެވޭ ގޮތަށެވެ. އެގޮތުން ވޮކޭޝަނަަލް ޓްރޭނިން ދެވޭ ގޮތް ހުންނާނެ އެވެ.\nނޭކުރަންދޫ ޖަލުގެ މަސައްކަތް ފަށާތާ އަހަރު ދުވަހުން މަސައްކަތް ނިންމައި އެ ޖަލަށް ބަދަލު ކުރަންޖެހޭ ގައިދީން ބަދަލު ކުރާނެ އެވެ.\nއިމްރާން އަބްދުﷲ މިނިސްޓްރީ އޮފް ހޯމް އެފެއާޒް ނޭކުރެންދޭ + ނޭކުރެންދޫ ޖަލު\nނޭކުރެންދޫ ޖަލުގެ އަޕްޑޭޓެއް ދީފި\nއިމްރާން ހަދަނީ ދޮގު، ކުރަނީ ފުރައްސާރަ: ރާއީ


ރޯދަ މަހު ދިމާވެދާނެ ޞިއްޙީ މައްސަލަތަކާ، އެކަންކަން ކުޑަކުރެވިދާނެ ގޮތްތައް – ޞިއްޙަތު.ކޮމް\nނޯޓް: މިއީ6ޖޫން 2016 ގައި ސަން އޮންލައިންގައި ޝާއިޢުކުރެވިފައިވާ ލިޔުމެކެވެ. ރޯދަ މަހަކީ ވެސް ޞިއްޙީ ތަފާތު މައްސަލަތައް ދިމާވެދާނެ މަހެކެވެ. ރޯދަ މަހުގައި ދިމާވާ ޞިއްޙީ މައްސަލަތަކާ އަހަރެމެންގެ ކެއުންބުއިމުގައި ގެންގުޅެވޭ ނޭދެވޭ އާދަތަކާ ވަރަށް ގިނަ ފަހަރު ގުޅިފައި އޮންނަކަން ފާހަގަ ކުރެވެއެވެ. އެހެންކަމުން ރޯދަ މަހުގައި ދިމާވެދާނޭ ޞިއްޙީ މައްސަލަތަކާއި، އެކަންކަން ކުޑަކުރުމަށް ކުރެވިދާނެ ކަންތައްތައް ބަލާލަމާ ހިނގާށެވެ.\nމަތިން އެރުމާއި މޭއެންދުމަކީ ރޯދަމަހުގައި ބައެއް މީހުންނަށް ދިމާވެދާނެ ކަމެކެވެ. އަހަރެމެންގެ ތެރެއިން ވަރަށް ގިނަ މީހުން ރޯދަ ވީއްލާ ވަގުތު ވަރަށް ގިނައިން ކާން ބޭނުންވާކަން ފާހަގަ ކުރެވެއެވެ. ނަމަވެސް މިގޮތަށް އެއްފަހަރާ މާގިނައިން ކެއުމަކީ ޞިއްޙީ ގޮތުން ބަލާއިރު އެހާ ރަނގަޅު ކަމެއް ނޫނެވެ. ރޯދައަށް ހުންނައިރު މޭއެންދުމާއި މަތިން އެރުން މެދުވެރިވަނީ ކެއުން މަދުވެ، ކެއުމުގެ ދޭތެރެ ދުރުވެ، ހަށިގަނޑުގެ މެޓަބޮލިޒަމް ދަށްވެ، ބަނޑުގައި މާގިނައިން ގޭސް އުފެދުމުގެ ސަބަބުންނެވެ. މާގިނައިން ކުޅި، ހަވާދުލީ ތަކެތި ބޭނުންކުރުމާއި، ތެލާއި ސަރުބީ އެކުލެވޭ ތަކެތި ބޭނުންކުރުމާއި، ދުންފަތުގެ އިސްތިއުމާލު ކުރުމަކީ ވެސް ރޯދައަށް ހުންނަ ވަގުތުތަކުގައި މަތިންއެރުމާއި، މޭއެންދުމާއި، މެއިން ދިލަނެގުން ކުރިމަތިވުމަށް މަގުފަހިވާ ކަންތައްތަކެވެ.\nރޯދައަށް ހުންނައިރު ކުރިމަތިވާ މޭއެންދުމާއި، މަތިންއެރުމުން ދުރުވެ ރައްކާތެރިވުމަށް ކުރެވިދާނެ ކަންތައްތަކުގެ ތެރޭގައި ހަށިގަނޑަށް ބޭނުންވާ ވަރަށް ކެއުން ނުވަތަ އެއްފަހަރާ މާގިނައިން ނުކެއުން، ތެޔޮ ކާނާ މާގިނައިން ބޭނުންނުކުރުން، ހަވާދުލީ ކުޅިތެޔޮ ތަކެތި މާގިނައިން ބޭނުންނުކުރުން، ކެފެއިން އެކުލެވޭ ކާނާއާއި، ބުއިންތައް ބޭނުންނުކުރުން، ދުންފަތުގެ އިސްތިއުމާލުނުކުރުން، ނިދާއިރު ބޯދަށަށް އިތުރު ބާލީހެއްލައި ބޯ ކުޑަކޮށް މައްޗަށް އުފުލައިގެން އޮތުން، އަދި ބަރުދަން ލުއިކުރުން ފަދަ ކަންތައްތައް ހިމެނެއެވެ.\nރޯދަމަހު ރޯދަޔަށް ނުކައި ގިނަ އިރުތަކެއް ހުންނައިރު ވެސް ބައެއް މީހުންނަށް ރޯދަ މަހުގައި ފަލަވުން ވެފައި އޮންނަނީ ގަބޫލުކުރަން އުދަނގޫ ކަމަކަށް ވެފައެވެ. ނަމަވެސް ގަބޫލުކުރަންޖެހޭ ހަގީގަތަކީ މިގޮތަށްދިމާވަނީ ރޯދަޔަށް ހުރުމަށްފަހު ރޯދަ ވީއްލާ ވަގުތާއި، ރޭގަނޑުގެ ވަގުތު ތަކުގައި އެއްވެސް ކަހަލަ ބެލުމެއްނެތި ކެއިންބުއިމުގެ ކަންކަން ގެންގުޅުމުންނެވެ. މިސާލަކަށް އާދަޔާ ޚިލާފަށް ގިނައިން ހަކުރު އެކުލެވޭ ފޮނި ކާތަކެތި ކެއުމާއި، ހަށިގަނޑަށް އެކަށޭނަ ވަރަށްވުރެ ގިނައިން ކެއުމާއި،އެއްފަހަރާ މާގިނައިން ކެއުމާއި، މާގިނައިން ނިދުމާއި، އަދި ހަށިގަނޑުގެ ޖިސްމާނީ ހަރަކާތްތެރިކަން ކުޑަވެ، ހެލިފެލިވެ އުޅުން މަދުވުމުންނެވެ.\nރޯދަމަހުގެ ވެސް ކެއުމުގައި ޞިއްޙީ ގޮތުން ހަށިގަނޑަށް ފައިދާހުރި ކާބޯތަކެތީގެ ބޭނުންކުރުމާއި، ގަވާއިދުން ކަސްރަތުކުރުމާއި، އެކަށޭނަ ވަރަށް ނިދުމާއި، ހަށިގަނޑުގެ ޖިސްމާނީ ހަރަކާތްތެރިކަން އިތުރުކުރުމަކީ ހަށިގަނޑުގެ ބަރުދަން އެއްވަރެއްގައި ހިފެހެއްޓުމަށް އެހީތެރިވެދީ މާބޮޑަށް ހަށިގަނޑު ބަރުހެލިވެ، ފަލަވުމުން ދުރުކޮށްދޭނެ ކަމެކެވެ.\nހަށިގަނޑުން ލޮނާއި ފެން މަދުވުން\nހަށިގަނޑު ލޮނާއި ފެން މަދުވުމަކީ ވެސް ރޯދަ މަހުގައި ދިމާވެދާނެ ޞިއްޙީ މައްސަލައެކެވެ. އެގޮތުން ރޯދައަށް ހުންނައިރު ހަށިގަނޑުން ލޮނާއި ފެންމަދުވާގޮތް ދިމާވަނީ ރޯދައަށް ހުންނަ ވަގުތުތަކުގައި ވެސް ނޭވާލުމާއި، ދާހިއްލުމާއި، ކުޑަކަމުދިއުމުގެ ތެރެއިން ލޮނާއި، ފެން ހަށިގަނޑުން ބީވެދާތީ އެވެ. ރޭގަނޑުގެ ވަގުތުތަކުގައި އެކަށޭނަ ވަރަށް ދިޔާތަކެތި ނުބުއިމާއި، ރޭގަނޑުގެ ވަގުތުތަކުގައި ކޮފީ، ކޯލާ، އެނާޖީ ޑްރިންކް ފަދަ ކެފޭއިން ހުންނަ ބުއިންތައް މާގިނައިން ބޭނުންކުރުމަކީ ވެސް ހަށިގަނޑުން ލޮނާއި ފެން މަދުވުމަށް މަގުފަހިކުރާ ސަބަބުތަކެކެވެ.\nހަށިގަނޑުން ލޮނާއި ފެން މަދުވުން ކުޑަކުރުމަށްޓަކައި ރޭގަނޑުގެ ވަގުތުތަކުގައިވީހާވެސް ގިނައިން ދިޔާތަކެތި ބުއިމަކީ މުހިއްމު ކަމެކެވެ. ދިޔާތަކެތީގެ ގޮތުގައި ބުއިމަށް އެންމެ ރަނގަޅީ ފެނެވެ. އެގޮތުން ކޮންމެ ރެޔަކުމެ 12-8 ތަށްޓާއި ދެމެދުގެ މިންވަރަކަށް ފެންބުއިމަކީ މުހިއްމު ކަމެކެވެ.ހާރުކައިގެން ވެސް އެކަށޭނަ ވަރަކަށް ފެންބުއިމަށް ސަމާލުކަން ދޭންވާނެއެވެ.\nބޮލުގައި ރިހުމަކީ ވެސް ރޯދަ މަހުގައި ވަރަށް ގިނަ މީހުންނަށް ދިމާވެދާނެ ކަމެކެވެ. ރޯދަމަހުގައި ބޮލުގައި ރިހުމަށް މެދުވެރިވާ ސަބަބުތަކުގެ ތެރޭގައި މާބޮޑަށް ބަނޑުހައިވުން، ހަށިގަނޑުން ފެނާއި ލޮނުގެ ބައި މަދުވުން، ނޫނީ ރޭގަނޑުގެ ވަގުތުތަކުގައި އެކަށޭނަ ވަރަށް ދިޔާތަކެތި ނުބުއިން، އެކަށޭނަ ވަރަކަށް އަރާމު ނުކުރެވުން ނޫނީ ނިދި ފުރިހަމަނުވުން، ރޯދައަށް ހުރެ އަވީގައި މާގިނައިރު ހޭދަކުރުން، އަދި ރޭގަނޑުގެ ވަގުތުތަކުގައި ކޮފީ، ކޯލާ، އެނާޖީ ޑްރިންކް ފަދަ ކެފެއިން އެކުލެވޭ ބުއިންތައް ބޭނުންކުރުން ފަދަ ކަންތައްތައް ހިމެނެއެވެ.\nރޯދަ މަހު ކުރިމަތިވާ ބޮލުގައި ރިހުން ކުޑަކުރުމަށް ކުރެވިދާނެ ކަންތައްތަކުގެ ތެރޭގައި ރޭގަނޑުގެ ވަގުތުތަކުގައި އެކަށޭނަ ވަރަށް ދިޔާތަކެތި ބުއިން، ކަރާ ފަދަ ފެން ގިނައިން އެކުލެވޭ މޭވާގެ ބާވަތްތައް ބޭނުންކުރުން، ރޯދަޔަށްހުރެ އަވީގައި ގިނައިރު ނޫޅުމާއި، އަވީގައި އުޅޭނަމަ، ތޮފި އައިނު ފަދަ ތަކެތި ބޭނުންކުރުން، ކޮފީ، ކޯލާ، އެނާޖީ ޑްރިންކް ފަދަ ކެފެއިން އެކުލެވޭ ބުއިންތަކާ ދުރުހެލިވުން ފަދަ ކަންތައްތައް ހިމެނެއެވެ.މައިގްރޭން ފަދަ މައްސަލަތައް ހުންނަ މީހުން ޑޮކްޓަރުން ލިޔެދީފައި ހުންނަ ބޭސްތައް ގަވާޢިދުން ބޭނުންކުރުން ސަމާލުވުމަކީ މުހިއްމު ކަމެކެވެ.\nބަނޑުހަރުވުމަކީ ވެސް ރޯދަމަހުގައި ބައެއް މީހުންނަށް ދިމާވެދާނެ ކަމެކެވެ. ބަނޑުހަރުވުމަށް ދިމާވާ މައިގަނޑު ސަބަބަކަށް ވެފައި އޮންނަނީ އެކަށޭނަ ވަރަށް ދިޔާތަކެތި ނުބުއިމުގެ ސަބަބުން ހަށިގަނޑުން ފެން މަދުވުމެވެ. ރޭގަނޑުގެ ވަގުތުތަކުގައި އެކަށޭނަ ވަރަށް ދިޔާތަކެތި ބުއިމާއި، މޭވާއާއި ތަރުކާރީ ފަދަ ފައިބަރުން މުއްސަދި ކާނާގެ ބާވަތްތައް ބޭނުންކުރުމާއި، ހެލިފެލިވެއުޅުމާއި، ގަވާއިދުން ކަސްރަތުކުރުމަކީ ވެސް ބަނޑުހަރުވުން ފަދަ އުދަނގޫތަކަށް ލުއިކަން ގެނެސްދޭނެ ކަންކަމެވެ.\nރަމަޟާން މަހުގައި ރޯދައަށް ހުންނަ ހުރުމުގައި ނުކައި ގިނައިރު ހުރުމާއި، ރޭގަނޑުގެ ވަގުތު ތަކުގައި އެކަށޭނަ ވަރަށް ދިޔާތަކެތި ނުބުއިމާއި، ރަގަޅަށް ނުނިދުން ފަދަ ކަންކަމަކީ އޭގެ ސަބަބުން ރޯދައަށް ހުންނައިރު ހާސްވެ ފިކުރުބޮޑުވުން ކުރިމަތިކޮށްފާނެ ކަންކަމެވެ. ހާސްވެ ފިކުރުބޮޑުވުން ކުޑަކުރުމަށް ގިނަ ވަގުތު ދީނީ އަޅުކަމުގައި ހޭދަކުރުން މުހިއްމެވެ.މާބުރަކޮށް މަސައްކަތުގައި ނޫޅުމާއި، އަވީގައި ގިނައިރު ހޭދަނުކުރުމާއި، ރުޅި ކޮންޓްރޯލްކުރުމަކީ ވެސް ފިކުރުތަކުން ދުރުހެލިވުމަށް އެހީތެރިވެދޭނެ ކަންކަމެވެ.ކެފެއިން ހުންނަ ބުއިންތައް ބޭނުންކުރުމުން ދުރުހެލިވުމާއި، ދުންފަތުގެ އިސްތިއުމާލުކުރުން ފަދަ ނޭދެވޭ އާދަތަކުން ދުރުހެލިވުމަކީ ވެސް ހާސްވެ ފިކުރުބޮޑުވުން ކުޑަކޮށްދޭނެ ކަމެކެވެ.\nހަކުރު ދަށްވުން އަދި ހަކުރު ބަލި ކޮންޓްރޯލް ނުކުރެވުން\nހަކުރު ބަލީގެ އަހުލުވެރިންނަށް ރޯދަމަހު ހަކުރު ދަށްވުމަކީ ވަރަށް ގިނައިން ދިމާވާ ކަމެކެވެ. މާބޮޑަށް ހަކުރު ދަށްވެ، އެކަށޭނަ ފަރުވާ ނުލިބިއްޖެނަމަ، ޚަބަރު ހުސްވުމަކީ ވެދާނެގޮތެކެވެ. ހަކުރު ދަށްވުމުން ފެނިދާނެ އުދަނގޫތަކުގެ ތެރޭގައި ބޯއެނބުރުން، މޫނުމައްޗަށް އަދިރިވުން، ވާނުވާނޭގުން، ދާހިއްލުން، އަދި އާދަޔާ ޚިލާފަށް ރުޅިގަދަވުން، ފަދަ ކަންތައްތައް ހިމެނެއެވެ.އެހެންކަމުން ރޯދަމަހު ހަކުރު ކޮންޓްރޯލް ގައި ބެހެއްޓުމަށްޓަކައި، ރޯދަމަސް ފެށުމުގެ ކުރިން ޑޮކްޓަރަށް ދައްކައި، ބޭސްކާންޖެހޭ ރަނގަޅު ގޮތް އޮޅުން ފިލުވާފައި ބޭއްވުމަކީ ވަރަށް މުހިއްމު ކަމެކެވެ. ހަކުރު ބަލި ހުންނަނަމަ، ކެއުމަށް ވަކި ބަދަލެއް ގެންނަންޖެހޭތޯ ކަމުގެ ޚާއްޞަ ޑޮކްޓަރުންގެ ކިބައިން އޮޅުން ފިލުވުން މުހިއްމެވެ. ހަކުރު ހުރި މިންވަރު ބަލަމުން ގެންދިއުން ވެސް މުހިއްމާއި، ހަކުރު ބައްޔާއި ގުޅިގެން ޑޮކްޓަރުން ލިޔެދީފައި ހުންނަ ބޭސްތައް، ޑޮކްޓަރުންގެ އިރުޝާދާ އެއްގޮތަށް ކުރިޔަށް ގެންދަންވާނެއެވެ.\nލޭމައްޗަށްދިއުމާއި، ސަރުބީ މަތިވުމާއި، ހިތުގެ ބަލި، ގުރުދާ ބަލިތައް ފަދަ ދާއިމީ ބަލިތަކަށް ބޭސް ބޭނުންކުރައްވާ ފަރާތްތަކުގެ ރޯދަމަސް ފެށުމުގެ ކުރިން ޑޮކްޓަރަށް ދައްކައި، ބޭސް ކެއުން ކުރިޔަށްގެންދަންވީގޮތް އޮޅުން ފިލުވާފައި ބެހެއްޓުމަކީ ބުއްދިވެރި ކަމެކެވެ. ރޯދަމަހު ދިމާވާ ތަފާތު ޞިއްޙީ މައްސަލަތަކުން ދުރުހެލިވުމަށް އެކަންކަމާ ގުޅޭގޮތުން ދީފައިވާ އިރުޝާދުތައް އެނގި އެއިރުޝާދުތަކާ އެއްގޮތަށް ޢަމަލުކުރުން މުހިއްމެވެ. ޞިއްޙީ މައްސަލަތަކުން ސަލާމަތްވެހުރެ، ދުޅަހެޔޮކަންމަތީ ރޯދަ މަސް ހޭދަކުރެވޭނީ މިކަންކަމަށް އިސްކަންދީގެންނެވެ.


ކޮވިޑް ޖެހިގެން ވެންޓިލޭޓަރުގައި އޮތް 71 އަހަރުގެ މީހާ ބަލިން ރަނގަޅުވެއްޖެ – DhiDaily\nކޮވިޑް ޖެހިގެން ވެންޓިލޭޓަރުގައި އޮތް 71 އަހަރުގެ މީހާ ބަލިން ރަނގަޅުވެއްޖެ\nކޮވިޑް 19އިގެ އިތުރުން ސިއްހީ ގިނަ މައްސަލަތަކެއް ހުރި އުމުރުން 71 އަހަރުގެ މީހަކު ބަލިން ރަނގަޅުވެއްޖެއެވެ. މި މީހާގެ ހާލު ސީރިއަސްވެ ވެންޓިލޭޓަރުގައި އޮތުމަށްފަހު މިހާރު ބަލިން ފަސޭހަވުމުން ވަނީ ވެންޓިލޭޓަރުން ނަގާފައެވެ.\nމިދިޔަ އޭޕްރީލް މަސްތެރޭގައި ކޮވިޑް 19 ޖެހުމަށްފަހު މިބަލިން ރަނގަޅުވެ މި މީހާ ދޫކޮށްލާފައިވަނީ އިއްޔެގެ ވަގުތެއްގައެވެ. ރާއްޖޭގައި މިހާތަނަށް ހާލު ބޮޑުވި ކޮވިޑް ބަލި މީހުންގެ ތެރެއިން ބަލިން ސަލާމްވި އެންމެ އުމުރުން ދުވަސްވީ މީހާ އަކީ އެ މީހާ ކަމަށާއި އަދި މިއީ ލިބުނު ވަރަށް ބޮޑު ކާމިޔާބެއްގެ ގޮތުގައި އައިޖީއެމްއެޗްގެ ޑަކްޓަރުން ދަނީ ފާހަގަކުރަމުންނެވެ.\nއުމުރުން ދުވަސްވުމާއި، ދާއިމީ ބައްޔަށް ފަރުވާ ކުރާ މީހުންނަށް ކޮވިޑުގެ ރިސްކު ބޮޑުކަމަށް ސިއްހީ މާހިރުން ލަފާދެމުންދެއެވެ. މިފަދަ މީހުންނަށް ކޮވިޑް ޖެހުމުން ފުރާނައަށް ނުރައްކާވާކަމުގައި ޑަކްޓަރުންދަނީ ބުނަމުންނެވެ.\nމި މުސްކުލި މީހާ ކޮވިޑް ޖެހިގެން ގެނެވުނު އިރު ހަކުރު ބައަްޔާއި، ލޭމައްޗަށް ދިޔުމާއި، ނިއުމޯނިޔާގެ އަލާމަތްތަކުގެ އިތުރުން ކުރިން ސްޓްރޯކެއްވެސް ޖެހިފައިވާކަމަށް އައިޖީއެމްއެޗެގެ ޑަކްޓަރ މުހައްމަދު އަލީ ޓްވީޓު ކުރައްވާފައިވެއެވެ.\nމިހާތަނަށް ރާއްޖެއިން ރަނގަޅުވެފައިވާ އެންމެ އުމުރުން ދުވަސްވީ މީހާއަކީ 92 އަހަރުގެ މީހެކެވެ.


އަބްދުﷲ ޝާހިދާއި އެކު “އާ ބާރެއް” ކެމްޕެއިން ދަތުރު ފޯރިއާއެކު ކުރިއަށް – Maldivian Democratic Party\nއަބްދުﷲ ޝާހިދާއި އެކު “އާ ބާރެއް” ކެމްޕެއިން ދަތުރު ފޯރިއާއެކު ކުރިއަށް\nރައްޔިތުންގެ މަޖިލީހުގެ ރައީސް އަބްދުﷲ ޝާހިދު އިސްވެހުންނަވައި ހއ އަދި ހދ އަތޮޅަށް “އާ ބާރެއް”ގެ ނަމުގައި އިއްޔެ (15 ސެޕްޓެމްބަރ 2013) ފަށްޓަވާފައިވާ ކެމްޕެއިން ދަތުރުތައް ފޯރިއާއެކު ކުރިއަށް އެބަދެއެވެ. މިގޮތުން މި ދަތުރުފުޅުގައި އެންމެ ފުރަތަމަ ޒިޔާރަތް ކުރެއްވީ ހދ. ހަނިމާދޫއަށެވެ.\nހަނިމާދޫގައި ދޮރުން ދޮރަށް ހިންގަވައި ރައްޔިތުންނަށް އެމްޑީޕީގެ ސިޔާސަތުތަކާއި ބެހޭ މައުލޫމާތު ދެއްވައިފައިިވެއެވެ. ދޮރުން ދޮރަށް ހިނގުން ކުރިއަށް ގޮސްފައިވަނީ “އާ ބާރެއް” ކެމްޕެއިން ޓީމުގެ މެންބަރުން ވަކިވަކިން ގޭގެއަށް ވަޑައިގަންނަވާ ގޮތަށެވެ. މިގޮތުން ޑީއަރޕީގެ ޕަރލިމެންޓްރީ ގްރޫޕްގެ ލީޑަރ ޑރ. މައުސޫމާއި، ކައުންސިލް މެންބަރު އަލީ ޝަރީފްވެސް އެޕާޓީއަށް ތާއިދުކުރައްވާ ފަރާތްތަކާއި ބައްދަލުކުރެއްވިއެވެ. އެއަށްފަހު ހަނިމާދޫ ޒުވާނުން ކެމްޕެއިން ޓީމަށް ވަނީ ބޮޑިބަތް ޖާފަތެއް އަރުވާފައެވެ.\nމިފަހަރުގެ ދަތުރުފުޅުގައި ކެމްޕެއިން ޓީމު މިއަދު ހެނދުނު ވަޑައިގެންނެވީ ހއ. މާރަންދޫއަށެވެ. އެރަށުގައިވެސް ދޮރުން ދޮރަށް ހިންގަވާ ރައްޔިތުންނާއި ބައްދަލުކުރެއްވިއެވެ. މީގެ އިތުރުން އެރަށު އެމްޑީޕީ ހަރުގޭގައި ބައްދަލުވުމެއް ބާއްވަވައިފައިވެއެވެ. މިބައްދަލުވުމުގައި ކެމްޕެއިން ޓީމްގެ މެންބަރުންގެ އިތުރުން މާރަންދޫއިން ގުޅިވަޑައިގެންނެވި ހޯރަފުށީ ދާއިރާގެ އެމްޑީޕީގެ މެންބަރު އަޙްމަދު ރަޝީދު ވާހަކަފުޅުދެއްކެވިއެވެ.\nމިއަދުގެ މެންދުރުފަހު ކެމްޕެއިން ޓީމު ހަރަކާތްތެރިވަމުންދަނީ ހއ. ތުރާކުނުގައެވެ. މިދަތުރުފުޅުގައި ޑީއަރޕީގެ އިސް ދެ މެންބަރުންގެ އިތުރުން ޕަރލިމެންޓްރީ ގްރޫޕްގެ މެންބަރު މުޙައްމަދު ޝިފާޒް އަދި ކެމްޕެއިންގެ އިސްހަރަކާތްތެރިން ބައިވެރިވެވަޑައިގަންނަވައެވެ.


ކޮކާކޯލާ ލޯންގްރަން މެރަތަން ހައްމާދު ކާމިޔާބުކޮށްފިމިކަލް ނޫސް\nކޮކާކޯލާ ލޯންގްރަން މެރަތަން ހައްމާދު ކާމިޔާބުކޮށްފި\n22 އޭޕްރީލް 2018, 9:04 |\nޓޯޓަލް ފިޓްނަސް ގްރޫޕް (ޓީއެފްޖީ) އިން އިންތިޒާމްކޮށްގެން ކުރިއަށްގެންދިޔަ ކޮކާކޯލާ ލޯންގް ރަން ގެ މެރަތަން ކެޓަގަރީ ހައްމާދު ޝަފީގު ކާމިޔާބުކޮށްފިއެވެ. މިދިޔަ ހުކުރު ދުވަހު ހުޅުމާލޭގައި ކުރިއަށްދިޔަ ލޯންގުރަން ގެ މެރަތަން ހައްމާދު ނިންމާފައިވަނީ3ގަޑި 30 މިނިޓް 58 ސިކުންތުންނެވެ. ހައްމާދު ފަހަތުން ދެވަނައަށް މިރޭސް ނިންމާފައިވަނީ މަޝްހޫރު ދުވުންތެރިއާ އާތިފެވެ. އާތިފު މެރަތަން ނިންމާފައިވަނީ 03 ގަޑި 35 މިނިޓް 44 ސިކުންތުންނެވެ.\nޓީއެފްޖީން އިންތިޒާމް ކުރި މިއިވެންޓްގައި ޖުމްލަ 1500 އެއްހާ ބައިވެރިންވަނީ4ކެޓަގަރީއަކުން ބައިވެރިވެފައެވެ. އެއީ މެރަތަން އާއި ހާފް މެރެތަން އާއި 10 ކިލޯމީޓަރުގެ ކެޓަގަރީގެ އިތުރުން5ކިލޯ މީޓާރުގެ ކެޓަގަރީ އެވެ.\nދިގު ދުވުންތަކުގައި ފުވައްމުލަކު ބައިވެރިން ދަނީ ބޮޑެތި ކާމިޔާބީތަކެއް ހޯދަމުންނެވެ. އެގޮތުން ޓޯޓަލް ފިޓްނަސް ގްރޫޕް (ޓީއެފްޖީ) އިން 312 ބައިވެރިންނާއިއެކު މިދިޔަ އަހަރު އައްޑު އަތޮޅުގައި ކުރިއަށްގެންދިޔަ “ކޮކާކޯލާ ރަން އިން އައްޑޫ” ގެ ހާފްމެރަތަން ބައިން އެއްވަނަ ހޯދައިފައިވަނީ ވެސް ފުވައްމުލަކުގެ ދުވުންތެރިއެކެވެ. ފުވައްމުލަކު ބީޗްވޭ، ހަސަން އާމިރު އެރޭސް ނިންމާފައި ވަނީ 1:50:16 އިންނެވެ.


Kinbodhoo Eid Kubus - Hali News\nކިނބިދޫ ޢީދު ކުބުސް\n20 July 2021, 04:02\nޒަމާނުއްސުރެ ދިވެހިން ވަރަށް ކުލަގަދަކޮށް އަޟުޙާ ޢީދު ފާހަގަ ކުރެއެވެ. އެކި ހިސާބުތަކުގައި ތަފާތު ކުޅިވަރުތަކާއި ޢިޖުތިމާޢީ ޙަރަކާތްތައް ކުރިއަށް ގެންދެއެވެ. ބައެއް ރަށްރަށުގައި ޢީދު އައުމުގެ ކުރިން ޢީދަށް ތައްޔާރުވުމަށް ގިނަ ކަންތައްތަކެއް ކުރެއެވެ. މިގޮތުން ތ. އަތޮޅު ކިނބިދޫގައި ބޮޑު ޢީދަށް ތައްޔާރު ކުރާ ޢީދު ކުނބުސް މިއީ ފާހަގަ ކޮށްލެވޭ ޢިޖުތިމަޢީ ހަރަކާތެކެވެ.\nޢީދު އައުމުގެ ތިންދުވަސް ކުރިން ކިނބިދޫމީހުން ތައްޔާރުކުރުމަށް ފަށާ މި ބޮޑު ކުނބުސް ހެދުމުގައި އެރަށުގެ ރައްޔަތުން ބައިވެރިވެއެވެ. އަންހެނުން ނާއި ފިރިހެނުން ކުދި ބޮޑު އެންމެހައި ރައްޔިތުން އެއްބައިވެގެން ތައްޔާރުކުރާ މި ކުނބުސް އަކީ ފޮނި ކާއެއްޗެކެވެ.\nމިއަހަރުގެ ޢީދު ކުނބުސް ތައްޔާރުކުރުމަށް ކިނބިދޫ މީހުން ފެށީ މި ޙައްޖުމަހުގެ ހަތްވަނަ ދުވަހުއެވެ.\nކުނބުސް ތައްޔާރު ކުރަނީ ގަބުޅި ހުންޏާއި ދޯބުރާލި ހަކުރާއި ގޮދަން ފުށާއި ދިޔާ ހަކުރު އަޅައިގެނެވެ. މިއީ ދިވެހިން ހުނިހަކުރު ހިލާ ގޮތަށް ތާހުގައި ހިލައިގެން ހަދާ ފޮނި ކާއެއްޗެއްކަމަށް ކިނބިދޫ ކައުންސިލުގެ ރައީސް އަލީ ޙުސެއިން ބުނުއްވިއެވެ.\nމިއަހަރުގެ ކުނބުސް ހެދުމަށް 600 ގަބުޅީގެ ހުނި އެޅިއެވެ. މިއަހަރު ކިނބިދޫ މީހުން ފިހުނު ޢީދު ކުނބުސްގެ ދިގުމިނަކީ 8 ފޫޓެވެ. އަދި ފުޅާ މިނުގައި3ފޫޓު ހުއްޓެވެ. މިދިއަހަރު ކުނބުސް މިއަށްވުރެވެސް ބޮޑުކަމަށް ކިނބިދޫއިން ވާހަކަދެއްކި މީހަކު ބުނުއްވިއެވެ.\nމި ކުބުހަށް ގަބުޅި އާއި ހަކުރު އެޅުމަށްފަހު ތާސްތަކުގައި ހިލަނީއެވެ. ވަލުން ދަރުހޮވައިގެން ދަރު އުނދުނުގައި މިއަހަރު ކުބުސް ހިލީ 10 ތާހުގައެވެ.\nކުބުސް ހިލުމަށްފަހު ކެޔޮފަތުގައި ޖަހައިގެން ފިހަނީއެވެ. ކުބުސް ފިހުމަށްޓަކައި ބޮޑު ވަޅުގަނޑެއް ކޮނެ، އެ ވަޅުގަނޑުތެރޭގައި ބޮނބިއަންދާ އަނގުރު ހަދައެވެ. އެއަށްފަހު ތައްޔާރު ކުރި ކުބުސް ކެޔޮފަތަށްލާ އެ ވަޅުގަނޑުގައި ފިހެއެވެ. ކުރީ ޒަމާނުގައި ކެޔޮފަތުގައި ފިހާ މި ކުބުސް މިހާރު ފިހަނީ އެލްމެނިޔަމް ފޮއިލް ގައެވެ.\nމިއަހަރު ކުބުސް ފިހަން ފެށީ ރޭގަނޑު 11 ޖަހާކަންހާއިރު ކަމަށް ކައުންސިލުގު ރައީސް ބުނުެއްވިއެވެ. އަދި ޑިއުޓީ ބަހައިގެން ކުބުސް ފިހުމަށް މީހުން ތިއްބެއެވެ. ފަތިހު އަންހެންވެރިން އައިސް މި ކުބުސް ފިހެވިއްޖެތޯ ބަލާފައި ނުފިހެވޭނަމަ، އަނެއްކާވެސް މައްޗާއި ދަށަށް އަނގުރު އަޅައި އިތުރަށް އަންދައެވެ.\nކުބުސް ހިލުމުގެ މަސައްކަތުގައި\nކުރީގައި ކިނބިދޫމީހުން ކުބުސް ފިހުމަށްފަހު ޢީދު ނަމާދުން ފައިބައިގެން އައިސް ބޮޑު ޖަމާޢަތުގައި މި ކުބުސް ކެއުން އޮވެއެވެ. ނަމަވެސް ކޮވިޑްގެ ސަބަބުން ބޮޑު ޖަމާޢަތް ހަދައިގެން މިކަން ކުރެވެން ނެތުމުން ޢީދު ނަމާދުން ފައިބައިގެން އަންނަ އިރު ފޮއިލަށް ނޫނީ ކޮތަޅަށްލާ ބަންދުކޮށްގެން ބަހާލާގޮތަށް ހަމަޖެެހިފައިވާ ކަމަށް ރައީސް ބުނުއްވިއެވެ.\nކުބުސް ހިލުމަަށް ބޭނުވާ ގަބުޅި ގާނަނީ\nކިނބިދޫގައި ތައްޔާރުކުރާ ޢީދު ކުބުހަކީ ވަރަށް ކުރީ ޒަމާނުންވެސް އެރަށުގެ ޢީދުޙަރަކާތެކެވެ. އާދަކައިދައިގައި ހިމެނޭ އިޖުތިމާޢީ ޙަރަކާތެކެވެ.\nދިވެހިރަޢްޖޭގެ އެކި ރަށްރަށުގައި ޢީދު ފާހަގަ ކުރުމަށް މިފަދަ އިޖުތިމާޢީ އެއްބައިވަންތަކަކަމުގެ ޙަރަކާތްތައް ކުރިއަށް ގެންދެއެވެ. އާދަކަދާއި ޘަގާފަތް ދަމަހައްޓައެވެ.\nއަޅުގަނޑުމެން ހުރިހާދިވެހިންގެވެސް އުންމީދަކީ، އާދަކަދައިގައި ހިމެނޭ މިފަދަ ޢިޖުތިމާޢީ ޙަރަކާތްތައް ބޭއްވޭނެ ފަދަ ދުވަހެއް މިންވަރު ކުރެއްވުމެވެ. މީސްތަކުން އެއްބައިވެ އެއްބައިވަންތަކަމުގެ ޙަރަކާތްތައް ހިންގޭނެ ދުވަހެއް މިންވަރުކުރެއްވުމެވެ.


ލަހޫ·5މޭ 2021\nމަސްތުވާތަކެއްޗާ ދެކޮޅަށް ފުލުހުން ކުރަމުންދާ މަސައްކަތްތަކުގެ ތެރެއިން، ޅ. ނައިފަރު އަދި ރ. އިނގުރައިދޫން މަސްތުވާތަކެއްޗާއެކު މީހަކު ހައްޔަރުކޮށް އެ މައްސަލަތައް ފުލުހުން ތަޙުޤީޤު ކުރަން ފަށައިފިއެވެ.\nމަސްތުވާތަކެތީގެ މައްސަލައާ ގުޅިގެން ނައިފަރުން ހައްޔަރުކޮށްފައިވަނީ 31 އަހަރުގެ މީހެކެވެ. އޭނާ ހައްޔަރުކޮށްފައިވަނީ މި މަހުގެ3ވަނަ ދުވަހު ނައިފަރު ފުލުހުން ރަށުތެރެ ޕެޓްރޯލް ކުރަމުންދިޔައިރު އޭނާއާއިމެދު ތުހުމަތު ކުރެވިގެން ހުއްޓުވައި ބަލައި ފާސްކުރިއިރު މަސްތުވާތަކެތި ކަމަށް ބެލެވޭ އެއްޗެއްހުރި ރަބަރު ޕެކެޓެއް ފެނުމާ ގުޅިގެންނެވެ.\nއޭގެ އިތުރުން މަސްތުވާތަކެތީގެ މައްސަލައަކާ ގުޅިގެން 29 އަހަރުގެ މީހަކު އިނގުރައިދޫން ހައްޔަރުކޮށްފައިވެއެވެ. އޭނާ ހައްޔަރުކޮށްފައިވަނީ އިނގުރައިދޫއަށް މަސްތުވާތަކެތި އެތެރެކުރަން އުޅޭ ކަމަށް ފުލުހުންގެ އިންޓެލިޖެންސަށް ލިބުނު މަޢުލޫމާތަކާ ގުޅިގެން ހިންގި އޮޕަރޭޝަނުގައެވެ. މި މަހު 1 ވަނަ ދުވަހު ހިންގި އެ އޮޕަރޭޝަނުގައި އޭނާ ހައްޔަރުކޮށް ބަލައި ފާސްކުރިއިރު މަސްތުވާތަކެތި ކަމަށް ބެލެވޭ އެއްޗެއްހުރި ރަބަރު ޕެކެޓެއް ފެނިފައިވެއެވެ.\nދުވަސްތަކަކަށްފަހު ކޮވިޑްގެ އަދަދުތައް 100 އަށް!


ލޯނެއްގެ ދަށުން ބަޓްޝުއާއީ ގެންނަން ވެސްޓްހަމްއިން ޝައުގުވެރިވޭ\nއިނގިރޭސި ޕްރެމިއަ ލީގު\nބަޓްޝުއާއީ ޗެލްސީއަށް ބަދަލުވީ ފްރާންސްގެ މާސޭއިން 33 މިލިއަން ޕައުންޑަށް\n10 ޖެނުއަރީ 2017 | އަންގާރަ 20:20\nބެލްޖިއަމަށް އުފަން ޗެލްސީގެ ފޯވަޑް މިޝީ ބަޓްޝުއާއީ\nމި ޖެނުއަރީ ޓްރާންސްފާގައި ލޯނެއްގެ ދަށުން ޗެލްސީގެ ޒުވާން ފޯވާޑް މިޝީ ބަޓްޝުއާއީ ގެންނަން ވެސްޓްހަމް ޔުނައިޓެޑުން ޝައުގުވެރިވާ ކަމަށް މީޑިޔާ ރިޕޯޓުތައް ބުނެފި އެވެ.\nމިދިޔަ އަހަރުގެ ހޫނު މޫސުމުގެ ޓްރާންސްފާގައި ފްރާންސްގެ މާސޭއިން 33 މިލިއަން ޕައުންޑަށް ބަޓްޝުއާއީ ޗެލްސީއަށް ބަދަލުވި ނަމަވެސް އޭނާ އަށް އެކަށީގެންވާ ވަރަށް ކުޅުމުގެ ފުރުސަތު ލިބިފައެއް ނުވެއެވެ.\nއުމުރުން 23 އަހަރުގެ ބަޓްޝުއާއީއަށް ކުޅުމުގެ ފުރުސަތު ދިނުމުގެ ގޮތުން ޗެލްސީން އަންނަނީ އޭނާ ލޯނެއްގެ ދަށުން ސްވެންސީ ސިޓީއަށް ފޮނުވާލުމަށް މަސައްކަތްކުރަމުންނެވެ. ބަޓްޝުއާއީ ފޮނުވާލުމަށްފަހު، ޗެލްސީން މަސައްކަތްކުރަމުންދަނީ ލޯނެއްގެ ދަށުން ސްވެންސީގެ ތަޖުރިބާކާރު ފޯވާޑް ފެނާންޑޯ ލޮރެންޓޭ ގެނައުމަށެވެ.\nއުމުރުން 31 އަހަރުގެ ލޮރެންޓޭއަކީ ޗެލްސީގެ ކޯޗު އެންޓޯނިއޯ ކޮންޓޭއާ އެކީ މީގެކުރިން ޔުވެންޓަސްގައި މަސައްކަތްކޮށްފައިވާ ކުޅުންތެރިއެކެވެ.\nޖެނުއަރީ ޓްރާންސްފާ ނިމުމުގެ ކުރިން ރަނގަޅު ފޯވާޑެއް ގެންނަން ވެސްޓްހަމްއިން ބޭނުންވާއިރު، އެޓީމުގެ އަމާޒު މިވަގުތު އެންމެ ބޮޑަށް ހުރި އެއް ކުޅުންތެރިއަކީ ބަޓްޝުއާއީ ކަމަށް ރިޕޯޓުތަށް ބުނެއެވެ. ބަޓްޝުއާއީ މިދިޔަ އަހަރު ޗެލްސީއަށް ބަދަލުވުމުގެ ކުރިން ވެސް ވެސްޓްހަމްއިން އޭނާ ހޯދަން ވަނީ މަސައްކަތްކޮށްފަ އެވެ.\nމީޑިޔާ ރިޕޯޓުތަށް ބުނާގޮތުން ލޯނެއްގެ ދަށުން އެހެން ޓީމަކަށް ދެވެން އޮތްނަމަ ސްވެންސީއަށް ވުރެ ބޮޑަށް ބަޓްޝުއާއީ ދާން ބޭނުންވަނީ ވެސް ވެސްޓްހަމް އަށެވެ.\nޗެލްސީއަށް ބަދަލުވުމުގެ ކުރިން ބެލްޖިއަމްއަށް އުފަން ބަޓްޝުއާއީ އައީ ފްރާންސްގެ މާސޭގައި މޮޅު ކުޅުމެއް ދައްކަމުންނެވެ. އެގޮތުން އޭނާ ވަނީ ފްރެންޗް ލީގުގައި އެޓީމަށް ކުޅެދިން 62 މެޗުގައި 26 ގޯލް ކާމިޔާބުކޮށްދީފަ އެވެ.


މަޤާމް: ސަޕޯޓް ސަރވިސް އޮފިސަރ 1\nކްލެސިފިކޭޝަން: ސަޕޯޓް ސަރވިސް\nމުސާރަ: މަހަކު3,753/- ރުފިޔާ\nސަރވިސް އެލަވަންސް: މަހަކު 3500/- ރުފިޔާ\nނޮން ޕްރެކްޓިސް އެލަވަންސް: މަހަކު 1,688/80 ރުފިޔާ\nމަސައްކަތް ކުރަންޖެހޭ ތަން: ހުޅުމާލެ ޖަލު\nކޮންޓްރެކްޓް މުއްދަތު: 01 އަހަރު\nޖަލުން ހަވާލުކުރާ ތަންތަން ސާފުކޮށް ބެލެހެއްޓުން.\nޖަލުގައި ބާއްވާ އެކިއެކި ރަސްމިއްޔާތުތަކަށް ޖަލު ތައްޔާރުކުރުމަށް އެހީތެރިވުން.\nޖަލުން ހަމަޖައްސާ ޑިއުޓީ ތަކަށް ނުކުމެ އެޑިއުޓީއެއްގައި ކުރަން ހަވާލުކުރާ މަސައްކަތް ކުރުން.\nމަސައްކަތާއި ގުޅޭ ގޮތުން ހަވާލުކުރެވޭ އެންމެހާ ކަންތައްތައް ކުރުން.\nއެކިއެކި ބައްދަލުވުންތަކަށް ސައި/ކޮފީ ތައްޔާރު ކުރުން.\n- ލިޔަންކިޔަން ދަތުމާއެކު / އިންޓަވިއުގައި މަސައްކަތަށް ގާބިލްކަން ކަށަވަރު ކޮށްދިނުން.\n- އަންހެން ބޭފުޅުންނަށް އިސްކަން ދެވޭނެއެވެ.\n- މިމަޤާމަށް މީހަކު ހޮވުމަށް ބޭއްވޭ އިންޓަރވިއު އޮންނާނެ ތާރީޚާއި ތަން، މި އިޢުލާނުގެ މުއްދަތު ހަމަވާ ތާރީޚުން ފެށިގެން ފަސް ދުވަހުގެ ތެރޭގައި އެންގޭނެއެވެ.\n- މި މަޤާމުތަކަށް އެދޭ ފަރާތްތަކުން ވަޒީފާއަށް އެދޭ ފޯމާއި ވަނަވަރު އަދި ހުށައަޅަންޖެހޭ ލިޔެކިއުންތަކާ އެކު 20 ސެޕްޓެމްބަރ 2018 ވާ އާދިއްތަ ދުވަހުގެ 13:00ގެ ކުރިން މޯލްޑިވްސް ކަރެކްޝަނަލް ސަރވިސް( ޣާޒީ ބިލްޑިންގ/ ގްރައުންޑް ފްލޯރ) އަށް ހުށަހެޅުއްވުން އެދެމެވެ.\n- ހުށަހަޅަންޖެހޭ ލިޔުންތައް ފުރިހަމަ ނުކޮށް ހުށަހަޅާ ފޯމާއި ޝަރުޠު ހަމަނުވާ ފަރާތްތަކުން ހުށަހަޅުއްވާ ފޯމުތައް ބާޠިލް ކުރެވޭނެ ވާހަކަ ދަންނަވަމެވެ.\n- ހުށަހަޅުއްވާފައިވާ ލިޔެކިއުންތައް ސައްހަ ނޫންކަމަށް ސާބިތުވެއްޖެނަމަ ފޯމް ބާޠިލް ކުރެވޭނެ ވާހަކަ ދަންނަވަމެވެ.\n- ވަޒީފާއަށްއެދޭ ފޯމާއެކު ހުށަހަޅާ ލިޔުންތަކުގެ އަސްލު އިންޓަވިއުއަށް ހާޒިރުވާއިރު ގެންނަން ޖެހޭނެއެވެ.\nފޯން ނަންބަރު: 3026115/ 3026114\n14 ސެޕްޓެންބަރު 2018\nސުންގަޑި: 20 ސެޕްޓެންބަރު 2018 1500


އުނގޫފާރުގެ އީދު ކުޅިވަރުތައް މިރޭ ފެށޭނެ – Ungoofaaru\nބަނޑޭރިގަނޑު/ޙަބަރު/އުނގޫފާރުގެ އީދު ކުޅިވަރުތައް މިރޭ ފެށޭނެ\nމުނާޒު މުޙައްމަދު 20 އޯގަސްޓް 2018\n0 351 1 މިނެޓުން ކިޔާލެވޭ\n1439 ވަނަ އަހަރުގެ އަޟްހާއީދުގެ ކުޅިވަރުތައް މިރޭ އުނގޫފާރުގައި ރަސްމީކޮށް ފެށޭނެއެވެ.\nއާދަކާދައިގެ މަތިން މިފަހަރުވެސް އީދުގެ ކުޅިވަރުތައް ފެށިގެން ދާނީ ޢީދުވެދުމާއި ދިއުމުންނެވެ. މި ހަރަކާތަކީ ޢިދު ކުޅިވަރުތައް ކުޅުމުގެ ހުއްދަ އުނގޫފާރު ކައުންސިލުން އީދު ކޮމެޓީއާ ހަވާލު ކުރުމަށް ބާއްވާ ހަރަކާތެކެވެ. މި ހަރަކާތް ފެށޭނީ މިރޭ 20:30 ގައި އުނގޫފާރު ޒުވާނުންގެ މަރުކަޒުންނެވެ. އަދި ނިންމާނީ ސްޓޭޖް ސަރަހައްދަށެވެ.\nއެއަށްފަހު މިރޭގެ 22:00 ގައި އޮންނާނީ އީދު ހުޅުޖެހުމެވެ. އުނގޫފާރު ކުދި ބޮޑު އެންމެންގެ މެދުގައި މަޤުބޫލު މި ހަރަކާތް އޮންނާނީ އުނގޫފާރު އިރުމަތީ މަގު ކޮޅު އަތިރިމަތީގައެވެ.\nއުނގޫފާރުގައި އީދު ފާހަގަ ކުރުމަށް މާދަމާއިން ފެށިގެން އޮގަސްޓް 24 ގެ ނިޔަލަށް ވަނީ ގިނަ ކުޅިވަރުތަކެއް ރޭވިފައެވެ. އީދު ދުވަސް ފެށިގެން ދާނީ އީދު ނަމާދުންނެވެ. އީދު ނަމާދު މިފަހަރު ވެސް ކުރަން ހަމަޖެހިފައި ވަނީ ކުރީފަހަރެކޭ އެއްފަދައިން ބޮޑު ޖަމާޢަތުގައި އުނގޫފާރު ފުޓްސަލް ދަނޑުގައެވެ.\nއީދު ނަމާދަށް ފަހު ރަށުގެ ރައްޔިތުންނަށް ދެވޭ އީދު ސައިފޮދު އޮންނާނެއެވެ. އީދު ސައިފޮދު އިންތިޒާމް ކުރެވިފައި ވަނީ ޒުވާނުންގެ މަރުކަޒުގައެވެ. އެއަށް ފަހު ކުރިއަށް ދާނީ އުޟްހިޔާ ކަތިލުމެވެ.\nއީދު ދުވަހު 10:00 ގައި ކުރިއަށް ދާނީ ފިރިހެނުންގެ ބިލެއް އެޅުމެވެ. ޒުވާނުންގެ މަރުކަޒުން ފެށޭ މި ހަރަކާތް އުނގޫފާރުގެ އެކި އެކި މަގުތަކުގައި ކުރިއަށް ދާނެއެވެ. އީދު ދުވަހު ހަވީރު ވާދެމުމުގެ މުބާރާތެއް ކުރިއަށް ދާއިރު ރޭގަނޑު އޮންނަނީ މާލި ޕެރޭޑެވެ.\nބުދަ ދުވަހު ހެނދުނު އޮންނާނީ އަންހެންވެރިންގެ ބިލެއް އެޅުމެވެ. އެއަށް ފަހު އެދުވަހު ހަވީރު ސްޓޭޖް ސަރަހައްދުގައި ރިލޭ ރޭސް އޮންނާނެއެވެ. މީގެ އިތުރުން އެދުވަހުގެ ރޭ ކުރިއަށްދާނީ ވަރަށް ތަފާތު އަދި މަޖާ ހަރަކާތެއް ގޮތުގައި ފާހަގަކޮށްލެވޭ “އުނގޫފާރު އޮޑިޝަން” އެވެ.\nބުރާސްފަތި ދުވަހަކީ އީދުގެ އެންމެ ފޯރިގަދަ އެއްދުވަސް ކަމުގައިވާ ކޯޑި ނެރޭ ދުވަހެވެ. މިފަހަރު ކޯޑި ހަދަން ބޭނުންވާ ސާމާނު ބަލާ ދިއުން އޮތީ ރ.މާކުރަތަށެވެ. ކޯޑި ހަދާ ސާމާނު ގެނައުމަށް ފަހު ކޯޑި ހެދުން ކުރިއަށް ދާނީ އުނގޫފާރު އިތުމަތީ ފަރާތު އަތިރިމަތީގައެވެ. އެއަށް ފަހު ހަވީރު ކޯޑި ނެރުމުގެ ހަރަކާތް އުނގޫފާރު ބޮޑެތި މަގުތަކުގައި ކުރިއަށް ދާނެއެވެ. މި ފޯރިގަދަ ހަރަކާތަށް ފަހު ބުރާސްފަތި ދުވަހުގެ ރޭ ސްޓޭޖު ޝޯއެއް ވެސް އޮންނާނެއެވެ.\nއީދު ކުޅިވަރުތަކުގެ އެންމެ ފަހު ހަރަކާތްތައް ހުކުރު ދުވަހު ކުރިއަށް ދާއިރު ހުކުރު ދުވަހު އޮންނާނީ ކޯޑި ކަނޑާލި މީހާ “ބޭ ބަނުމަށް ފަހު” މޫދަށް ލުމެވެ. ހުކުރު ދުވަހުގެ ހަވީރު ހާއްސަ ކުޑަ ކުދިންގެ ހަވީރެއް އޮންނާނެއެވެ. އީދު ކުޅިވަރުގެ އެންމެ ފަހު ހަރަކާތެއްގެ ގޮތުން އޮންނާނީ ހުކުރު ދުވަހުގެ ރޭ އޮންނަ ވާދެމުމުގެ މުބާރާތެކެވެ.\nރ. އުނގޫފާރު އީދުމަޖާ 1439


Membarunge gondi gelley gothah gaanonu asaasee islaahu kuranee\nރައްޔިތުންގެ މަޖިލިސް: އެންޓި ޑިފެކްޝަން ބިލެއް ހުށަހަޅަން ވަނީ ނިންމާފައި -- ފޮޓޯ: މަޖިލިސް\nރައްޔިތުންގެ މަޖިލީހުގެ މެންބަރުން އިންތިހާބުވި ޕާޓީ ބަދަލުކޮށްފި ނަމަ ގޮނޑި ގެއްލޭ، "އެންޓި ޑިފެކްޝަން ބިލު" ސަރުކާރުގެ ލެޖިސްލޭޓިވް އެޖެންޑާގައި ހިމަނައިފި އެވެ.\nސަރުކާރުގެ ލެޖިސްލޭޓިވް އެޖެންޑާގައި 201 ބިލު ހިމެނޭއިރު ގާނޫނުއަސާސީއަށް ހަތަރު އިސްލާހެއް ހުށަހެޅުމަށް ވަނީ ނިންމައިފަ އެވެ. އޭގެ ތެރެއިން އެއް ބިލަކީ އެންޓި ޑިފެކްޝަން ބިލެކެވެ.\nމަޖިލިސް މެންބަރުން އިންތިހާބުވާ ސިޔާސީ ޕާޓީ ބަދަލު ކުރާނަމަ ނުވަތަ އެ ޕާޓީން ވަކިވެއްޖެ ނަމަ މެންބަރުކަން ގެއްލޭ ގޮތަށް ފުރަތަމަ ފާސް ކުރީ 18 ވަނަ ރައްޔިތުންގެ މަޖިލީހުގަ އެވެ. އޭރު އެ ގާނޫނު އެކުލަވައިލީ 12 މެންބަރުންގެ ގޮނޑި ގެއްލޭނެ ގޮތަށް ސުޕްރީމް ކޯޓުން ނެރުނު ހުކުމަކާ ގުޅިގެނެވެ.\nނަމަވެސް ރިޔާސީ އިންތިހާބުގައި ޕީޕީއެމްއަށް ލިބުނު ނާކާމިޔާބީއަށް ފަހު މަޖިލީހުގެ މެޖޯރިޓީ އިދިކޮޅު ޕާޓީތަކަށް ލިބި އެންޓި ޑިފެކްޝަން ގާނޫނު އުވާލަން ފާސް ކުރި އެވެ. އެންޓި ޑިފެކްޝަން ގާނޫނު އުވާލަން މަޖިލީހުން ފާސް ކުރި ކުރުން ތަސްދީގު ކުރެއްވީ އޭރުގެ ރައީސް އަބްދުﷲ ޔާމީނެވެ.\nބަރުލަމާނީ ނިޒާމް އޮންނަ ގައުމުތަކުގައި އަމަލު ކުރަމުން އަންނަ އެންޓި ޑިފެކްޝަން ގާނޫނެއް އޮންނަން ޖެހޭ ކަމަށް އޭގެ ފަހުން ވިދާޅުވަމުން ގެންދެވީ ކުރީގެ ރައީސް އަދި މިހާރު ރައްޔިތުން މަޖިލީހުގެ ރައީސް މުހައްމަދު ނަޝީދެވެ. އެ މަނިކުފާނު ވިދާޅުވެފައި ވަނީ އެއީ ގާނޫނަށް ގެންނަން ޖެހޭ ބަދަލެއް ނޫން ކަމަށާއި އެ ވާންޖެހޭނީ ގާނޫނުއަސާސީއަށް ގެންނަ އިސްލާހަކަށް ކަމަށެވެ.\nދައުރު ދެންމޭނީ ގާނޫނު އަސާސީ އިސްލާހުކޮށްގެން


މަކީޓާ އެޓޯލް ޖޫނިއަރ ޗެމްޕިއަންޝިޕްގެ ފުރަތަމަ ދެދުވަހުގެ އިވެންޓްތައް ނިމުނުއިރު3ޢުމުރުފުރާ އެއްކޮށް ފިރިހެން ބައިން 25 ޕޮއިންޓާއެކު އެމް އެސް ހެލްޕިންގ ހޭންޑް ކުރި ހޯދިއިރު އަންހެން ބައިން 25 ޕޮއިންޓާއެކު ކުރި ހޯދާފައިވަނީ ޖަލާލުއްދީން ސްކޫލެވެ. ފިރިހެން ބައިން 24 ޕޮއިންޓާއެކު ދެވަނައިގައި ވަނީ ނޮޅިވަރަމް ސްކޫލެވެ. އަދި 19 ޕޮއިންޓާއެކު3ވަނަ ތިނަދޫ ޒުވާނުން ކްލަބެވެ. އަންހެން ބައިން2ވަނަ 23 ޕޮއިންޓާއެކު ތާޖުއްދީން ސްކޫލް އަދި 18 ޕޮއިންޓާއެކު3ވަނައިގައި ވަނީ ނޮޅިވަރަމް ސްކޫލެވެ.\n13 އަހަރުން ދަށުގެ ފިރިހެން ކުދިންގެ ބައިން 16 ޕޮއިންޓުން މަދުރަސަތުލް ޝައިޚް މުޙައްމަދު ޖަމާއްލުއްދީން ސްކޫލް ކުރި ހޯދިއިރު މިޢުމުރުފުރާގެ އަންހެން ބައިން ކުރި ހޯދާފައިވަނީ 13 ޕޮއިންޓާއެކު ތާޖުއްދީން ސްކޫލެވެ.\n16 އަހަރުން ދަށުގެ ފިރހެން ކުދިންގެ ބައިން 10 ޕޮއިންޓުން ޏ. އަތޮޅު ތަޢުލީމީ މަރުކަޒާއި ޖަލާލުއްދީން ސްކޫލް ވަނީ އެއްވަރުވެފައެވެ. އަދި މިޢުމުރުފުރާގެ އަންހެން ކުދިންގެ ބައިން 13 ޕޮއިންޓުން ކުރި ހޯދާފައިވަނީ ނޮޅިވަރަމް ސްކޫލެވެ.\n19 އަހަރުން ދަށުގެ ފިރިހެން ކުދިންގެ ބައިން 19 ޕޮއިންޓުން ކުރި ހޯދާފައިވަނީ ތިނަދޫ ޒުވާނުންގެ ކްލަބެވެ. އަދި އަންހެން ބައިން 16 ޕޮއިންޓާއެކު ކުރި ހޯދާފައިވަނީ ޖަލާލުއްދީން ސްކޫލެވެ.\nމިމުބާރާތުގައި3ކްލަބާއި 11 ސްކޫލަކުން 14 ޓީމް ވާދަކުރެވެ.\nމިމުބަރާތުގެ ފިރިހެން ޗެމްޕިއަން ޓީމަށް 7000ރ، ދެވަނަ ޓީމަށް 5000ރ އަދި3ވަނަ ޓީމަށް 3000ރ އާއި އަންހެން ޗެމްޕިއަން ޓީމަށް 7000ރ، ދެވަނަ ޓީމަށް 5000ރ އަދި3ވަނަ ޓީމަށް 3000ރ އާ އެކު ޖުމްލަ 30000.00ރުފިޔާގެ ފައިސާގެ އިނާމް ދޭގޮތަށް ވަނީ ހަމަޖެހިފައެވެ.


(1) އޭ ނަބިއްޔާއެވެ! اللَّه، ކަލޭގެފާނަށް حلالކުރައްވާފައިވާ ކަމެއް، ކަލޭގެފާނުގެ އަނބިއަނބިކަނބަލުންގެ ރުހުން ހޯއްދެވުމަށްޓަކައި ކަލޭގެފާނު حرامކުރައްވަނީ ކީއްވެގެންތޯއެވެ؟ اللَّهއީ، ގިނަގިނައިން ފާފަފުއްސަވާ، رحيمވަންތަ ރަސްކަލާނގެއެވެ.\n(2) ތިޔަބައިމީހުންގެ ހުވާތަކުން ބަރީއަވާނޭގޮތް، ހަމަކަށަވަރުން، ތިޔަބައިމީހުންނަށްޓަކައި اللَّه ކަނޑައަޅުއްވައިފިއެވެ. اللَّهއީ، ތިޔަބައިމީހުންގެ އެހީތެރިވަންތަ ރަސްކަލާނގެއެވެ. އަދި އެކަލާނގެއީ، މޮޅަށް ދެނެވޮޑިގެންވާ، حكيمވަންތަ ރަސްކަލާނގެއެވެ.\n(3) ނަބިއްޔާ، އެކަލޭގެފާނުގެ ބައެއް އަނބިކަނބަލުންގެ އަރިހުގައި (އެބަހީ: حفصةގެފާނުގެ އަރިހުގައި) ވާހަކައެއް ސިއްރުން ވިދާޅުވިހިނދު ހަނދުމަކުރާށެވެ! ފަހެ، އެކަމަނާ އެވާހަކައިން (عائشةގެފާނަށް) خبرކުރެއްވިހިނދު، އަދި اللَّه، އެކަލޭގެފާނަށް އެކަން ފާޅުކުރެއްވުމުން، އެވާހަކައިން ބައެއް އެކަލޭގެފާނު (އެކަމަނާއަށް) އަންގަވައި، އަނެއްބައި ނާންގަވައި ދޫކޮށްލެއްވިއެވެ. ފަހެ، އެކަމަނާއަށް އެވާހަކައިން އެކަލޭގެފާނު خبرކުރެއްވުމުން އެކަމަނާ ވިދާޅުވިއެވެ. ކަލޭގެފާނަށް މި خبرދިނީ ކާކުތޯއެވެ؟ އެކަލޭގެފާނު ވިދާޅުވިއެވެ. ތިމަންކަލޭގެފާނަށް އެ خبرއެންގެވީ، މޮޅަށް ދެނެވޮޑިގެންވާ، خبيرވަންތަ ރަސްކަލާނގެއެވެ.\n(4) ތިޔަ ދެބޭކަނބަލުން اللَّهއަށް توبةވާނަމަ (އެގޮތް ތިޔަ ދެބޭކަނބަލުންނަށް ހެޔޮކަން ބޮޑެވެ.) ފަހެ، ތިޔަ ދެބޭކަނބަލުންގެ ހިތްޕުޅު (رسولއާ އެދިވަޑައިގަންނަވާ ކަންތަކުން) އެއްކިބާވެއްޖެކަން ކަށަވަރެވެ. އަދި ތިޔަ ދެބޭކަނބަލުން އެކަލޭގެފާނާ ދެކޮޅަށް އެކަކު އަނެކަކަށް ވާގިވެރިވާނަމަ، ފަހެ، ހަމަކަށަވަރުން، اللَّهއީ، އެކަލޭގެފާނުގެ އެހީތެރިވަންތަ ރަސްކަލާނގެއެވެ. އަދި جبريلގެފާނާއި، صالح مؤمنންވެސްމެއެވެ. އަދި އެއަށްފަހު، ملائكةންވެސް، އެކަލޭގެފާނުގެ އެހީތެރިން ކަމުގައިވެއެވެ.\n(5) އެކަލޭގެފާނު، ތިޔަކަނބަލުން ވަރިކުރައްވައިފިނަމަ، ތިޔަކަނބަލުންނަށްވުރެ ހެޔޮކަންބޮޑު އަނބިންތަކެއް، އޭގެބަދަލުގައި އެކަލޭގެފާނުގެ ވެރިރަސްކަލާނގެ އެކަލޭގެފާނަށް ދެއްވައިފާނެތެވެ. (އެއީ) إسلامވެގެންވާ، إيمانވެގެންވާ، ކިޔަމަންވާ، توبةވާ، އަޅުވެރި، ރޯދަހިފާ، ބިކުރުވެރިނޫން އަނބިންނާއި، ބިކުރުވެރި އަނބިންނެވެ.\n(6) އޭ إيمانވެއްޖެ މީސްތަކުންނޭވެ! ތިޔަބައިމީހުންގެ އަމިއްލަ نفسތަކާއި، ތިޔަބައިމީހުންގެ أهلވެރިން، ނަރަކައިން ސަލާމަތްކުރާށެވެ! އެ ނަރަކައިގެ ދަރަކީ، މީހުންނާއި ހިލައެވެ. އެ ނަރަކައިގެ މައްޗަށް (ބަނޑޭރިންކަމުގައި) ހަރުކަށި، އަދި ގަދަފަދަ ملائكةންވެއެވެ. اللَّه، އެބޭކަލުންނަށް ކުރައްވާ أمرއަކަށް އެބޭކަލުން ނުއުރެދޭނެތެވެ. އަދި އެބޭކަލުންނަށް أمرކުރައްވާކަންތައް އެބޭކަލުން ކުރައްވާނެތެވެ.\n(7) އޭ كافرވެއްޖެ މީސްތަކުންނޭވެ! މިއަދު ތިޔަބައިމީހުން عذر ނުދައްކާށެވެ! ތިޔަބައިމީހުންނަށް ޖަޒާދެއްވާކަން ކަށަވަރީ، ތިޔަބައިމީހުން ކޮށްއުޅުނު ކަންތަކަށެވެ.\n(8) އޭ إيمانވެއްޖެ މީސްތަކުންނޭވެ! ތެދުވެރި، إخلاصތެރި توبةއަކުން، ތިޔަބައިމީހުން اللَّهއަށް توبةވާށެވެ! އޭރުން ތިޔަބައިމީހުންގެ ވެރިރަސްކަލާނގެ، ތިޔަބައިމީހުންގެ ކިބައިން، ތިޔަބައިމީހުންގެ ކުށްތައް ފުއްސަވައި، އެތާނގެދަށުން ފެންކޯރުތައް ހިނގަހިނގާހުންނަ ސުވަރުގެތަކަށް ތިޔަބައިމީހުން ވައްދަވައިފާނެތެވެ. ނަބިއްޔާއާއި، އެކަލޭގެފާނުގެ އަރިހުގައިވާ إيمانވިމީހުން، اللَّه ނިކަމެތިނުކުރައްވާނެ ދުވަހުގައެވެ. އެއުރެންގެ نور، އެއުރެންގެ ކުރިމަތިންނާއި، އެއުރެންގެ ކަނާތްފަރާތުން ހިނގަހިނގާ ހުންނާނެތެވެ. އެއުރެން ބުނާނެތެވެ. އަޅަމެންގެ ވެރިރަސްކަލާކޮ! އަޅަމެންގެ نور އަޅަމެންނަށް ފުރިހަމަކޮށްދެއްވާނދޭވެ! އަދި އަޅަމެންނަށް ފާފަފުއްސަވާނދޭވެ! ހަމަކަށަވަރުން، އިބަރަސްކަލާނގެއީ، ކޮންމެ ކަމެއްގެ މައްޗަށް ކުޅަދުންވަންތަ ރަސްކަލާނގެއެވެ.\n(9) އޭ ނަބިއްޔާއެވެ! كافرންނާއި، منافقންނާ ދެކޮޅަށް ކަލޭގެފާނު جهادކުރައްވާށެވެ! އަދި އެއުރެންގެ މައްޗަށް ހަރުކަށިވެވަޑައިގަންނަވާށެވެ! އެއުރެން ތިބެނިވި ތަނަކީ ނަރަކައެވެ. އަދި އެއީ ހާދަހާ ނުބައިވެގެންވާ ނިމިދިޔުމެކެވެ.\n(10) نوحގެފާނުގެ އަނބިކަނބަލުންނާއި، لوطގެފާނުގެ އަނބިކަނބަލުންގެ ވާހަކައިން، كافرވިމީހުންނަށް اللَّه، مثالއެއް ޖެއްސެވިއެވެ. އެ ދެބޭކަނބަލުން ތިއްބެވީ ތިމަންރަސްކަލާނގެ صالح އަޅުންގެ ތެރެއިން ދެ އަޅެއްގެ أمرގެ ދަށުގައެވެ. ފަހެ، އެ ދެބޭކަނބަލުން، އެ ދެބޭކަލުންނަށް خيانةތެރިވިއެވެ. ފަހެ، اللَّهގެ حضرةން އެއްވެސްކަމެއް އެ ދެބޭކަނބަލުންނަށްޓަކައި، އެ ދެބޭކަލުންނަކަށް ފުއްދައެއް ނުދެއްވުނެވެ. އަދި އެ ދެބޭކަނބަލުންނަށް އަންގަވާނެތެވެ. (ނަރަކައަށް) ވަންނަމީހުނާއެކު، ތިޔަ ދެމީހުންވެސް ނަރަކަޔަށް ވަންނާށެވެ!\n(11) އަދި فرعونގެ އަނބިކަނބަލުންގެ ވާހަކައިން، إيمانވި މީހުންނަށް اللَّه، مثالއެއް ޖެއްސެވިއެވެ. (އެއީ) އެކަމަނާ ވިދާޅުވިހިނދުގައެވެ. އަޅުގެ ވެރިރަސްކަލާކޮ! ތިމަންއަޅާޔަށް އިބަރަސްކަލާނގެ حضرةގައި، ސުވަރުގޭގައި ގެއެއް ބިނާކޮށްދެއްވާނދޭވެ! އަދި فرعونއާއި، އޭނާގެ (ނުބައި) عملން މިއަޅާ ސަލާމަތްކޮށްދެއްވާނދޭވެ! އަދި އަނިޔާވެރި قومގެމީހުންގެ ކިބައިންވެސް މިއަޅާ ސަލާމަތްކޮށްދެއްވާނދޭވެ!\n(12) އަދި عمرانގެ ދަރިކަނބަލުން مريمގެފާނުގެ مثالވެސްމެއެވެ. އެކަމަނާއީ، އެކަމަނާގެ فرج ރައްކާތެރިކުރެއްވި ކަމަނާއެވެ. ފަހެ، ތިމަންރަސްކަލާނގެ روحފުޅުން އެކަމަނާގެ ގައިކޮޅަށް ފުމެލެއްވީމެވެ. އަދި އެކަމަނާގެ ވެރިރަސްކަލާނގެ كلمةފުޅުތަކާއި، އެކަލާނގެ (ބާވައިލެއްވި) ފޮތްތައް އެކަމަނާ ތެދުކުރެއްވިއެވެ. އަދި އެކަމަނާ ވަނީ، ކިޔަމަންތެރި އަޅުވެރިންގެ ތެރެއިންނެވެ.